
 讜讛讟讘讬诇讜谞讬. 诪驻谞讬 砖住转诐 转讬谞讜拽 诪讟驻讞 讘讗砖驻讜转 讜砖专爪讬诐 诪爪讜讬讬谉 砖诐: 诇注专讘. 讚爪专讬讱 讛注专讘 砖诪砖: 讜讛讞讜诇拽 讘讘''讚. 拽讗 住''讚 砖注诇 驻讬 讘''讚 讛拽讘讜注 讘注讬专 讛讬讜 讞讜诇拽讬谉 诇讜 转专讜诪讛 讘讘讬转 讛讙专谞讜转 讜诇拽诪讬讛 驻专讬讱 讗讬 讘讘''讚 诇讗 讛讜讬 讞讝拽讛 讛讬讻讗 讛讜讬讗 讞讝拽讛: 讘转专 讚拽谞住讬谞讛讜 注讝专讗. 诇诇讜讬诐 讚诇讗 诇讬转讘讜 诇讛讜 讻讚讗诪专讬' 讘讬讘诪讜转 讘驻' 讬砖 诪讜转专讜转 (讚祝 驻讜:): 诇讜讬 讚诇讗讜 诇讜讬 讛讜讗. 讻诇讜诪专 讘诇讜讬 诇讬讻讗 诇住驻讜拽讬 讚讛讗 讗讘讬讜 讻讛谉: 诇诪''讚 讻讜'. 驻诇讜讙转讗 讛讬讗 讘讬讘诪讜转 (砖诐): 讘谞讻住讬 讗讘讬讜 讻讜' 讗讬谞讛 讞讝拽讛. 诇讛砖讘讬转 诪注诇讬讜 拽讜诇 讛讬讜爪讗 注诇 讗诪讜 砖讛讬讗 讙专讜砖讛 讜讛讜讗 讞诇诇: 驻砖讬讟讗. 讚讛讗 讗驻讬' 讛讜讗 讞诇诇 讬讜专砖 讗转 讗讘讬讜: 专讘谉 砖诪注讜谉 讛讬讬谞讜 专讘讬 讗诇讬注讝专. 讚讛讗 讜讚讗讬 讘诪拽讜诐 砖讬砖 注讜专专讬谉 诇讗 讗诪专 专讘谉 砖诪注讜谉 讚诇讬讛讜讬 讞讚 谞讗诪谉 讜讻讬 讗诪专 诪注诇讬谉 讘诪拽讜诐 砖讗讬谉 注讜专专讬谉 拽讗诪专: 讚专''讗 住讘专 注专注专 讞讚. 讛讜讬 注专注专 讜讗讬谉 讗讞讚 谞讗诪谉 注诇讬讜 诇讛讻砖讬专讜: 讜谞驻拽 注诇讬讛 拽诇讗. 拽讜诇 讘注诇诪讗 讜诇讗 注讚讜转: 讜讗讞转讬谞讬讛. 诪谉 讛讻讛讜谞讛 注讚 砖讬讘讚拽讜 讗转 讛讚讘专 砖诪注诇讛 讛讜讗 诇讻讛讜谞讛: 

 讘诪住讬讞 诇驻讬 转讜诪讜. 讜讗''转 讜诪谞''诇 讚讛讻讬 讛讜讗 讚诇诪讗 专' 讞讬讬讗 讛注诇讛 讘谉 注诇 驻讬 讗讘讬讜 讘诪住讬讞 诇驻讬 转讜诪讜 讜专讘讬 讛注诇讛 讗讞 注''驻 讗讞讬讜 讗驻讬' 讘诇讗 诪住讬讞 讜讗专''讬 讚诪住转诪讗 讚讘诪讗讬 讚拽转谞讬 讘讘专讬讬转讗 诪讬诇转讗 讚专讘讬 注砖讛 专讘讬 诪注砖讛 讜注讜讚 讚讗讬 讗驻砖专 讚专讘讬 讛注诇讛 讗讞 注''驻 讗讞讬讜 诇诇讜讬讛 讗驻讬诇讜 讘诇讗 诪住讬讞 讚讛转诐 讗讬谉 砖讬讬讱 诇讜诪专 砖讘讬讚讜 诇讛讗讻讬诇讜 诪注砖专 诇诪''讚 诪注砖专 专讗砖讜谉 诪讜转专 诇讝专讬诐: 诪讘讬转 讛住驻专. 谞拽讟 砖诇讗 诇讜诪专 砖讛讜讗 注讘讚 讻讚讗诪专 讘住讜祝 驻讬专拽讬谉 (诇拽诪谉 讚祝 讻讞.): 讗讬谉 讘转专 讚拽谞住讬谞讛讜 注讝专讗. 讜诇专''注 讚拽讜讚诐 拽谞住讗 讛讜讬 讚讜拽讗 诇诇讜讬 讘转专 拽谞住讗 讗祝 诇讻讛谞讬诐 讗讘诇 诇专''讗 讘谉 注讝专讬讛 讚诪拽诪讬 拽谞住讗 讛讜讬 讗祝 诇讻讛谉 讘转专 拽谞住讗 讛讜讬 诇讻讛谉 讚讜拽讗 讜讛讗 讚诪注砖专 专讗砖讜谉 讞讝拽讛 诇讻讛讜谞讛 讗转讬讗 讻专' 讗诇注讝专 讘谉 注讝专讬讛 讜诇讗 讻专''注 讜讬砖 砖诪讜讞拽讬谉 讗讬谉 讜诪驻专砖讬诐 讚讛讗 讚拽讗诪专 讘转专 讚拽谞住讬谞讛讜 注讝专讗 讛讜讬 讗驻讬' 诇专''注 讚讘转专 拽谞住讗 讛讜讬 诇讻''注 诇讻讛谉 讚讜拽讗 讜讛讜讬 讻诪讜 讗诇讗 讜砖讬讘讜砖 讛讜讗 讘讬讚诐 讚讛讗 讘讻诪讛 诪拽讜诪讜转 诪讜讻讬讞 讚诪注砖专 专讗砖讜谉 诇诇讜讬 讗祝 讘转专 拽谞住讗 讻讚转谞谉 讘驻' 讻诇 讛讙讟 (讙讬讟讬谉 讚祝 诇.) 讛诪诇讜讛 诪注讜转 讗转 讛讻讛谉 讜讗转 讛诇讜讬 诇讛讬讜转 诪驻专讬砖 注诇讬讛谉 讻讜' 讜讻谉 讛转诐 讘讙诪专讗 讬砖专讗诇 砖讗诪专 诇讘谉 诇讜讬 讻讜专 诪注砖专 诇讗讘讬讱 讘讬讚讬 讜讘驻' 讛讝专讜注 (讞讜诇讬谉 拽诇讗: 讜砖诐) 驻专讬讱 诪注砖专 专讗砖讜谉 讚诇讜讬 讛讜讗 讜讻谉 讘讻诪讛 诪拽讜诪讜转 讜讛讬讬谞讜 讻专''注 讜注讜讚 讚诇诪''讚 拽谞住讗 诇注谞讬讬诐 讛讬讻讬 讛讜讬 讞讝拽讛 诇讻讛讜谞讛 讚讗诇讬讘讗 讚专''注 驻诇讬讙讬 讘住''驻 讬砖 诪讜转专讜转 (讬讘诪讜转 驻讜: 讜砖诐) 讚讗讬讻讗 诇诪''讚 拽谞住讗 诇讻讛谞讬诐 讜讗讬讻讗 诇诪''讚 诇注谞讬讬诐 讚诇专' 讗诇注讝专 讘谉 注讝专讬讛 讛讜讬 讚讜拽讗 诇讻讛谉 讜讗驻讬' 诇注砖讬专讬诐 讻诪讜 拽讜讚诐 拽谞住讗 讚诇讗 拽谞住诐 注讝专讗 砖讛专讬 注诇讜 讜诇诪''讚 拽谞住讗 诇注谞讬讬诐 诪砖诪注 讛转诐 讚讜拽讗 诇注谞讬讬诐 讜诇讗 诇讻讛谞讬诐 注砖讬专讬诐 讗驻讬' 讘讬诪讬 讟讜诪讗讛 讚诇讬转 诇讬讛 讚讘讬诪讬 讟讜诪讗讛 注谞讬讬诐 讛讜讜 讜注谞讬讬诐 讚讛转诐 讗讬谉 诇驻专砖 注谞讬讬 诇讜讬讬诐 讚讜拽讗 讜诇讗 注谞讬讬 讬砖专讗诇 讜讻讛谞讬诐 讚讗''讻 谞砖转讻专讜 注谞讬讬 诇讜讬讬诐 讘诪讛 砖诇讗 注诇讜 讜注讜讚 讚诪砖诪注 讛转诐 讗讬诇讜 讛讜讜 讻讛谞讬诐 讘讬诪讬 讟讜诪讗转诐 注谞讬讬诐 诇讻''注 讛讜讜 砖拽诇讬 讗注''讙 讚诇注谞讬谉 讞诇讜拽转 诪注砖专 讛讜讜 讻讬砖专讗诇 讚诇诇讜讬 讜诇讗 诇讻讛谉 拽讗诪专 讗诇讗 诇注谞讬讬诐 讘讬谉 注谞讬讬 讻讛谞讬诐 讘讬谉 注谞讬讬 诇讜讬讬诐 讜诇诪''讚 诪注砖专 专讗砖讜谉 诪讜转专 诇讝专讬诐 砖拽诇讬 讗驻讬诇讜 注谞讬讬 讬砖专讗诇 讗讘诇 诇诪''讚 讗住讜专 诇讝专讬诐 讗讬谉 谞专讗讛 砖讬谞转谉 诇注谞讬讬 讬砖专讗诇 讻讚讬 诇诪讜讻专讜 讚诪讬诇转讗 讚讗转讬 诇讬讚讬 转拽诇讛 诇讗 讗转拽讬谞讜 专讘谞谉 讚讗讬讻讗 诇诪讬讞砖 讚诇诪讗 讗转讬 诇诪讬讻诇讬讛 [讻讚讗诪专 讘住诪讜讱 诇讗 诪讬讘注讬讗 诇专''诪 讚讗诪专 讗住讜专 诇讝专讬诐 讻讜'] 讜诇专''注 诇讗 讛驻拽讬注 注讝专讗 讗转 讛诇讜讬讬诐 诪讻诇 讜讻诇 诇讛砖讜讜转谉 诇讬砖专讗诇 讜讻讛谞讬诐 砖诇讗 讬讟诇讜 注砖讬专讬诐 诇讜讬讬诐 讗诇讗 注谞讬讬 诇讜讬讬诐 讘转讜专转 注谞讬讜转 讗诇讗 诇诇讜讬讬诐 讘讬谉 注谞讬讬诐 讘讬谉 注砖讬专讬诐 讛讬讜 讞讜诇拽讬诐 诇注讜诇诐 讻讚诪讜讻讞 讘讻诇 讛谞讛讜 砖讛讘讗转讬 砖讛讬讜 谞讜讟诇讬谉 讘转讜专转 诇讜讬讜转 讜注讜讚 讚专''讙 讘住驻讬谞讛 砖谞转谉 诪注砖专 专讗砖讜谉 诇专' 讬讛讜砖注 讘谉 讞谞谞讬讗 (诪注砖专 砖谞讬 驻''讛 诪''讟) 讗讬 讘转讜专转 注谞讬讜转 讬讛讬讘 诇讬讛 讗诪讗讬 诇讗 讬讛讘 诇讬讛 谞诪讬 诪注砖专 注谞讬 砖讛专讬 诪注砖专 注谞讬 谞转谉 诇专''注 讜诪讬讛讜 讬砖 诇讚讞讜转 讚诇注讜诇诐 讘转讜专转 注谞讬讜转 谞转谉 诇讜 讜诪讛 砖诇讗 谞转谉 诇讜 诪注砖专 注谞讬 诇驻讬 砖讛讬讜 诇讜 诪讗转讬诐 讝讜讝 讚讗讬谞讜 谞讜讟诇 讘诪注砖专 注谞讬 讻讚转谞谉 讘诪住讻转 驻讗讛 (驻''讞 诪''讞) 讗讘诇 诪注砖专 专讗砖讜谉 讬讟讜诇 讗驻讬' 讬砖 诇讜 诪讗转讬诐 讝讜讝 讚讛讗 讗讬讻讗 诇诪''讚 讚讗驻讬' 讻讛谞讬诐 注砖讬专讬诐 讘讬诪讬 讟讜诪讗讛 注谞讬讬诐 谞讬谞讛讜 讜注讜讚 讚诇讗 专爪讛 诇讬转谉 讻诇 诪转谞讜转讬讜 诇注谞讬 讗讞讚: 讘转专 讚拽谞住讬谞讛讜 注讝专讗. 诇讗 讗砖讻讞谉 讘讛讚讬讗 讘拽专讗 讚拽谞住讬谞讛讜 专拽 诪爪讬谞讜 讘注讝专讗 (谞讞诪讬讛 讬) 讜讛讬讛 讛讻讛谉 讘谉 讗讛专谉 注诐 讛诇讜讬诐 讘注砖专 讛诇讜讬诐 讜讗讬讻讗 诇诪讬诪专 讚讛''拽 讻砖讬讘讗讜 讛诇讜讬诐 诇讞诇讜拽 讘讘讬转 讛讙专谞讜转 讬讘讗讜 讛讻讛谞讬诐 注诪讛诐 讜诪讬讛讜 诇专''讗 讘谉 注讝专讬讛 讚讘转专 拽谞住讗 讚讜拽讗 诇讻讛谉 诇讗 诪砖诪注 诪讛讗讬 拽专讗 讚诇讬讻讗 诇诪讬诪专 注诐 讛诇讜讬诐 讚拽讗诪专 拽专讗 讛讬讬谞讜 诇拽讘诇 诪讛诐 诪注砖专 专讗砖讜谉 诪砖诇讛诐 讚讛讗 诪砖诇讛诐 诇讗 拽谞住诐 注讝专讗 讻讚诪讜讻讞 讘驻专拽 讛讝专讜注 (讞讜诇讬谉 拽诇讗:) 讜讬''诇 讚诇专''讗 讘谉 注讝专讬讛 诇讗 谞诪谞注讜 讛诇讜讬诐 诪讻诇 讜讻诇 诪诇讬诇讱 诇讘讬转 讛讙专谞讜转 诇讞诇讜拽 讘诪注砖专 讻讚讗诪专 讘住诪讜讱 讚诇诪讗 讗讬拽专讬 讜讬讛讬讘 诇讬讛 讻诇 砖讻谉 讘讬诪讬 注讝专讗 砖注讚讬讬谉 诇讗 驻砖讟 讛拽谞住 砖讛讬讜 讛讜诇讻讬诐 讘讘讬转 讛讙专谞讜转 讜诇讻讱 谞讗诪专 砖讬诇讻讜 讛讻讛谞讬诐 注诐 讛诇讜讬诐 讜诇诪''讚 拽谞住讗 诇注谞讬讬诐 讛讗 讚讻转讬讘 讜讛讬讛 讛讻讛谉 讛讬讬谞讜 讘讻讛谉 注谞讬 讜诪砖讜诐 讚讻讛谞讬诐 注谞讬讬诐 砖讻讬讞讬 讟驻讬 诇驻讬 砖讗讬谉 讻诇 讻讱 注住讜拽讬诐 讘诪诇讗讻讛 讗诇讗 讘注讘讜讚转 讘讬转 讛诪拽讚砖 讜讙诐 讗讬谉 诇讛诐 拽专拽注讜转 谞拽讟 讻讛谉 讜讛''讛 注谞讬讬 讬砖专讗诇 诇诪''讚 诪注砖专 专讗砖讜谉 诪讜转专 诇讝专讬诐 讜讛''专 讬讜住祝 驻讬专砖 诪讚讻转讬讘 (讘诪诇讗讻讬 讙) 讛讘讬讗讜 讗转 讻诇 讛诪注砖专 讗诇 讘讬转 讛讗讜爪专 讚讘讬转 讛讗讜爪专 讛讬讛 诇砖讻讛 砖转讬拽谉 注讝专讗 诇转转 砖诐 转专讜诪转 讛讻讛谞讬诐 讻讚讻转讬讘 讘注讝专讗 (谞讞诪讬讛 讬) 讜讻讬讜谉 砖讗讜诪专 诇讛讘讬讗 砖诐 讛诪注砖专 讗''讻 砖诇 讻讛谞讬诐 讛讜讗 讜拽讬讬诪讗 诇谉 (诪讙讬诇讛 讚祝 讟讜.) 讚诪诇讗讻讬 讝讛 注讝专讗 讜诇诪''讚 诇注谞讬讬诐 谞拽讟 讗诇 讘讬转 讛讗讜爪专 诪砖讜诐 讚讻讛谞讬诐 注谞讬讬诐 砖讻讬讞讬 讟驻讬 讻讚驻专讬砖讬转 讗讬 谞诪讬 讗诇 讘讬转 讛讗讜爪专 诇讗 诇讬转谉 诇讻讛谞讬诐 讗诇讗 诇讞诇拽 诇注谞讬讬诐 讜讛''专 讗诇讞谞谉 讛拽砖讛 讚讘住讜祝 注讝专讗 诪砖诪注 砖讛诪注砖专 讛讬讛 诇诇讜讬诐 讚讻转讬讘 讜讗讚注 讻讬 诪谞讬讜转 讛诇讜讬诐 诇讗 谞转谞讛 (诇讛诐) 讜讬讘专讞讜. 讗讬砖 诇砖讚讛讜 讛诇讜讬诐 讜讛诪砖讜专专讬诐 讻讜' 诪砖诪注 砖讛诇讜讬诐 讜讛诪砖讜专专讬诐 讛讬讜 讞讜诇拽讬诐 讜爪专讬讱 诇讜诪专 讚讝讛 讛讬讛 诪拽诪讬 讚拽谞住讬谞讛讜 注讝专讗 讗讱 拽专讗讬 诇讗 诪讜讻讞讬 讛讻讬: 讜讛讗诪专 专讘讬 讬讜讞谞谉 讚讘专讬 讛讻诇 讗讬谉 注专注专 讻讜'. 谞专讗讛 诇专''讬 讚专' 讬讜讞谞谉 注讬拽专 讚讘专讬讜 注诇 诪砖谞转谞讜 讜诇讛讻讬 诇讗 拽讗 诪砖谞讬 讛讻讗 讛''诪 讛讬讻讗 讚讗讬讻讗 讞讝拽讛 讚讻砖专讜转 讻讜' 讻讚诪砖谞讬 讘驻专拽 注砖专讛 讬讜讞住讬谉 (拽讚讜砖讬谉 讚祝 注讙:) 讜讗诐 转讗诪专 讜讛讜讗讬诇 讜讗诪转谞讬' 拽讗讬 讛讬讻讬 驻专讬讱 诪讬谞讬讛 讛转诐 讜讘驻专拽 拽诪讗 讚讙讬讟讬谉 (讚祝 讟.) 讙讘讬 讙讟 讚诇诪讗 讛讗 讚拽讗诪专 专' 讬讜讞谞谉 讚诇讗 诪讛谞讬 注专注专 讚讞讚 讛讬讬谞讜 讛讬讻讗 讚讗讬讻讗 注讚 讗讞讚 讚诪讻砖专 讚拽转谞讬 诪注诇讬谉 诇讻讛讜谞讛 注诇 驻讬 注讚 讗讞讚 讜讬砖 诇讜诪专 讚讛砖''住 讬讚注 讚专' 讬讜讞谞谉 讗诪住拽谞讗 讚讬讘专 讚讘转讞诇讛 讛讬讛 拽讜诇 讜讗讞''讻 讘讗 注讚 讗讞讚 诇讛讻砖讬专讜 讜诇讛住讬专 讛拽讜诇 讜讗转讜 讘讬 转专讬 讜讗诪专讬 讚讘谉 讙专讜砖讛 讜讘谉 讞诇讜爪讛 讛讜讗 讚讘讻讬 讛讗讬 讙讜讜谞讗 讗''专 讬讜讞谞谉 讚讘注讬谞谉 砖谞讬诐 讗注''讙 讚讛注讚 砖讛讻砖讬专 讜讛拽讜诇 讻诪讗谉 讚诇讬转谞讛讜 讚诪讬 砖讛专讬 讛注讚 讙专讜注 诪谉 讛拽讜诇 讗讬 诇讗讜 诪砖讜诐 讞讝拽讛 讚诪住讬讬注 诇讬讛 诇讘讟诇 讛拽讜诇 砖讛专讬 讛拽讜诇 驻讜住诇 讜讛注讚 讗讬谞讜 驻讜住诇 诇专讘讬 讬讜讞谞谉: 讗讬谉 注专注专 驻讞讜转 诪砖谞讬诐. 诇讗驻讜拽讬 讞讚 讚诇讗 讛讜讬 注专注专 讗讘诇 拽讜诇 谞诪讬 驻讜住诇 讘转讞诇讛 讘转专讜诪讛 拽讜讚诐 砖讘讗 讛注讚 讛诪讻砖讬专: 讜讗转讗 注讚 讗讞讚 讜讗诪专 讬讚注谞讗 讘讬讛 讚讻讛谉 讛讜讗. 诇讗 讘注讬 诇诪讬诪专 讚驻诇讬讙讬 讗讬 诪注诇讬谉 注''驻 注讚 讗讞讚 讻砖讛拽讜诇 驻讜住诇 讚驻砖讬讟讗 诇讬讛 诇讛砖''住 讚诇讗 驻住讬诇 拽讜诇 诇讻''注 讻讬讜谉 讚讗讬讻讗 注讚 讜讞讝拽讛 讜注讜讚 讚拽讜诇 诇讗 讛讜讬 拽专讬 注讜专专讬谉: 

专砖讘"讗

讘转专 讚拽谞住讬谞讛讜 注讝专讗. 砖拽谞住 讗讜转诐 诇讚注转 专讘讬 讗诇注讝专 讘谉 注讝专讬讛 砖诇讗 诇讬转谉 诇讛诐 讻诇诇, 讜诇专讘讬 注拽讬讘讗 诇讬转谉 讘讬谉 诇诇讜讬 讘讬谉 诇讻讛谉.



讛讞讜诇拽 讘谞讻住讬 讗讘讬讜 注诐 讗讞讬讜 讛讻讛谞讬诐 讘讘讬转 讚讬谉 讗讬谞讜 讞讝拽讛. 讻诇讜诪专, 讻砖讬爪讗 注诇讬讜 拽讜诇 砖讛讜讗 讘谉 讙专讜砖讛 讗讜 讘谉 讞诇讜爪讛. 讻谉 谞专讗讛 诪讚讘专讬 讛专讗讘"讚 讜讗驻砖专 讚讗驻讬诇讜 讘住转诐 讜讘讗 诪诪讚讬谞转 讛讬诐 讛讜讗 讜讘谞讬讜 讚爪专讬讱 诇讛讘讬讗 专讗讬讛 注诇讬讛诐, 讜讗祝 注诇 驻讬 砖谞转讘专专 诇谞讜 砖讗诇讜 讻砖专讬谉, 讜讝讛 诇讗 讛讜讞讝拽 诇谞讜 讗诇讗 砖专讗讬谞讜讛讜 砖讞诇拽 注诐 讗讞讬讜 讘转专讜诪讛, 讗讬谉 讝讜 讞讝拽讛.



讜讛讗诪专 专讘讬 讬讜讞谞谉 讚讘专讬 讛讻诇 讗讬谉 注专注专 驻讞讜转 诪砖谞讬诐. 讗诪转谞讬转讬谉 讚讛讻讗 拽讗讬, 讻诇讜诪专, 讚讻讜诇讛讜 转谞讗讬 讚诪转谞讬转讬谉 诪讜讚讜 讚讗讬谉 驻讞讜转 诪砖谞讬诐, 讜驻诇讜讙转讗 讗讞专讬转讬 讛讜讗 讚驻诇讬讙讬, 讜讘讬专讜砖诇诪讬 (讘驻专拽讬谉 讛"讞) 注诇 讛讗讬 诪转谞讬转讬谉 讗讬转讬讗 诇讛讜.



讛讻讬 讘诪讗讬 注住拽讬谞谉 讚诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗 讜谞驻拽 注诇讬讛 拽诇讗 讚讘谉 讙专讜砖讛 讛讜讗 讜讗讞转讬谞讬讛. 驻讬专讜砖: 诇讗讜 讛讜专讚讛 讙诪讜专讛 拽讗诪专 讗诇讗 讞讜砖砖讬谉 诇讜, 讜讛讬讬谞讜 讚诇讻讜诇讬 注诇诪讗 讻讬 讗转讗 注讚 讗讞讚 诪驻拽讬谞谉 诇讬讛 讜诇讗 讞讬讬砖讬谞谉 诇讝讬诇讜转讗, 诪砖讜诐 讚讞砖砖讗 讘注诇诪讗 讛讜转, 讚拽讜诇 诇讗讜 注讜专专讬谉 讛讜讗, 讗诇讗 诪砖讜诐 讚诇讗 讗转讞讝拽 讛讜讗 讗驻讬诇讜 砖注讛 讗讞转 讻讻讛谉, 讜诪谉 讛专讞诐 讬爪讗 砖讜讘专讜 注诪讜 讘拽讜诇 讞砖砖讜 诇讛. 讜讛讬讬谞讜 讚谞拽讟 讚诪讜讞讝拽 诇谉 讘讗讘讜讛 讚讻讛谉 讛讜讗 讜诇讗 谞拽讟 讚诪讜讞讝拽 诇谉 讘讬讛 讚讻讛谉 讛讜讗.



讜讗转讗 注讚 讗讞讚 讜讗住讬拽讬谞讬讛. 讚讟驻讬 注讚讬祝 注讚 讗讞讚 讜讞讝拽转 讗讘讬讜 诪拽讜诇 讘注诇诪讗.





专讬讟讘"讗

讜讛讟讘讬诇谉 诪驻谞讬 砖住转诐 转讬谞讜拽讜转 诪讟驻讞讬谉 讘讗砖驻讜转 讜砖专爪讬诐 诪爪讜讬诐 砖诐.  驻讬' 谞驻拽讗 诇谉 诪专讘谞谉 讝"诇 诪讛讗 讚讗诪专讬谞谉 讙讘讬 转讬谞讜拽 砖谞诪爪讗 讘爪讚 注讬住讛 讜讚讘拽 讘讛 专讘讬 诪讟讛专 讜讞讻诪讬诐 诪讟诪讗讬谉 砖讚专讱 转讬谞讜拽 诇讟驻讞 讜驻讬专砖 专讘讬谞讜 讝"诇 注诇讬讛 讘诪住' 谞讚讛 讜讘诪住' 讞讜诇讬谉 讜拽讬讚讜砖讬谉 砖讚专讱 转讬谞讜拽 诇讟驻讞 讘砖专爪讬诐 讜讻讘专 讚讞讜 驻讬专讜砖 讝讛 讘转讜住' 讚讛转诐 砖讚专讻谉 诇讟驻讞 注讬住讛 拽讗诪专 讜住转诐 转讬谞讜拽 讛讜讗 讟诪讗 诪驻谞讬 砖讛谞砖讬诐 谞讚讜转 诪讙驻驻讜转 讗讜转谉 讻讚拽讗诪专 讘诪砖谞讬讜转: 讜讛注诇讜讛讜 诇讻讛讜谞讛 驻讬' 诇讛讗讻讬诇讜 讘转专讜诪讛 讚专讘谞谉 讻讚讗讬转' 讘驻' 讛讙讜讝诇 讻讚讻转讬讘' 诇注讬诇 讛转专讜诪讛 诇讻讛谉 讜诪注砖专 讗' 诇诇讜讬: 



讚讘专讬 专"注 讜专"讗 讗讜诪专 讜讻讜' 驻专砖转讬讛 讘讬讘诪讜转 讚讘讚讬谞讬 讚讗讜专讬讬转讗 驻诇讬讙讬 讜讟注诪讗 讚专"讗 诪砖讜诐 砖讛专讘讛 诪拽讜诪讜转 拽专讗讜诐 诇讻讛谞讬诐 诇讜讬诐 讜诇讗讜 讻讚驻讬' 专砖"讬 讝"诇 讚诇专"讗 诪砖讜诐 拽谞住 讚注讝专讗 讗诪专 诇讬讛 讻讬讜谉 讚讗诪专 讘住诪讜讱 讘转专 讚拽谞住讬谞讛讜 注讝专讗 诪讻诇诇 讚讛砖转讗 住讘讬专讗 诇谉 讚讘讚讬谞讗 讚讗讜专讬讬转讗 驻诇讬讙讬 讜诇讗 讛讜住讬祝 注讝专讗 讗诇讗 砖讬讛讬讛 诇讻讛谉 讜诇讗 诇诇讜讬: 



讘转专 讚拽谞住讬谞讛讜 注讝专讗 诪讛 砖驻讬专讜砖 专"讗 拽谞住讬谞讛讜 砖诇讗 讬转谞讜 讗诇讗 诇讻讛谉 讜诇专"注 拽谞住讜讛讜 砖讬转谉 讘讬谉 诇讻讛谉 讜讘讬谉 诇诇讜讬 讜诇讗 谞讛讬专讗 讚讛讗 讗诪专讬谞谉 讘讬讘诪讜转 讘讛讛讬讗 讙讝专讜 讚讛讜讛 诇讬讛 诇专"讗 讘谉 注讝专讬讛 讚讛讜讗 讬讛讬讘 诪讬谞讛 诪注砖专 专讗砖讜谉 诇讻讛谞讬诐 讜讛讚专讗 诇讬讛 专"注 驻转讞讗 诇讘讬转 讛拽讘专讜转 讚讗诇诪讗 讚诇讗 诇诇讜讬 讜诇讗 诇讻讛谉 讗祝 讚讘转专 讚拽谞住讜 注讝专讗 讜讗讬 专注"拽 拽谞讬住 讚诇讬转谞讜 诇讻讛谉 讜诇讗 诇诇讜讬 讗诪讗讬 讗讛讚专 诇讛讜 驻转讞讗 诇讘讬转 讛拽讘专讜转 讜注讜讚 讚讘住诪讜讱 诪砖谞讬谞谉 讗诪专 专讘 专讘 讞住讚讗 讛讻讗 讘诪讗讬 注住拽讬谞谉 讻讙讜谉 讚诪讜讞讝拽 诇谉 讜诪讚诇讗 讗诪专 讗诇讗 讗诪专 专讘 讞住讚讗 诪讻诇诇 讚讗讻转讬 住"诇 讚诪转谞讬转谉 讻专"讗 讜讗诪讗讬 讛讗 讗诪专 讘转专 讚拽谞住讬谞讛讜 注讝专讗 诪讜讚讛 专"注 讗诐 讻谉 诇诪讛 诇讗 讗诪专讬谞谉 谞诪讬 诇注讜诇诐 专"注 讚讘讬谉 诇讻讛谉 讜讘讬谉 诇诇讜讬 讗"讻 砖驻讬专 讗转讬讗 讛讛讬讗 讚专"注 讚诇讜讬 讜讚讗讬 诇讗 讛讜讛 诪讗讬 讗讬讻讗 诇诪讬诪专 讘谉 讙专讜砖讛 讜讻讜' 讗诇讗 讜讚讗讬 诇专"注 诇诇讜讬 讜诇讗 诇讻讛谉 讜讻谉 讘讻讗谉 讚讘砖诇诪讗 诇专"讗 讻讬讜谉 讚诪讚讬谞讗 讚讗讜专讬讬转讗 讘讬谉 诇讻讛谉 讜讘讬谉 诇诇讜讬 讗驻砖专 诇讗 拽谞讬住 讗诇讗 诇讻讛谉 讚讜拽讗 讗讘诇 诇专"注 讻讬讜谉 讚诪讚讗讜专讬讬转讗 诇诇讜讬 讚讜拽讗 讜讛讻讛谞讬诐 讻讝专讬诐 讛诐 讘讝讛 讛讬讻讬 诪转拽谉 讚诇讬转讘讬讛 诇讻讛谞讬诐 砖讛诐 讝专讬诐 讛讗 讜讚讗讬 诇讗 砖讬讬讱 诇诪注讘讚 讛讻讬 讗驻讬诇讜 诇诪"讚 诪注砖专 专讗砖讜谉 诪讜转专 诇讝专讬诐 讜讻"砖 诇诪"讚 讗住讜专 诇讝专讬诐 讜讗注"讙 讚讛驻拽专 讘"讚 讛驻拽专 诪"诪 讗讬谉 诇注砖讜转 讻讱 讚专讱 拽讘讬注讜转 诇讛驻讜讱 讚讬谉 转讜专讛 讜讻讬 拽谞讬住 谞诪讬 专"注 讘诪讬讚讬 讗讞专讬谞讬 拽谞住讜讛讜 讜讛讗 讚转谞讬讗 诪注砖讛 讘专"讙 讜讝拽谞讬诐 砖讛讬讜 讘讗讬诐 讘住驻讬谞讛 讗专"讙 诪注砖专 专讗砖讜谉 砖讗谞讬 注转讬讚 诇诪讜讚 谞转讜谉 诇讬讛讜砖注 讜诪拽讜诪讜 诪讜砖讻' 诇讜 讛讛讬讗 讻专"注 讛讬讗 讘转专 讚拽谞住讜讛讜 注讝专讗 讛讜讛 讜专讘讬 讬讛讜砖注 诇讗 讛讬讛 诪谉 讛砖讜注专讬诐 讻讚讗讬转讗 讛转诐 讜讗诇讜 诇专"讗 诪注砖专 诇讻讛谉 讜诇讗 诇诇讜讬 讛讬讛 讜诪讬讛讜 讛讛讬讗 砖驻讬专 讗转讬讗 讻专"注 讗驻讬' 诇诪"讚 讚诇专"注 谞诪讬 拽谞住讬谞讛讜 注讝专讗 诇转转 讘讬谉 诇讻讛谉 讜讘讬谉 诇诇讜讬 讜诇讗 讻讚讘专讬 诪讬 砖讛讬讛 讻讚讗诪专讬' 讛讻讗 讘转专 讚拽谞住讬谞讛讜 注讝专讗 讗祝 讻专"注 讗诪专讬' 讚拽谞住讬谞讛讜 诇讻讛谉 讜诇讗 诇诇讜讬 讜诇讗 诪讞讜讜专 讻诇诇 讚诇讗 讚讬讬拽 诇讬砖谞讗 讚讗诪专讬' 诪诪讗讬 讚讗拽诪讬谞讛讜 诪转谞讬转谉 讻专"讗 讜住讘讬专讗 谞诪讬 诇讗 诪讜讻讞讗 讚拽谞住讬谞谉 诇专讘讬 注拽讬讘讗 讻讜诇讬 讛讗讬 讜转讜 讚讗"讻 诪转谞讬转谉 讚专"讙 讜讝拽谞讬诐 讻诪讗谉 诇讗 讻专' 注拽讬讘讗 讜诇讗 讻专"讗 讜讚讜讞拽 诇讜诪专 讚诇讜拽诪讬谞讛讜 讻讚注转 讙' 讛讞讜诇拽 注诐 讗讞讬讜 讘谞讻住讬 讗讘讬讜 讘讘"讚 讗讬谞讜 讞讝拽讛 驻讬' 专砖"讬 讝"诇 讻讙讜谉 砖讬爪讗 注诇讬讜 拽讜诇 砖讛讜讗 讘谉 讙专讜砖讛 讗讜 讘谉 讞诇讜爪讛 讗讬谉 讞讝拽讛 讝讜 诪砖讘讞转 注诇讬讜 讛拽讜诇 讛讛讜讗 讜讻谉 驻讬专砖 讛专诪讘"诐 讝"诇. 讜讬砖 诇驻专砖 注讜讚 讚讗驻讬' 讘诇讗 讬爪讗 拽讜诇 讗诇讗 砖讗讘讬讜 讛讬讛 诇讜 讘谞讬诐 讻砖专讬诐 讜讛诇讱 诇诪讚讬谞转 讛讬诐 讜讘讗 注诪讜 讘谉 讝讛 爪专讬讱 诇讛讘讬讗 专讗讬讬讛 注诇讬讜 讻讚讗讬转讗 讘驻专拽 注砖专讛 讬讜讞住讬谉 砖讝讛 诇讗 讛讜讞讝拽 诇谞讜 讘讻讛讜谞讛 讗诇讗 砖讬讘讬讗 注讚讬诐 砖讞诇拽 注诐 讗讞讬讜 讘谞讻住讬 讗讘讬讜 诪讛讜 讚转讬诪讗 诪讚讛讱 诇讗讻讬诇讛 讛讗 谞诪讬 诇讗讻讬诇讛 驻讬专砖 诪讚诇讗 讗诪专讜 诇讬讛 讟讜诇 讗转讛 讞讜诇讬谉 讜讗谞讜 转专讜诪讛 讻讚讬 砖诇讗 诇讝诇讝诇 讛转专讜诪讛 诪专砖讜转讜 拽诪"诇 讚讛谞讱 诇讗讻讬诇讛 讜讛讗讬 诇讝讘讜谞讬 诇讻讛谞讬诐 讘讚诪讬 讛转专讜诪讛 讻讬 砖诪讗 讛讬讜 讞诇拽诐 专讘 讜诇讗 讬讜讻诇讜 诇讛讞诇讬祝 注诪讜 诇讞诇拽讜 讘讞讜诇讬谉 砖诇讛诐: 



专砖讘"讙 讛讬讬谞讜 转"拽 讜专砖"讬 讝"诇 讛讬讬谞讜 专"讞 讜砖转讬 讛讙专住讗讜转 注讜诇讜转 讘拽谞讛 讗讞讚 讚讻讬 驻专讻讬谞谉 讛讬讬谞讜 转"拽 诪砖讜诐 专"讗 讗诪专讬谞谉 诪砖讜诐 讚讛讜讬 转"拽 讚专砖讘"讙 讚讗诇讜 转"拽 讚诪转谞讬转谉 诇讬讻讗 诇诪讬诪专 讚诇诪讗 驻诇讬讙讬 讘讞讬讬砖 诇讙讜诪诇讬谉 讚转谞讗 诇讗 讞讬讬砖 讻讚拽转谞讬 诇讛 讘讛讚讬讗 讜专讘讬 砖诪注讜谉 讘谉 讙诪诇讬讗诇 讚讛讬讬谞讜 讚讞讬讬砖 讻讚拽转谞讬 注"驻 注讚 讗讞讚 讜诇讗 砖讬讛讬讛 砖谞讬诐 砖讬注讬讚讜 讝讛 注诇 讝讛 讚转"拽 住讘专 注讚 讗讞讚 讜专砖讘"讙 住讘专 注专注讜专讬 转专讬 驻讬专讜砖 讚住转诐 转谞讗 讘讞讚讗 诪诇转讗 诇讟驻讜讬讬 拽讗转讬 讜讗诇讜 专"讗 讗诪专 讗讬诪转讬 讘诪拽讜诐 砖讬砖 注讜专专讬谉 讜讗驻诇讜 讞讚 讗讘诇 讘诪拽讜诐 砖讗讬谉 注讜专专讬谉 诪注诇讬谉 诇讻讛讜谞讛 讜注讘讬讚 转诇诪讜讚讗 讚拽专讬 诇注讚 讗讞讚 注讜专专讬谉 讗讜 注住讜拽讬' 讘诇砖讜谉 专讘讬诐: 讛讗 讗诪专 专讘讬 讬讜讞谞谉 讚讘专讬 讛讻诇 讗讬谉 注专注讜专 驻讞讜转 诪砖谞讬诐 诇讗 讗砖讻讞谉 注讬拽专讗 讘讛讗 讚专讘讬 讬讜讞谞谉 讛讬讻讬 讗转诪专 讚讘讻诇 讚讜讻转讗 讗诪专讬谞谉 诇讬讛 讘讛讗讬 诇讬砖谞讗. 讗讘诇 讘讬专讜砖诇诪讬 驻讬专砖 讚讛讗 讚讗 诪转谞讬' 讚讛讻讗 讗讜诪专转 讻诇讜诪专 讚讻讜诇讬 转谞讗讬 讚讛讻讗 诪讜讚讜 讚讗讬谉 注专注讜专 驻讞讜转 诪砖谞讬诐 讜讘讛讗 诪转专爪讛 讛讗讬 讚诪拽砖讜 专讘谞谉 讝"诇 讚讛讗 讗诪专 讘驻专拽 注砖专讛 讬讜讞住讬谉 讚讛讗 讻专"讬 住"诇 讚讗讬转 诇讬讛 讞讝拽讛 讚讗讘讛转讗 讜讚诇诪讗 诪转谞讬转谉 讘讚诇讬转 诇讬讛 讞讝拽讛 讚讗讘讛转讗 讜诇驻讬 诪讛 砖驻讬专砖 讘讬专讜砖诇诪讬 讗讬谉 诇讜诪专 讻讱 讚讛讗 专讘讬 讬讜讞谞谉 注诇 讛讗 诪转谞讬转谉 讗诪专讛 讜诪讬讛讜 讘专 诪讛讻讗 诇"拽 诇谉 讚专"讙 诇讗讜 讚诇讬转 诇讬讛 讞讝拽' 讚讗讘讛转讬讛 讗诪专讛 讚讗"讻 讛讗讬讱 诪注诇讬谉 讗讜转讜 注"驻 注讚 讗讞讚 讻讬讜谉 砖讬砖 砖讬注讜专专 注诇讬讜 注讚 讗讞讚 讘讛讻讞砖讛 讗讬谞讜 讻诇讜诐 讛诇讻讱 注"讻 讛砖转讗 讘讚讗讬转 诇讬讛 讞讝拽讛 讚讗讘讛转讬 砖诪注讬谞谉 诇讬讛 讜讛讗 讚讗诪专讬谞谉 讘住诪讜讱 讗诇讗 讛讻讗 讘诪讗讬 注住拽讬谞谉 讘讚诪讜讞讝拽 诇谉 讗讘讜讛 讚讛讗讬 讻讛谉 讛讜讛 诇讗讜 诪诇转讗 诇讗 诇诪讬诪专讗 讚注拽专讗 诇讗 住讘讬专讗 诇谉 讗诇讗 讻讬讜谉 讚诇注讘讜讚 讗讜拽讬诪转讗 讞讚转讬 讗诪专讬' 诇讛 讻讜' 讻讚讗讬转讗 诪专讬砖 讜注讚 住讜祝: 



讜谞驻拽讗 注诇讬讛 拽诇讗 讚讘谉 讙专讜砖讛 讗讜 讘谉 讞诇讜诇讛 讬砖 砖驻讬专砖 讚拽讜诇 讛诪讜讞讝拽 讘讘"讚 讛讜讗 诪砖讜诐 讛讻讬 讞砖讜 诇拽讜诇 讛讛讜讗 讜讗讞转讬谞转讜 讜专砖"讬 讝"诇 驻讬专砖 拽讜诇 讘注诇诪讗 讜讻谉 驻讬专砖讜 讘转讜住驻讜转 讚拽诇讗 讛讗讬 诇讗 讗转讞讝拽 讘讘讬 讚讬谞讗 诇讗讜 拽诇讗 讛讜讗 讗诇讗 诇讜诪专 砖讛讬讜 讞讜砖砖讬谉 诇讜 讜讛讬讬谞讜 讻讬 讗转讗 注讚 讗讞讚 讜讗诪专 讻讛谉 讛讜讗 诪住拽讬谞谉 诇讬讛 讜诇讗 讞讬讬砖讬谞谉 诇讝讬诇讜转讗 诪砖讜诐 讚讞砖砖讛 讘注诇诪讗 讛讜讗 讚拽讜诇 诇讗讜 讚注讜专专讬谉 讛讜讗 讗诇讗 讚诇讗 讗讬转讞讝拽 讛讜讗 砖注讛 讗讞转 讘讻讛谉 讻砖专 诪谉 讛专讞' 讬爪讗 讛讜讗 讜砖讜讘专讜 注诪讜 讜诇驻讬讻讱 讞砖砖讜 诇讜 讜讛讬谞讜 讚谞拽讟 讘诪讜讞讝拽 诇谉 讘讗讘讜讛 讻讛谉 讜诇讗 谞拽讟 讘诪讜讞讝拽 诇谉 讘讬讛 砖讛讜讗 讻讛谉: 



讜讗转讗 注讚 讗讞讚 讜讗住拽讬谞讛讜. 驻讬'  讚讟驻讬 注讚讬祝 注讚 讗讞讚 讜讞讝拽转 讗讘讬讜 诪谉 讛拽讜诇 讗' 专砖讘"讙 住讘专 讗谞谉 讗讞转讬谞讬' 诇讬讛 讜诇讝讬诇讜转讗 讚讘讬 讚讬谞讗 砖讛讜专讬讚讬诐 砖谞讬 驻注诪讬诐 讜讻讜' 讜讛拽砖讜 注诇讬讜 讚讘驻专拽 讞"讛 讗诪专讬' 讙讘讬 讝讛 讗讜诪专 砖诇 讗讘讜转讬 讜讝讛 讗讜诪专 砖诇 讗讘讜转讬 讗诪专讬谞谉 讗讬讬转讬 住讛讚讬 讚讗讘讛转讬' 讛讜讗 讜讗讞转讬谞讛讜 讛讚专 讗诪专 专讘 谞讞诪谉 讗谞谉 讗讞转讬谞讬' 讗谞谉 讗住拽讬谞谉 讜诇讝讬诇讜转讗 讚讘讬 讚讬谞讗 诇讗 讞讬讬砖讬谞谉 讜驻专讻讬谞谉 注爪讛 诪讛讗 讚转谞讬讗 讜讛讗 讛讛诐 诇讗 讗讞转讬谞讛讜 讗诇讗 讞讚讗 讝讬诪谞讗 诇讻讱 讛谞讻讜谉 讛讜讗 讚讝讬诇讜转讗 讚讘讬 讚讬谞讗 讛讜讗 砖住讜转专讬谉 讚讬谞讗 注诇 讛住驻拽 讜讘诇讗 专讗讬讛 诪讘讜专专转 讚讻诇 转专讬 讜转专讬 讗讬谉 讛讚讘专 讘专讜专 诇讙诪专讬 讗讘诇 讛讛讬讗 讚诪注拽专讗 讚讗讞转讬' 讜讛讚专 讗住拽讬' 注"驻 注讚 讗讞讚 诇讬转讗 讝讬诇讜转讗 讻讚驻专讬砖讬转 讜讻谉 驻讬专砖 讛专诪讘"诐 讝"诇:





讛诪讗讬专讬

讻诇 砖讻转讘谞讜 砖讞诇讜拽 讙专谞讜转 专讗讬讛 诇讛注诇讜转 诇讻讛谞讛 专"诇 诇讗讻讬诇转 转专讜诪讛 驻讬专讜砖讜 讞诇讜拽 转专讜诪讛 讘讙讜专谉 讗讘诇 讗诐 专讗讜讛讜 诪讞诇拽 注诐 讗讞讬讜 转专讜诪讛 砖诇 讗讘讬讛诐 讗讬谉 讝讜 专讗讬讛 砖诪讗 讞诇诇 讛讜讗 讜诪转讜专转 讬专砖讛 讛讜讗 诇讜拽讞讛 诇诪讻专讛 诇讻讛谞讬诐:



讗注"驻 砖诪注砖专 专讗砖讜谉 诪讜转专 诇讝专讬诐 讬砖 爪讚讚讬谉 砖讞诇讜拽转讜 诪讞讝讬专转讜 诇讞讝拽转 讻讛谞讛 讻讬爪讚 讛专讬 砖讛讬讛 讗讘讬讜 诪讜讞讝拽 诇谞讜 讘讻讛谉 讜讬爪讗 注诇讬讜 拽讜诇 砖讛讜讗 讘谉 讙专讜砖讛 讜讘谉 讞诇讜爪讛 讜驻拽驻拽讜 讘讜 讗讞专 砖诇讗 讛讬转讛 诇讜 讞讝拽转 注爪诪讜 讜专讗讬谞讜讛讜 讗讞专 讻谉 砖讞诇拽讜 诇讜 诪注砖专 专讗砖讜谉 讘讙讜专谉 讜讛专讬 诪讻诇 诪拽讜诐 讛讚讘专 讬讚讜注 砖诇讗 诪爪讚 诇讜讬讬讛 谞转谉 诇讜 砖讛专讬 诪讜讞讝拽 诇谞讜 讘讗讘讬讜 砖讻讛谉 讛讬讛 讜讗诐 讻谉 讜讚讗讬 诪转讜专转 讻讛谞讛 讞诇拽讜 诇讜 讜诪转讜讱 讻讱 诪讞讝讬专讬谉 讗讜转讜 砖讗注"驻 砖诪讜转专 讛讜讗 诇讝专讬诐 诪讻诇 诪拽讜诐 讗讬谉 谞讜转谞讬诐 诪注砖专 专讗砖讜谉 诇讝专讬诐 讘转讜专转 讞诇讜拽讛 讛讗 诪讻诇 诪拽讜诐 讗诐 讗讬谞讜 诪讜讞讝拽 讘讻讛谉 讻诇诇 讗讬谉 讞诇讜拽 诪注砖专 专讗砖讜谉 专讗讬讛 砖诪讗 诪转讜专转 诇讜讬 谞转谞讜讛讜 诇讜 讜讗注"驻 砖拽谞住谉 注讝专讗 砖诪讗 诇讗 讛讬讛 砖诐 讻讛谉 诇讬讟诇讜 讜讻诇 砖讗讬谉 砖诐 讻讛谉 讗讬谉 拽谞住 砖诇讗 讘讗 注讝专讗 诇注拽讜专 诪注砖专 砖诇讗 诇讬转谞讜 讻诇 注讬拽专 讗诇讗 砖讛讬讛 住讜讘专 砖诇讜讬讬诐 讘讻诇诇 讻讛谞讬诐 讜讛转讬专讜 讛讻讛谞讬诐 诇拽谞住诐 砖诇讗 诇讬转谉 诇诇讜讬讬诐 讜讛讜讗 诪讛 砖讗诪专讜 讻讗谉 讚讬诇诪讗 讗讬拽专讬 讜讬讛讘讜 诇讬讛 讜注谞讬谉 讛拽谞住 讛讬讛 诪驻谞讬 砖诇讗 注诇讜 讘讬诪讬 注讝专讗 讻讚讻转讬讘 讜诪讘谞讬 诇讜讬 诇讗 诪爪讗转讬 砖诐 讜拽谞住 讝讛 诪驻讜专砖 讘诪拽专讗 讚讻转讬讘 讜讛讬讛 讛讻讛谉 讘谉 讗讛专谉 注诐 讛诇讜讬讬诐 讘注砖专 讛诇讜讬讬诐 讜专"诇 砖讘讝诪谉 砖讬砖专讗诇 讞讜诇拽 诪注砖专讜转 讛讬讜 砖诐 讻讛谞讬诐 讜诇讜讬讬诐 讜讛讬讛 谞讜转谞诐 诇讻讛谉 讜讛讻讛谉 讛讬讛 谞讜讟诇讜 诇注爪诪讜 讜谞讜转谉 诪讛诐 诇诇讜讬讬诐 诪讛 砖讛讜讗 专讜爪讛:





转讜住驻讜转 专讬"讚

专砖讘"讙 讗讜诪专 讜讻讜' 专砖讘"讙 讛讬讬谞讜 转"拽 驻讬' 专"讗 砖讗讬谉 诇讜诪专 砖讘诪拽讜诐 注讜专专讬谉 拽讗诪专 专砖讘"讙 讚诪注诇讬谉 诇讻讛讜谞讛 注"驻 注讚 讗讞讚 讗诇讗 讘诪拽讜诐 砖讗讬谉 注讜专专讬谉 讜讛"拽 谞诪讬 专"讗. 讜讗住讬拽 专讘 讗砖讬 讚讘诪爪讟专驻讬谉 诇注讚讜转 拽诪讬驻诇讙讬 讜讘诪拽讜诐 砖讬砖 注讜专专讬谉. 讜讛讻讗 讘诪讗讬 注住拽讬谞谉 讘诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗. 讜谞驻拽 注诇讬' [拽诇讗] 讚讘谉 讙专讜砖讛 讜讘谉 讞诇讜爪讛 讛讜讗 讜讗讞转讬谞讬'. 驻讬' 注讚 砖谞讘讚讜拽 讛拽讜诇 讗诐 讛讜讗 讗诪转 讗诐 诇讗讜 讜讗转讗 注讚 讗讞讚 讜讗诪专 讬讚注谞讗 讘讬讛 讚讻讛谉 讛讜讗 讜讗住拽讬谞讬' 驻讬' 讚注"讗 谞讗诪谉 诇讛讻讞讬砖 讗转 讛拽讜诇. 讜讗转讜 讘讬 转专讬 注讜专专讬诐 讜讗诪专讜 讘谉 讙专讜砖讛 讜讘谉 讞诇讜爪讛 讛讜讗 讜讗讞转讬谞讬'. 讜讗转讗 注"讗 讜讗诪专 讬讚注谞讗 讘讬' 讚讻讛谉 讛讜讗 专"讗 住讘专 讛讻讗 [讻讬讜谉] 讚讗讬讻讗 注讜专专讬诐 转专讬 讚驻住诇讜 诇讬' 讗讬谉 诪注诇讬谉 诇讻讛讜谞讛 注"驻 注"讗 砖诪讻砖讬专讜 讜讗注"讙 讚讗讬讻讗 注"讗 拽诪讗 砖讛讻砖讬专讜 讻讬讜谉 砖诇讗 讛注讬讚讜 讬讞讚 讘讘"讚 讗讬谉 诪爪讟专驻讬诐 讜专砖讘"讙 住讘专 讗注"驻 砖讬砖 注讜专专讬诐 诪注诇讬谉 注"驻 注"讗 讝讛 砖诪讻砖讬专讜 砖诪爪讟专驻讬诐 讗讜转讜 注诐 讛专讗砖讜谉 讜讗诪专讬' 讗讜拽讬 转专讬 诇讘讛讚讬 转专讬 讜讗讜拽讬 讙讘专讗 讗讞讝拽转讬讛. 讜讗讬 拽砖讬讗 讜讛讗 讗诪专转 诇注讬诇 讚讘转专讬 讜转专讬 讚讛讜讗 住驻拽 转讜专讛 诇"讗 讗讜拽讬 讙讘专讗 讗讞讝拽转讬讛 讬砖 诇转专抓 讜讚讗讬 讘讗讬住讜专 转讜专讛 讗诪专讬谞谉 讛讻讬 讜讛讻讗 讘转专讜诪讛 讚专讘谞谉 讜讛讻讬 诪讜拽诪讬' 诇讛 诇拽诪谉 讘砖讬诇讛讬 驻讬专拽讬谉 讜讛诇讻讱 诪拽讬诇讬谉 讘讛 讜讗诪专讬' 讗讜拽讬 转专讬 诇讘讛讚讬 转专讬 讜讗讜拽讬 讙讘专讗 讗讞讝拽转讬讛. 讜讘驻诇讜讙转讗 讚转谞讬讗. 讗讬谉 注讚讬讜转 诪爪讟专驻讬谉 注讚 砖讬专讗讜 砖谞讬讛诐 讻讗讞讚 (讚讘专讬 专"讗) 专"讬 [讘谉 拽专讞讛] 讗讜诪专 讗驻讬诇讜 讘讝讛 讗讞"讝 驻讬' 诇讗驻讜拽讬 讝"讗 讘驻谞讬 讛诇讜讛 诇讜 讜讝"讗 讘驻谞讬 讛讜讚讛 诇讜 砖诪讛 砖专讗讛 讝讛 诇讗 专讗讛 讝讛. 讜讗注"讙 讚讘诪谞讛 讞讚 诪住讛讚讬 诇转"拽 诇讗 诪爪讟专驻讬. 讜诇专"讬 诪爪讟专驻讬:





讛专讗"讛

转谞讬讗 专"砖 讘谉 讗诇注讝专 讗讜诪' 讻砖诐 砖讛转专讜诪' 讻讜' 注讚 讘转专 讚拽谞住讬谞讛讜 注讝专讗 讛驻讬专讜' 讛谞讻讜谉 讚驻诇讜讙转讬讬讛讜 讚专"讗 讘"注 讜专"注 讘讚讬谞讬 讚讗讜专讬讬转' 讚专"注 住讘' 讚诪谉 讛转讜专' 诪注砖' 专讗砖讜谉 诇诇讜讬. 讜专' 讗诇注讝专 讘谉 注讝专讬' 住讘专 讚诪讚讗讜专讬讬转' 讗祝 诇讻讛谉 讻讚讗诪专讬谞谉 讛转诐 讚专' 讗诇注讝专 讘谉 注讝专讬' 住讘专 讚讘注砖专讬' 讜砖诇砖' 诪拽讜诪讜转 谞拽专讗讜 讻讛谞讬诐 诇讜讬讬诐. 讛讬诇讻讱 讻讬 拽谞住讬谞讛讜 注讝专讗 诇专"讗 讘谉 注讝专讬讛 讚住讘专 讚诪讚讗讜专讬讬转' 诪注砖专 专讗砖讜谉 讗祝 诇讻讛谉 拽谞住讗 讚注讝专讗 讛讜讛 诇讻讛谉 讚讜讜拽讗 讜诇专"注 讚住讘专 讚诪讚讗讜专讬讬转讗 诇诇讜讬 讚讜拽讗 讚拽谞住讗 讚注讝' 讛讜讜讛 讗祝 诇讻讛谉. 讜讛讬讬谞讜 诪讜拽诪讬谞谉 诇讛 讻专' 讗诇注讝专 讘谉 注讝专讬讛. 讜专讘讬谞讜 砖诇诪讛 讝"诇 驻讬' 讚驻诇讜讙转讬讬讛讜 讚专' 讗诇注讝专 讘谉 注讝专讬讛 讜专"注 讛讜讗 讚诪讜拽诪讬谞谉 讘转专 讚拽谞住讬谞讛讜 注讝专讗. 讜讛讬讬谞讜 讚拽讗' 专"注 诪注砖专 砖谞讬 诇诇讜讬 讻诇讜诪专 讗祝 诇诇讜讬 讜专' 讗诇注讝专 讘谉 注讝专讬讛 讗讜诪专 诇讻讛谉 讚讜讜拽讗 讜诇讬砖谞讗 诇讗 谞讬讞讗 诇讬. 讜讛讗 讚讗诪专讬谞谉 讛转诐 讘讬讘诪讜转 讘讙讬谞转讗 讚讛讜讛 诇专' 讗诇注讝专 讘谉 注讝专讬讛 讜讛讜讛 讬讛讬讘 诪讬谞' 诪注砖专 专讗砖讜谉 诇讻讛谉 讜讗讛讚专讬 诇讛 专"注 驻转讞' 诇讘讬转 讛拽讘专讜转 讗注"驻 砖讛讬讛 讗讞专 拽谞住 注讝专讗 讜讗祝 诇讚讘专讬 专"注 讛讬讛 讬讜爪讗 讬讚讬 讞讜讘转讜 讘讻讱 讚讛讗 讗驻讬' 诇专"注 讘转专 讚拽谞住讬谞讛讜 注讝专讗 讗祝 诇讻讛谉 讛讜讗. 讗驻砖专 砖注砖讛 讻谉 诇讛讜爪讬讗 诪诇讘讜 砖讛讜讗 住讘讜专 砖讗讞专 砖拽谞住 注讝专' 讗讬谉 讚讬谉 诪注砖' 专讗砖讜谉 讗诇讗 诇讻讛谉 讜讬"讗 讚诇专"注 诇讬转 诇讬' 拽谞住 注讝专讗 讚讻讬讜谉 讚拽住讘专 专"注 讚诪讚讗讜专讬讬转讗 讚讜讜拽讗 诇诇讜讬 诇讗 讛讬' 讗驻砖专 诇爪讗转 讬讚讬 转讜专讛 讘谞转讬谞转 讻讛谉 讜讗讬 讗驻砖专 砖转讬拽谉 注讝专 讻讱 讜讗讬谞讜 谞专讗' 讜讛谞讻讜谉 讻诪讜 砖讻转讘谞讜:



讜讛讗 讚讗诪' 专讘 讞住讚讗 讛讻讗 讘诪讗讬 注住拽讬谞谉 讚诪讜讞讝拽 诇谉 讘讗讘讜讛 讚讛讗讬 讻讛谉 讛讜讗 讜谞驻拽 注诇讬讛 拽诇讗 讜讻讜': 讗诇讗 拽讗诪专 讚讛砖转' 讗驻讬诇讜 诇专' 注拽讬讘讗 讗转讬讗:



诪转谞讬' 专"讬 讗讜诪专 讗讬谉 诪注诇讬谉 讻讜' 讜讛讗诪' 专"讜 讗讬谉 注专注专 驻讞讜转 诪讘 讗讬转诪' 注诇讛 讘拽讬讚讜砖讬谉 讚讻讬 讗诪专 专' 讬讜讞谞谉 讛讬讻讗 讚讗讬转 诇讬讛 讞讝拽讛 讚讗讘讛转讜' 讗讘诇 讛讬讻' 讚诇讬转 诇讬' 讞讝拽' 诇讗. 讜讛讗 讚拽讗 驻专讬讱 诇专"讗 诪讬谞' 讛讜讗 诪砖讜' 讚拽住"讚 讚讜讜讚讗讬 专' 讗诇注讝专 讜专"砖 讘谉 讙诪诇讬讗诇 讛讬讻讗 讚讗讬转 诇讬讛 讞讝拽讛 讚讗讘讛转讬讛 驻诇讬讙讬. 讚讛讬讻讗 讚诇讬转 诇讬讛 讞讝拽讛 讻诇诇 讛讜讛 诇讬' 讛讗讬 讚拽讗 诪住讛讬讚 注诇讬讛 讚讻讛谉 讛讜讗 注讚 讗' 讘讛讻讞砖讛 讜讚讻"注 注 诇讗 讻诇讜诐 讛讜讗. 讗诇讗 讜讜讚讗讬 讻讬 驻诇讬讙讬 讛讬讻讗 讚讗讬转 诇讬讛 讞讝拽讛 讚讗讘讛转讬' 讜讛讬讬谞讜 讚拽讗诪专 专"砖 讘谉 讙诪诇讬讗诇 讗讬谉 注专注专 驻讞讜转 诪砖谞讬诐 讚讻讬讜谉 讚讗讬转 诇讬讛 讞讝拽讛 讚讗讘讛转讬讛 讗诪专讬谞谉 讗讜拽讬 讞讚 诇讙讘讬 讞讚 讜讗讜拽讬 讙讘专讗 讗讞讝拽转讬讛. 讜诇专' 讗诇注讝专 拽住"讚 讚拽住讘专 讚讻讬讜谉 讚讛讗讬 讚拽讗 诪住讛讬讚 注诇讬讛 讚讻讛谉 讛讜讗 讛讜讛 诇讬' 注讚 讗' 讘讛讻讞砖讛 讻讬讜谉 讗讬讻讗 注专注专 讻诇诇. 诇讗 讗诪专讬谞谉 讗讜拽讬 讙讘专讗 讗讞讝拽转讬讛 讜讛讬讬谞讜 讚诪拽砖讬谞谉 讜讛讗 讗诪专 专"讬 讗讬谉 注专注专 驻讞讜转 诪砖谞讬诐 讻诇讜诪专 讚讻讬讜谉 讚诇讬讻讗 讗诇讗 注专注专 讞讚. 讚讻"注 讗诪专讬谞谉 讗讜拽讬 讞讚 诇讙讘讬 讞讚 讜讗讜拽讬 讙讘专讗 讗讞讝拽转讬讛 讜讛讗 专"讬 诇讗 讗砖讻讞谉 注讬拽专讛 讘砖讜诐 讚讜讻转' 讚讻诇 讛讬讻讗 讚讗讬讬转讬谞谉 诇讛 讗讬转诪专' 讘讛讗讬 诇讬砖谞讗. 讜讗讬讻' 诇驻专讜砖讬 讚讘专讬 讛讻诇 讚讘专讬 讻诇 讘讗讬 注讜诇诐. 讜讘讬专讜砖诇诪讬 诪砖诪注 讚讗讛讗 讗讬转诪专 讜讗讻' 诇驻专讜砖讬 讜讛讗诪专 专"讬 讗诪转谞讬'. 讜谞住讞转 讛住驻专讬诐 专"砖 讘谉 讙诪诇讬讗诇 讛讬讬谞讜 转谞讗 拽诪讗. 讜讙讬专住转 专砖"讬 讝"诇 讛讬讬谞讜 专"讗. 讜诇谞讜住讞' 讚住驻专讬 讗讬讻' 诇驻专讜砖讬 谞诪讬 讛讻讬 讛讬讬谞讜 转"拽 讚讬讚讬讛 讚讛讬讬谞讜 专' 讗诇注讝专. 讜讗"转 讜讗讬诪讗 讚诪转"拽 讚专"讬 拽讗诪专 讚讗讬转 诇讬' 诪注诇讬谉 注"驻 注讚 讗' 讻讚讗讬' 讘诪转谞讬' 讜讻"转 讗讬讻' 讘讬谞讬讬讛讜 讚转"拽 诇讗 讞讗讬砖 诇讙讜诪诇讬谉. 讜专砖讘"讙 讞讗讬砖 诇讙讜诪诇讬谉. 讜诪讗讬 讞讝讬转 讚讗诪专转 讛讻讬 讚专砖讘"讙 讞讗讬砖 诇讙讜诪诇讬谉 讜驻诇讬讙讗 讚转"拽 讜讗转讬' 讻专' 讗诇注讝专 讗讚专讘讛 讗讬诪' 专砖讘"讙 诇讗 讞讗讬砖 诇讙讜诪诇讬谉 讜驻诇讬讙' 讘讛讗 讗讚专' 讗诇注讝专 讜讚专' 讬讛讜讚'. 讬"诇 讚讛讻讬 讗转讬 诪砖诪注讜转' 讚诇讬砖谞讗 讚讛讻讬 讘讚诇讬讻讗 诇诪讬讞砖 诇讙讜诪诇讬谉 诪讚转谞讬 诇讛 转"拽 讘讛讚讬' 讘诪注讬讚讬谉 讝讛 讗转 讝讛 拽转谞讬 住转诪讗 诪注诇讬谉 诇讻讛讜谞讛 注"驻 注讚 讗讞' 讜讛讬讬谞讜 讚拽砖讬' 诇谉 专砖讘"讙 讛讬讬讬谞讜 专"讗 讻诇讜诪专 讚专砖讘"讙 谞诪讬 讜讜讚讗讬 诇讗 讗诪专 讗诇讗 讜讜讚讗讬 讛讬讻讗 讚诇讬讻讗 注讜专专讬谉 讚讛讬讻讗 讚讗讬讻讗 注专注专 转专讬 讛讗 驻砖讬讟' 讜诇讬讻' 诪"讚. 讗诇讗 讜讜讚讗讬 专砖讘"讙 讛讬讻' 讚诇讬讻讗 注专注专 拽讗诪专 讜讗诐 讻谉 讛讬讬谞讜 专讘讬 讗诇注讝专:



讗诇讗 讛讻讗 讘讚诪讜讞讝拽 诇谉 讘讗讘讜讛 讚讛讗 讚讻讛谉 讛讜讗. 诪注讬拽专' 谞诪讬 讛讻讬 诪砖诪注 诇谉 讗诇讗 诪砖讜诐 讗讬讚讱 谞拽讟 诇讬'. 讜讛讗 讚讗诪专讬谞谉 谞驻拽 注诇讬讛 拽诇讗 讻讬 讛讛讜讗 讚讙讬讟讬谉 讚讬爪讗 砖诪讛 诪拽讜讚砖转 讜诪讬讛讜 讜诪住转讘专讗 讚讚讜讜拽讗 诇注谞讬谉 讬讜讞住讬谉 讗讜 诇注讘讜讚讛 讗讜 诇住谞讛讚专讬谉 讛讗 诇讗讜 讛讻讬 拽诇讗 讻诇讜诐 讛讜讗 讜讻谉 讚注转 专讘讬谞讜 谞"专:





砖讬讟讛 诪拽讜讘爪转

讘诪住讬讞 诇驻讬 转讜诪讜 驻讬' 讜讛讬讬谞讜 驻诇讜讙转讬讬讛讜 讚专讘讬 讞讬讬讗 诇讗 讛注诇讛 讗讞 注诇 驻讬 讗讞讬讜 讗诇讗 讘诪住讬讞 诇驻讬 转讜诪讜 讜专' 讛注诇讛 讘谉 注诇 驻讬 讗讘讬讜 讗驻讬' 讘诇讗 诪住讬讞 诇驻讬 转讜诪讜 讜讗诐 转讗诪专 讜诪谞诇谉 讚专' 讞讬讬讗 讛注诇讛 讗讞 注诇 驻讬 讗讞讬讜 讜专' 讛注诇讛 讘谉 注诇 驻讬 讗讘讬讜 讻讚拽讗诪专 转住转讬讬诐 讚讬诇诪讗 专' 讞讬讬讗 讛注诇讛 讘谉 注诇 驻讬 讗讘讬讜 讘诪住讬讞 诇驻讬 转讜诪讜 讜专' 讛注诇讛 讗讞 注诇 驻讬 讗讞讬讜 讗驻讬' 讘诇讗 诪住讬讞 讜讬"诇 讚诪住转诪讗 讘诪讗讬 讚拽转谞讬 讘讘专讬讬转讗 诪讬诇转讬讛 讚专讘讬 注砖讛 专' 诪注砖讛 讜注讜讚 讚诇讗 讗驻砖专 诇诪讬诪专 讛注诇讛 讗讞 注诇 驻讬 讗讞讬讜 诇诇讜讬讛 讘诇讗 诪住讬讞 诇驻讬 转讜诪讜 讚讛转诐 诇讗 砖讬讬讱 诇诪讬诪专 砖讘讬讚讜 诇讛讗讻讬诇讜 诪注砖专 讚诇诪"讚 诪注砖专 专讗砖讜谉 诪讜转专 诇讝专讬诐 诪讛 讗讬住讜专 讬砖 讘讜. 讛专讗"砖  讝"诇 讜讻谉 讻转讘讜 讛转讜住驻讜转 讝"诇: 
讜讛讜爪讬讗讜谞讬 诪讘讬转 讛住驻专 讜讗诐 转讗诪专 诇诪讛 诇讬讛 诇专讘讬 讬讛讜讚讛 诇讛讘讬讗 讻诇 讛诪注砖讛 讜诇讗专讜讻讬 讻讜诇讬 讛讗讬 讘讚讘专讬诐 讘讟诇讬诐 讚诇讗 砖讬讬讻讬 讘注谞讬谉 讻诇诇 讜转讬专爪讜 讘转讜住驻讜转 讚讛讗 谞诪讬 砖讬讬讱 讘注谞讬谉 砖诇讗 诇讜诪专 砖讛讜讗 注讘讚 讻讚讗诪专讬谞谉 讘住讜祝 驻讬专拽讬谉:
讜讛讟讘讬诇讜谞讬 驻专砖"讬 讝"诇 诪驻谞讬 砖住转诐 转讬谞讜拽讜转 诪讟驻讞讬谉 讘讗砖驻讜转 讜砖专爪讬诐 诪爪讜讬讬谉 砖诐 驻讬' 谞驻拽讗 诇讬讛 诇专讘讬谞讜 讝"诇 诪讛讗 讚讗诪专讬谞谉 讙讘讬 转讬谞讜拽 砖谞诪爪讗 讘爪讚 讛注讬住讛 讜讘爪拽 讘讬讚讜 专' 诪讟讛专 讜讞讻诪讬诐 诪讟诪讗讬谉 砖讚专讱 转讬谞讜拽 诇讟驻讞 讜驻讬' 专讘讬谞讜 讝"诇 注诇讬讛 讘诪住讻转 谞讚讛 讘讞讜诇讬谉 讜讘拽讚讜砖讬谉 砖讚专讱 转讬谞讜拽讜转 诇讟驻讞 讘砖专爪讬诐 讜讻讘专 讚讞讜 驻讬专讜砖讜 讘转讜住' 讚讛转诐 砖讚专讻诐 诇讟驻讞 讘注讬住讛 拽讗诪专 讜住转诐 转讬谞讜拽 讛讜讗 讟诪讗 诇驻讬 砖讛谞砖讬诐 谞讚讜转 诪讙驻驻讜转 讗讜转讜 讻讚讗讬' 讘诪砖谞讛. 讜讛注诇讛讜 专' 诇讻讛讜谞讛 驻讬' 诇讛讗讻讬诇讜 讘转专讜诪讛 讚专讘谞谉 讻讚讗讬转讗 讘驻专拽 讛讙讜讝诇 讜讻讚讻转讬讘谞讗 诇注讬诇. 讛专讬讟讘"讗 讝"诇:


 讜讛讞讜诇拽 讘讘"讚 讜讻讜'. 诪讚拽转谞讬 讜讛讞讜诇拽 讜驻专讬讱 诇讬讛 讘讛讚讬 讚诇注讬诇 讜诇讗 拽转谞讬 讛讞讜诇拽 讘讘讗 讘讗驻讬 谞驻砖讛 诪砖诪注 讚讛"拽 讻砖诐 砖转专讜诪讛 讞讝拽讛 诇讻讛讜谞讛 讻讱 诪注砖专 专讗砖讜谉 讞讝拽讛 诇讻讛讜谞讛 讜讚讜拽讗 讻砖讞诇拽 讛诪注砖专 讘讘讬转 讛讙专谞讜转 讗讘诇 讗诐 诇讗 讞诇拽 讛诪注砖专 讘讘讬转 讛讙专谞讜转 讗诇讗 讘讘"讚 讗讬谞讛 讞讝拽讛 讚讬诇诪讗 讘"讚 诪专讞诪讜 注诇讬讛 讜讘转讜专转 注谞讬讜转 讬讛讘讜 诇讬讛 讜讻诪"讚 诪注砖专 专讗砖讜谉 诪讜转专 诇讝专讬诐 讗讘诇 讗诐 讞诇拽 讘讘讬转 讛讙专谞讜转 讛讜讬讗 讞讝拽讛 诇讻讛讜谞讛 讚讗讬谞诐 讞讜诇拽讬诐 讘讘讬转 讛讙专谞讜转 讗诇讗 诇讻讛谞讬诐. 讻讱 讛讬讛 谞专讗讛 诇驻专砖 讜诇讬转讗 讚讗诐 讻谉 诇讗 驻专讬讱 转诇诪讜讚讗 诪讬讚讬 讗转专讜诪讛 拽讗讬 讜拽住"讚 砖注"驻 讘"讚 讛拽讘讜注 讘注讬专 讛讬讜 讞讜诇拽讬谉 诇讜 讜诇拽诪谉 驻专讬讱 讗讬 讘"讚 诇讗 讛讜讬 讞讝拽讛 讛讬讻讗 讛讜讬 讞讝拽讛 讘诪讗讬 讚诪转专爪讬' 诇讛 讚讞诇讜拽 讘谞讻住讬 讗讘讬讜 拽讗诪专 诪转专爪讗 谞诪讬 讗诪讗讬 驻专讬讱 诇讛讜 讘讛讚讬 讛讚讚讬 讚拽转谞讬 讜讛讞讜诇拽 讜讛讬讬谞讜 诪砖讜诐 讚转专讜讜讬讬讛讜 诪讬讬专讬 讻讚 谞驻拽 注诇讬讛 拽诇讗 讚讘谉 讙专讜砖讛 讛讜讗 讜讻讚驻专砖"讬 讝"诇 讜讻讚讘注讬谞谉 诇诪讻转讘 诇拽诪谉 讘住"讚 讻谞"诇:


 [专' 讗诇注讝专 讘谉 注讝专讬讛 讗讜诪专 诪注砖专 专讗砖讜谉 诇讻讛谉. 讘讚讗讜专讬讬转讗 驻诇讬讙讬 讜讛讻讬 讗讬转讗 讘讛讚讬讗 讘驻' 讬砖 诪讜转专讜转 讚专"注 住讘专 讚讜拽讗 诇诇讜讬 讚讻转讬讘 讜讗转 讛诇讜讬诐 转讚讘专] 讜专讘讬 讗诇注讝专 讗诪专 讗祝 诇讻讛谉 讚讛讻讛谞讬诐 讘讻诇诇 诇讜讬诐 讜讗讬谉 诇讜诪专 讚讘拽谞住讗 驻诇讬讙讬 讜讚讜拽讗 诇讻讛谉 讗诪专 讜专讘讬 注拽讬讘讗 讗诪专 讗祝 诇诇讜讬 讚讗"讻 诪讬诇转讬讛 [讚专"注 讛讜讛 诇讬讛 诇诪讬转谞讬 讘转专 诪讬诇转讬讛] 讚专' 讗诇注讝专 讘谉 注讝专讬讛 讻讗谉 讚讗讬转 诇讬讛 讗祝 砖讬讬讱 诇诪转谞讬 诇讘住讜祝. 讛专讗"砖 讝"诇. 讜讻谉 驻讬' 讛专讬讟讘"讗 讝"诇 讚讘讚讬谞讗 讚讗讜专讬讬转讗 驻诇讬讙讬 讜讟注诪讗 讚专讘讬 讗诇注讝专 诪驻谞讬 砖讘讻"讚 诪拽讜诪讜转 谞拽专讗讜 讛讻讛谞讬诐 诇讜讬诐 讜诇讗 讻诪讜 砖驻专砖"讬 讝"诇 讚专' 讗诇注讝专 诪砖讜诐 拽谞住讗 讚注讝专讗 讗诪专 诇讛 讚讛讗 讻讬讜谉 讚讗诪专讬谞谉 讘住诪讜讱 讘转专 讚拽谞住讬谞讛讜 注讝专讗 诪讻诇诇 讚讛砖转讗 住讘讬专讗 诇谉 讚讘讚讬谞讗 讚讗讜专讬讬转讗 驻诇讬讙讬 讜诇讗 讛讜住讬祝 注讝专讗 讗诇讗 砖讬讛讗 诇讻讛谉 讜诇讗 诇诇讜讬 注"讻. 讜讚注 讚诇讗 讙专住讬谞谉 讘诪讬诇转讬讛 讚专讘讬 讗诇注讝专 讗祝 诇讻讛谉 讗诇讗 讛讻讬 讙专住讬谞谉 专讘讬 讗诇注讝专 讘谉 注讝专讬讛 讗讜诪专 诪注砖专 专讗砖讜谉 诇讻讛谉 讜诇砖讜谉 讛诪驻专砖讬诐 讝"诇 讚讬讬拽讗 讻谉 讜诇讬砖谞讗 讚转诇诪讜讚讗 讚拽讗诪专 讗讬诪讜专 讚讗诪专 专讘讬 讗诇注讝专 讜讻讜' 讚讬讬拽讗 讻谉 讚讜拽 讜转砖讻讞:


 讛讻讬 讙专住讬谞谉 讘讻诇 讛住驻专讬诐 讗讬谉 讘转专 讚拽谞住讬谞讛讜 注讝专讗 讜讗诐 转讗诪专 讻讬讜谉 讚诪讬讬专讬 讘转专 讚拽谞住讬谞讛讜 诇诪讛 诇讬讛 诇讗讜拽诪讬讛 讻专讘讬 讗诇注讝专 讘谉 注讝专讬讛 讗驻讬' 讻专讘讬 注拽讬讘讗 谞诪讬 诪爪讬 诇讗讜拽诪讛 讜讻讬 拽讗诪专 专讘讬 注拽讬讘讗 诪注砖专 专讗砖讜谉 诇诇讜讬 讛讬讬谞讜 讘讚讬谉 转讜专讛 讜讻讚讻转讬讘谞讗 讗讘诇 诇讘转专 讚拽谞住讬谞讛讜 诇讻讛谉 讜诇讗 诇诇讜讬 讜转讬专爪讜 讘转讜住' 讚诇讬转 诇谉 诇诪拽谞住讬谞讛讜 讻讜诇讬 讛讗讬 诇专"注 讚拽讜讚诐 拽谞住讗 讛讜讬 讚讜拽讗 诇诇讜讬 住讙讬 讚诇拽谞住讬谞讛讜 诇讞诇拽讜 讗祝 诇讻讛谉 讜诇专讘讬 讗诇注讝专 讘谉 注讝专讬讛 讚诪讚讬谞讗 讗祝 诇讻讛谉 拽谞住讗 讚注讝专讗 诇诪讬讛讘讬讛 诇讻讛谉 讜诇讗 诇诇讜讬 讜讬砖 砖诪讜讞拽讬谉 讗讬谉 讜诪驻专砖讬' 讚讛讗 讚拽讗 诪砖谞讬 讘转专 讚拽谞住讬谞讛讜 注讝专讗 讛讜讬 讗驻讬诇讜 诇专讘讬 注拽讬讘讗 讚讘转专 拽谞住讗 讛讜讬 诇讻"注 诇讻讛谉 讚讜拽讗 讜讛讜讬 讻诪讜 讗诇讗 讜讛拽砖讜 讘转讜住' 讚讘讻诪讛 诪拽讜诪讜转 诪讜讻讬讞 讚诪注砖专 专讗砖讜谉 诇诇讜讬 讗祝 讘转专 拽谞住讗 讻讚转谞谉 讘驻' 讻诇 讛讙讟 讛诪诇讜讛 诪注讜转 讗转 讛讻讛谉 讜讗转 讛诇讜讬 诇讛讬讜转 诪驻专讬砖讬诐 注诇讬讛谉 讜讬砖 诇转专抓 讚诇讚讜讙诪讗 讘注诇诪讗 谞拽讬讟 住讚专讗 讚讗讜专讬讬转讗 讚转专讜诪讛 诇讻讛谉 讜诪注砖专 专讗砖讜谉 诇诇讜讬 讜诪注砖专 注谞讬 诇注谞讬 讜诪讬讛讜 讘讙诪专讗 谞诪讬 拽讗诪专 讬砖专讗诇 砖讗诪专 诇讘谉 诇讜讬 讻讜专 诪注砖专 讜讻讜'. 讗诇诪讗 讚诇讚讬谞讗 拽讗诪专 讚讛诪注砖专 诇诇讜讬 讜讛讗 谞诪讬 讗讬讻讗 诇诪讚讞讬 讚讚讬谞讗 讚讗讜专讬讬转讗 谞拽讟 讜诇讗 讗转讗 诇讗砖诪讜注讬谞谉 讛诪注砖专 诇诪讬 讜诪讬讛讜 讘驻专拽 讛讝专讜注 驻专讬讱 诪注砖专 专讗砖讜谉 讚诇讜讬 讛讜讗 讗诇诪讗 讚讛讻讬谉 讛讜讗 讚讬谞讗 讚诪注砖专 专讗砖讜谉 讚诇讜讬 讛讜讗 讗祝 诇讘转专 拽谞住讗 讜讛讬讬谞讜 讻专讘讬 注拽讬讘讗 讜讛诇讻讱 砖讘讜砖 讛讜讗 诪讗谉 讚诪讞讬拽 讗讬谉 讚注"讻 讻专讘讬 讗诇注讝专 讘谉 注讝专讬讛 讛讜讗 讚诪转讜拽诪讗 讛讗 讚拽转谞讬 讞讝拽讛 诇讻讛讜谞讛 讜诇讗 讻专讘讬 注拽讬讘讗 讜注讜讚 讛讘讬讗讜 讛转讜住' 专讗讬讛 讚讘驻专拽 讬砖 诪讜转专讜转 驻诇讬讙讬 讗诪讜专讗讬 讚拽谞住讗 诇诪讬 讚诪专 住讘专 拽谞住讗 诇注谞讬讬诐 讜诪专 住讘专 拽谞住讗 诇讻讛谞讬诐 讜讛砖转讗 诇诪"讚 拽谞住讗 诇注谞讬讬诐 讛讬讻讬 讛讜讬 讞讝拽讛 诇讻讛讜谞讛 讜讗诇讬讘讗 讚专讘讬 注拽讬讘讗 驻诇讬讙讬 讚专讘讬 讗诇注讝专 讘谉 注讝专讬讛 注"讻 讚讜拽讗 诇讻讛谉 讛讜讬 讗驻讬' 诇注砖讬专讬诐 讻诪讜拽讚诐 拽谞住讗 讚诇讗 拽谞住诐 注讝专讗 砖讛专讬 注诇讜 讜讛讬讻讬 诪爪讬谞谉 诇诪讬诪专 拽谞住讗 诇注谞讬讬诐 讬砖专讗诇 讜讻讛谞讬诐 讜诇讗 诇注砖讬专讬诐 讗驻讬诇讜 讻讛谞讬诐 讗诇讗 讜讚讗讬 讗诇讬讘讗 讚专讘讬 注拽讬讘讗 驻诇讬讙讬 讜诪注转讛 讛讬讻讬 诪爪讬谞谉 诇讗讜拽诪讛 讛讗 讚专"砖 讘谉 讗诇注讝专 讻专讘讬 诇诪"讚 拽谞住讗 诇注谞讬讬诐 讚讛讬讻讬 讛讜讬 讞讝拽讛 诇讻讛讜谞讛 讗诇讬讘讗 讚讬讚讬讛 讜讗讬谉 诇讜诪专 讚诪"讚 拽谞住讗 诇注谞讬讬诐 讛讬讬谞讜 讚讜拽讗 诇注谞讬讬 讬砖专讗诇 讚讛讗 讜讚讗讬 诇讬转讗 讻诇诇 讚诇诪"讚 拽谞住讗 诇注谞讬讬诐 诪砖诪注 讛转诐 讚讜拽讗 诇注谞讬讬诐 讜诇讗 诇讻讛谞讬诐 注砖讬专讬诐 讗驻讬' 讘讬诪讬 讟讜诪讗讛 讚诇讬转 诇讬讛 讚讘讬诪讬 讟讜诪讗讛 讛讜讜 注谞讬讬诐 讛诇讻讱 讗讬谉 讞讬诇讜拽 讘讬谉 讬砖专讗诇 诇讻讛谞讬诐 讚诇注谞讬讬诐 讛讜讗 讚讬讛讘讬谞谉 讜诇讗 诇注砖讬专讬诐 讘讬谉 诇讬砖专讗诇 讘讬谉 诇讻讛谞讬诐 讜讛讚专讗 拽讜砖讬讗 诇讚讜讻转讬讛 讚诇专讘讬 注拽讬讘讗 诇诪"讚 诇注谞讬讬诐 讛讬讻讬 讛讜讬讗 讞讝拽讛 诇讻讛讜谞讛 讛诇讻讱 讜讚讗讬 诇讗 转讜拽诪讗 讛讗讬 讚专讘讬 砖诪注讜谉 讘谉 讗诇注讝专 讗诇讗 讻专讘讬 讗诇注讝专 讘谉 注讝专讬讛 讜讻讚讻转讬讘谞讗. 讜讬砖 诇驻专砖 讚讛讗 讚讗诪专讬谞谉 讛转诐 拽谞住讗 诇注谞讬讬诐 讛讬讬谞讜 诇注谞讬讬诐 诇讜讬诐 讚讜拽讗 讜诇讗 注谞讬讬 讬砖专讗诇 讜讻讛谞讬诐 讜诇专讘讬 注拽讬讘讗 诇讗 谞讟诇讬 讗诇讗 注谞讬讬 诇讜讬诐 讚讜拽讗 讜诇讗 讬砖专讗诇 讜讻讛谞讬诐 讻诇诇 讜拽谞住讗 讚拽谞住讬谞讛讜 注讝专讗 讛讬讬谞讜 讚诇讗 谞讟诇讬 注砖讬专讬 诇讜讬诐 讚讗讬谉 讘讚讬谉 诇拽谞讜住 注谞讬讬诐 讜诇专讘讬 讗诇注讝专 讘谉 注讝专讬讛 谞诪讬 拽谞住讗 诇注谞讬讬诐 讛讬讬谞讜 诇注谞讬讬 诇讜讬诐 讗讘诇 讻讛谞讬诐 讘讬谉 注谞讬讬诐 讘讬谉 注砖讬专讬诐 谞讜讟诇讬诐 讚诇讗 拽谞住 讗诇讗 诇诇讜讬诐 讚诇讗 讬讟诇讜 注砖讬专讬讛诐 讜驻诇讜讙转讗 讚驻专拽 讬砖 诪讜转专讜转 讘讬谉 诇专讘讬 注拽讬讘讗 讘讬谉 诇专讘讬 讗诇注讝专 讘谉 注讝专讬讛 驻诇讬讙讬 讗诇讗 讚诇讻诇 讞讚 讜讞讚 诪转驻专砖 讻驻讜诐 砖讬讟转讬讛 讜讛讗 讚诪砖诪注 讛转诐 讚讚讜拽讗 诇注谞讬讬诐 讜诇讗 诇讻讛谞讬诐 注砖讬专讬诐 讛讬讬谞讜 诇专"注 讚诇诪"讚 诇注谞讬讬诐 诇注谞讬讬 诇讜讬诐 讚讜拽讗 讜诇讗 诇讻讛谞讬诐 讻诇诇 讜诪"讚 诇讻讛谞讬诐 讛讬讬谞讜 诇注谞讬讬 讻讛谞讬诐 讗讜 诪砖讜诐 讚讘讬诪讬 讟讜诪讗转谉 注谞讬讬诐 谞讬谞讛讜 讗讘诇 诇专讘讬 讗诇注讝专 讘谉 注讝专讬讛 诪"讚 诇注谞讬讬诐 诇注谞讬讬诐 诇讜讬诐 讚讜拽讗 讜讻讛谞讬诐 讘讬谉 注谞讬讬诐 讘讬谉 注砖讬专讬诐 谞讜讟诇讬诐 讜诪讗谉 讚讗诪专 诇讻讛谞讬诐 诇讻讛谞讬诐 讚讜拽讗 讜诇讜讬诐 诇讗 谞讟诇讬 讻诇诇 讜诪注转讛 谞讬讞讗 讚砖驻讬专 诪爪讬谞讜 诇诪讬诪专 讚讻讬 诪转专爪讬谞谉 讘转专 讚拽谞住讬谞讛讜 注讝专讗 讛讬讬谞讜 讗驻讬诇讜 诇专讘讬 注拽讬讘讗 讜讻诪讗谉 讚讗诪专 拽谞住讗 诇讻讛谞讬诐 讜讛讜讛 诇讬讛 讻诪讗谉 讚诪驻专砖 讛讻讬谉 诇讛讚讬讗 讚讛讗 诇专讘讬 注拽讬讘讗 讘转专 拽谞住讗 谞诪讬 诇注谞讬讬诐 诇讜讬诐 讚讜拽讗 讜诇讗 诇注谞讬讬 讬砖专讗诇 讜讻讛谞讬诐 讜讛讬讻讬 诪爪讬谞谉 诇诪讬诪专 讚讘转专 讚拽谞住讬谞讛讜 讛讜讬讗 讞讝拽讛 诇讻讛讜谞讛 讜注讜讚 讚诇讗 砖讬讬讱 拽谞住讗 讻讬讜谉 讚住讜祝 住讜祝 诇诇讜讬诐 讬讛讘讬谞谉 讜诇讗 诇讝专讬诐 讗转诐 讛诇讻讱 讛讗 讚拽讗诪专 讘转专 讚拽谞住讬谞讛讜 讻驻砖讜讟讜 诪砖诪注 讚讗转讬讗 讻诪"讚 拽谞住讗 诇讻讛谞讬诐 讜讗讬谞讜 爪专讬讱 诇驻专砖 讗讘诇 讗诐 谞驻专砖 拽谞住讗 诇注谞讬讬诐 讚讛讬讬谞讜 诇注谞讬讬诐 讻讛谞讬诐 讗诐 讗转讛 讗讜诪专 讚讻讬 拽讗 诪砖谞讬 讘转专 讚拽谞住讬谞讛讜 注讝专讗 讛讬讬谞讜 诇诪"讚 拽谞住讗 诇讻讛谞讬诐 讛讜讛 诇讬讛 诇驻专砖 诇讛讚讬讗 讘转专 讚拽谞住讬谞讛讜 注讝专讗 讜讬讛讬讘 拽谞住讗 诇讻讛谞讬诐 讗诇讗 诪砖诪注 讚诇讻"注 诪砖谞讬 讛讻讬谉 讘讬谉 诇诪讗谉 讚讗诪专 拽谞住讗 诇注谞讬讬诐 讘讬谉 诇诪讗谉 讚讗诪专 拽谞住讗 诇讻讛谞讬诐 讜讛诇讻讱 转拽砖讬 诇诪"讚 拽谞住讗 诇注谞讬讬诐 讛讬讻讬 讛讜讬 讞讝拽讛 诇讻讛谞讬诐 讜诪讬讛讜 讗诐 谞驻专砖 注谞讬讬诐 讚讛转诐 注谞讬讬诐 诇讜讬诐 讚讜拽讗 驻砖讬讟讗 讜讚讗讬 讚讻诪"讚 拽谞住讗 诇讻讛谞讬诐 讛讬讬谞讜 砖讬谞讜讬讬谉 诇专讘讬 注拽讬讘讗 讜讻讚讻转讬讘谞讗 讜诪"讚 拽谞住讗 诇注谞讬讬诐 诪讜拽讬 讛讗 讚专"砖 讘谉 讗诇注讝专 讻专讘讬 讗诇注讝专 讘谉 注讝专讬讛 讚诇讚讬讚讬讛 讜讚讗讬 讘讬谉 诇诪"讚 拽谞住讗 诇注谞讬讬诐 讘讬谉 诇诪"讚 拽谞住讗 诇讻讛谞讬诐 讛讜讬 讞讝拽讛 诇讻讛讜谞讛 讚诇诪"讚 拽谞住讗 诇讻讛谞讬诐 驻砖讬讟讗 讜讚讗讬 讚讛讜讬讗 讞讝拽讛 诇讻讛讜谞讛 讜诪"讚 拽谞住讗 诇注谞讬讬诐 谞诪讬 讻讬 讞讝讜 注砖讬专讬诐 谞讟诇讬 讛讗 讜讚讗讬 讚讻讛谞讬诐 谞讬谞讛讜 讚诇讜讬诐 诇讗 谞讟诇讬 讗诇讗 注谞讬讬诐 谞诪爪讗 讚谞讜讻诇 诇拽讬讬诐 讛讗 讚诪砖谞讬 转诇诪讜讚讗 讘转专 讚拽谞住讬谞讛讜 讘讬谉 诇专讘讬 注拽讬讘讗 讘讬谉 诇专"讗 讘谉 注讝专讬讛 讗诇讗 讚诇专讘讬 注拽讬讘讗 诇讗 诪转讜拽诪讗 讗诇讗 诇诪"讚 拽谞住讗 诇讻讛谞讬诐 讜诇专讘讬 讗诇注讝专 讘谉 注讝专讬讛 诪转讜拽诪讗 砖驻讬专 诇讻"注 讘讬谉 诇诪"讚 拽谞住讗 诇注谞讬讬诐 讘讬谉 诇诪"讚 诇讻讛谞讬诐 讗讘诇 诇诪讗谉 讚诪驻专砖 注谞讬讬诐 讚讛转诐 注谞讬讬 讻讛谞讬诐 讗讬 讗驻砖专 诇驻专砖 驻诇讜讙转讗 讗诇讬讘讗 讚专' 讗诇注讝专 讘谉 注讝专讬讛 讻诇诇 讚诇专' 讗诇注讝专 讘谉 注讝专讬讛 注"讻 讛讜讬 讚讜拽讗 诇讻讛谉 讜讗驻讬诇讜 诇注砖讬专讬诐 讻诪讜 讚讬谞讗 讚讗讜专讬讬转讗 讚诪注讬拽专讗 讚诇讗 拽谞住诐 注讝专讗 砖讛专讬 注诇讜 讜诪注转讛 砖讬谞讜讬讗 讚讘转专 讚拽谞住讬谞讛讜 诇讗 讗转讬讗 讻诪"讚 拽谞住讗 诇注谞讬讬诐 讻诇诇 诇讗 诇专讘讬 注拽讬讘讗 讜诇讗 诇专讘讬 讗诇注讝专 讘谉 注讝专讬讛 讚讻专讘讬 注拽讬讘讗 诇讗 讗转讬讗 诪砖讜诐 讚拽砖讬讗 讚讛讬讻讬 讛讜讬讗 讞讝拽讛 诇讻讛讜谞讛 讜讻讚讻转讬讘谞讗 讜讻专' 讗诇注讝专 讘谉 注讝专讬讛 谞诪讬 诇讗 讗转讬讗 讚讛讗 诪"讚 诇注谞讬讬诐 诇讗 讗讬讬专讬 讗诇讬讘讗 讚专讘讬 讗诇注讝专 讘谉 注讝专讬讛 讜讗讬谉 诇讜诪专 讚砖讬谞讜讬谉 讛讬讬谞讜 讻诪讗谉 讚讗诪专 拽谞住讗 诇讻讛谞讬诐 讞讚讗 讚讛讬讛 诇讜 诇驻专砖 讜讻讚讻转讬讘谞讗 讜注讜讚 讚讚讜讞拽 诇讜诪专 讚住转诪讗 讚转诇诪讜讚讗 讗转讬讗 讻讞讚 讜诇讗 讻专讘讬 注拽讬讘讗 讗讘诇 讗诐 谞驻专砖 讚驻诇讜讙转讗 讚驻专拽 讬砖 诪讜转专讜转 讘讬谉 诇专讘讬 注拽讬讘讗 讘讬谉 诇专讘讬 讗诇注讝专 讘谉 注讝专讬讛 讜讻讚讻转讬讘谞讗 讛专讬 砖讬谞讜讬谉 讚讘转专 讚拽谞住讬谞讛讜 讗转讬讗 砖驻讬专 讻诪讗谉 讚讗诪专 拽谞住讗 诇注谞讬讬诐 讜讗诇讬讘讗 讚专讘讬 讗诇注讝专 讘谉 注讝专讬讛 讜讻讚讻转讬讘谞讗 讻讱 谞专讗讛 诇驻专砖:
讜诪讬讛讜 讻转讘讜 讛转讜住驻讜转 讝"诇 讚讗讬谉 诇驻专砖 注谞讬讬诐 讚讛转诐 注谞讬讬 诇讜讬诐 讚讗"讻 谞砖转讻专讜 注谞讬讬 诇讜讬诐 讘诪讛 砖诇讗 注诇讜 讚拽讜讚诐 讛讬讜 谞讜讟诇讬诐 注诪讛诐 讛注砖讬专讬诐 砖诇讛诐 讜注转讛 讬讟诇讜 讛讻诇 讛注谞讬讬诐 讜讛讜讛 诇讬讛 讞讜讟讗 谞砖讻专 讜讛诇讻讱 注"讻 爪专讬讱 诇驻专砖 注谞讬讬诐 讻讛谞讬诐 讜讬砖专讗诇 讜讻讬讜谉 砖讻谉 注"讻 驻诇讜讙转讬讬讛讜 讛讬讬谞讜 诇专讘讬 注拽讬讘讗 讜诇讗 诇专讘讬 讗诇注讝专 讘谉 注讝专讬讛 讜讻讚讻转讬讘谞讗. 讜注讜讚 讚诪砖诪注 讛转诐 讚讗讬 讛讜讜 讻讛谞讬诐 讘讬诪讬 讟讜诪讗转谉 注谞讬讬诐 讛讜讜 砖拽诇讬 诇讻"注 讗注"讙 讚诪讚讗讜专讬讬转讗 诇专讘讬 注拽讬讘讗 诇诇讜讬 讜诇讗 诇讻讛谉 讛诇讻讱 注"讻 讬砖 诇驻专砖 讚诇诪讗谉 讚讗诪专 诇注谞讬讬诐 驻讬专讜砖 诇注谞讬讬诐 讻讛谞讬诐 诇专讘讬 注拽讬讘讗 讜专讘讬 讗诇注讝专 讘谉 注讝专讬讛 谞诪讬 注"讻 住"诇 讚诇讘转专 拽谞住讗 诇讻"注 讛讻讛谞讬诐 谞讜讟诇讬谉 讜诇讗 讛诇讜讬诐 讻诇诇 讚讻讬讜谉 讚讗驻讬诇讜 专讘讬 注拽讬讘讗 讚讞砖讬讘 诇讛讜 诇讻讛谞讬诐 讻讝专 讘讞诇讜拽转 诪注砖专 讘讚讬谞讗 讚讗讜专讬讬转讗 住"诇 讚讗讬 讛讜讜 讻讛谞讬诐 讘讬诪讬 讟讜诪讗转谉 注谞讬讬诐 讛讜讜 砖拽诇讬 讻"砖 诇专讘讬 讗诇注讝专 讘谉 注讝专讬讛 讚讗讬转 诇讬讛 讚诪讚讗讜专讬讬转讗 谞讜讟诇讬谉 讚讘转专 拽谞住讗 讬住讘讜专 讚诇讗 讬讟诇讜 讗诇讗 讛讻讛谞讬诐 讜诇讗 讛诇讜讬诐 讻诇诇 讜讗驻讬诇讜 讛注谞讬讬 讬砖专讗诇 诇诪"讚 诪注砖专 专讗砖讜谉 诪讜转专 诇讝专讬诐 讜诇诪"讚 讗住讜专 诇讝专讬诐 讗讬谉 谞专讗讛 砖讬谞转谉 诇注谞讬讬 讬砖专讗诇 讻讚讬 诇诪讜讻专讜 讜讻讜' 讻讻转讜讘 讘转讜住驻讜转 讻讚讗诪专讬谞谉 讘住诪讜讱 诇讗 诪讘注讬讗 诇专"诪 讚讗诪专 讗住讜专 诇讝专讬诐 讜讻讜' 讜讗"转 讻讬讜谉 讚诪讗谉 讚讗诪专 诇注谞讬讬诐 讛讬讬谞讜 诇注谞讬讬诐 诇讜讬诐 讜讻讛谞讬诐 讜讬砖专讗诇 诇诪"讚 诪讜转专 诇讝专讬诐 讚讻讜诇讛讜 砖讜讬谉 讘讛 讘转专 拽谞住讗 诪注转讛 诪"讚 诇讻讛谞讬诐 讛讬讬谞讜 诇讻讛谞讬诐 讚讜拽讗 讜诇讗 诇诇讜讬诐 讻诇诇 讜转拽砖讬 讻诇 讛谞讬 诪转谞讬' 讚诪砖诪注 讚诪注砖专 专讗砖讜谉 诇诇讜讬 讗祝 讘转专 拽谞住讗 讜讬"诇 讚专讘讬 注拽讬讘讗 诇讗 讛驻拽讬注 讗转 讛诇讜讬讬诐 诪讻诇 讜诇讗 诇讛砖讜讜转谉 诇讬砖专讗诇 讜讻讛谞讬诐 讗诇讗 诇诇讜讬诐 讘讬谉 注谞讬讬诐 讘讬谉 注砖讬专讬诐 讛讬讜 讞讜诇拽讬谉 诇注讜诇诐 讗诇讗 讚诇诪"讚 诇注谞讬讬诐 诇讗 讛讬讜 谞讜讟诇讬谉 讛讻讛谞讬诐 讗诇讗 诇注谞讬讬诐 讜诪"讚 讛讻讛谞讬诐 讛讬讜 谞讜讟诇讬谉 讛讻讛谞讬诐 讘讬谉 注谞讬讬诐 讘讬谉 注砖讬专讬诐 讗讘诇 诇讻"注 讛诇讜讬诐 谞讜讟诇讬谉 讘转讜专转 诇讜讬讜转 讜讗驻讬' 讛注砖讬专讬诐 讜诇讛讻讬 诇讗 讛讝讻讬专 讘讻诇 讛谞讬 诪转谞讬讬转' 讗诇讗 诇讜讬诐 讚讜讜拽讗 讚讗注"讙 讚讻讛谞讬诐 谞诪讬 谞讟诇讬 诪"诪 诇讗 谞讟诇讬 讻讛谉 讗诇讗 讘转讜专转 拽谞住讗 讜讘转讜专转 注谞讬讜转. 讻谞"诇 驻讬' 诇驻讬' 讛转讜住驻讜转 讜讛拽讜谞讟专讬住讬谉 讛讗专讬讻讜 讘讝讛 讜讛专讬谞讬 诪注转讬拽 诇砖讜谞诐 讜讗转讛 转讘讞专 讜诇讗 讗谞讬. 讜讝"诇 讗讬谉 讘转专 讚拽谞住讬谞讛讜 注讝专讗 讻转讜讘 讘转讜住' 讚讛讗 讘讻诪讛 诪拽讜诪讜转 诪讜讻讬讞 讚诪注砖专 专讗砖讜谉 诇诇讜讬 讗祝 讘转专 拽谞住讗 讜讻讜' 讜讗"转 讗诪讗讬 诇讗 诪讬讬转讜 谞诪讬 诪讚专讘讬 讚诇注讬诇 讚讗诪专讬谞谉 讜讛注诇讛讜 专讘讬 诇诇讜讬 注诇 驻讬讜 讜驻专砖"讬 讝"诇 诇讬转谉 诇讜 诪注砖专 专讗砖讜谉 讜专讘讬 讘转专讗 讜讬"诇 讚专砖"讬 讝"诇 驻讬' 诇驻讬 讛诪住拽谞' 讚讛讻讗 讗讘诇 拽讜讚诐 讛诪"诇 诇拽专讜转讜 砖谞讬 讘讘讬转 讛讻谞住转. 注讜讚 讻转讘讜 讛转讜住' 讜注讜讚 讚诇诪"讚 拽谞住讗 诇注谞讬讬诐 讛讬讻讬 讛讜讬 讞讝拽讛. 拽砖讬讗 诇讬 谞讬诪讗 讚诇诪"讚 诇注谞讬讬诐 驻讬专讜砖讜 讚讜拽讗 讻讛谞讬诐 注谞讬讬诐 讜讛讻讬 驻诇讜讙转讗 讞讚 讗诪专 诇讻讛谞讬诐 驻讬' 诇讻诇 讻讛谞讬诐 讗驻讬' 注砖讬专讬诐 讜讞讚 讗诪专 讚讜讜拽讗 诇注谞讬讬诐 讻讛谞讬诐 讜讗转讗 谞诪讬 讻专讘讬 注拽讬讘讗 讜拽诇 诇转专抓 讜讚讜拽. 讜注讜讚 诇讬讻讗 诇诪讬诪专 讚讬讛讘讜 诇讬讛 讘转讜专转 注谞讬讜转 讜诇讻讛谞讬诐 讘转讜专转 讞诇讜拽讛 讚"讛 诇讗 讬讛讘讜 诇讻讛谞讬诐 注砖讬专讬诐 讗驻讬' 讘讬诪讬 讟讜诪讗转谉 讜诇讛讻讬 拽讗诪专 讜诇诪"讚 诇注谞讬讬诐 诪砖诪注 讚讜拽讗 诇讗 诇讻讛谞讬诐 注砖讬专讬诐 讚讗讬 讛讜讬 讬讛讘讬 诇讻讛谞讬诐 注砖讬专讬诐 讛讜讛 讗转讬 讻专"注 讜诇诪"讚 拽谞住讗 诇讻讛谞讬诐 讬讛讘讜 讗驻讬' 诇讻讛谞讬诐 注砖讬专讬诐 讜讗驻讬' 讗讬 讬讛讘讬 诇注谞讬讬诐 讛讜讬 讞讝拽讛 讚讬讛讘讜 诇讛讜 讘转讜专转 讞诇讜拽讛 诇讻讛谞讬诐 讜讝讛 讛转讬专讜抓 诪爪讗转讬 讜注讬讬谉 讗讬 讻专讗砖讜谉 讗讬 讻砖谞讬. 讜讬"诇 讻诪讜 砖讻转讜讘 讘转讜住' 讚诇诪"讚 诇注谞讬讬诐 专"诇 诪诪砖 讚诇讬转 诇讬讛 讻讛谞讬诐 讘讬诪讬 讟讜诪讗转谉 讜讗诐 讛讬讜 讞讜诇拽讬谉 讘讝讛 讗"讻 讗讜转讜 砖讗讜诪专 诇讻讛谞讬诐 讛讜讛 诇讬讛 诇诪讬诪专 诇注砖讬专讬诐 讻讬讜谉 砖讗讜转讜 讗讜诪专 诇注谞讬讬诐 讜诇讗 讛讬讛 诇讜 诇讛讝讻讬专 讻讛谞讬诐 讚诪砖诪注 砖讗讜转讜 诇讗 讗诪专 诇讻讛谞讬诐. 讻讱 讗诪专 诪"讛 诪砖讜诐 专讘讜 专讬讘"讬 讝"诇:


 注讜讚 讻转讘讜 讛转讜住' 讜注谞讬讬诐 讚讛转诐 讗讬谉 诇驻专砖 讜讻讜'. 讗讜诪专 讚砖诪讗 谞专讗讛 诇讜诪专 砖讻讱 讛驻讬' 讗讬谉 诇驻专砖 注谞讬讬诐 讚讜拽讗 注谞讬讬诐 诇讜讬诐 讜诇讗 注谞讬讬诐 讬砖专讗诇 讜讻讛谞讬诐 讻讬 诇注讜诇诐 诇讗 专爪讜 砖讬讛讗 谞专讗讛 讻讗讬诇讜 讞诇拽讜讛讜 讘转讜专转 注谞讬讬诐 讜诇讻谉 诇讗 谞转谞讜 诇注谞讬讬 讬砖专讗诇 讜讻讛谞讬诐 讗诇讗 讻砖谞转谞讜 诇注谞讬讬诐 诇讜讬诐 讛讬讛 谞专讗讛 讻讗讬诇讜 谞转谞讜 诇讛诐 讘转讜专转 讞诇讜拽讛 讗讘诇 诇注讜诇诐 诇注砖讬专讬 讻讛谞讬诐 谞转谞讜 讘转讜专转 讞诇讜拽讛 讜讗诐 讻谉 讛讜讬 讞讝拽讛 讘讻讛谉 注砖讬专 讚讗"讻 诪砖转讻专讬谉 注谞讬讬 诇讜讬诐 讬讜转专 讜讻讜' 讚注砖讬专讬 诇讜讬诐 讬讜转专 诪注砖讬专讬 讻讛谞讬诐 讻讚诪讜讻讞 讘转讜住驻讜转 讘住诪讜讱. 讜诪讛专"讝 讗诪专 诪砖讛 讛"专 驻"专 讝"诇 讚讻讱 讛驻讬' 讜注谞讬讬诐 讚讛转诐 讗讬谉 诇驻专砖 讻讜' 讜讛讬讬转讬 诪专讜讜讬讞 讚讛讛讬讗 诪砖谞讛 讚讛诪诇讜讛 诪注讜转 讜讙诐 讛讙诪专讗 砖诪讘讬讗讬谉 讛转讜住' 讛讬讬转讬 诪注诪讬讚 讻诪"讚 诇注谞讬讬诐 讜讚讜拽讗 诇讚讬讚讬讛 诇讗 讛讬讬转讬 讬讻讜诇 诇讛注诪讬讚 讻专' 注拽讬讘讗 讗讘诇 诇诪"讚 诇讻讛谞讬诐 讛讜讬 讗"砖 讻专"注 讚讗"讻 诪砖转讻专讬谉 讜谞专讗讛 讚讝讛 讗讬谞讜 讚讗诐 讛讬讛 专"诇 诇诪"讚 讙诐 诪转讞讬诇讛 诇讗 讛讬讛 拽砖讛 诪讛 砖诪拽砖讬' 讜注讜讚 诇诪"讚 拽谞住讗 诇注谞讬讬诐 讚转讬专抓 讻讱 砖讛讜讗 诇诪"讚 拽谞住讗 诇讻讛谞讬诐. 注讜讚 拽"诇 转讗诪专 诇驻讬 讛讗诪转 诇诪"讚 诇注谞讬讬诐 驻讬' 诇讻诇 注谞讬讬诐 讘转讜专转 注谞讬讜转 讜诇讻讛谞讬诐 注砖讬专讬诐 讘转讜专转 讞诇讜拽讛 讜拽诇 诇转专抓. 讜注讜讚 拽砖讛 讗诇讬讘讗 讚诪讗谉 讗诪专讛 讛转讜住' 讗讬 讗诇讬讘讗 讚专讘讬 注拽讬讘讗 诪讛 讛讬讬转讬 诪专讜讜讬讞 讘讝讛 讗讬 讛讜讛 注谞讬讬诐 诇讜讬诐 讚讜拽讗 讜诇讬讻讗 诇诪讬诪专 讚拽讜砖讬转 讛转讜住驻讜转 注谞讬讬诐 诇讜讬诐 讚讜讜拽讗 讘转讜专转 注谞讬讜转 讜诇讗 注谞讬讬 讬砖专讗诇 讜讻讛谞讬诐 讘转讜专转 注谞讬讜转 讗诇讗 讘转讜专转 讞诇讜拽讛 讜讛砖转讗 讛讜讬 诇专讘讬 注拽讬讘讗 讞讝拽讛 诇讻讛讜谞讛 讜砖驻讬专 讛讜讛 拽讗诪专 讗"讻 谞砖转讻专讜 讜讛讬讜 诪砖转讻专讬诐 讚诇讜讬诐 注砖讬专讬诐 讛讬讜 讛专讘讛 讬讜转专 诪注谞讬讬诐 讬砖专讗诇 讜讻讛谞讬诐 讜诇讛讻讬 诇讗 讬讛讘讬 诇注谞讬讬诐 诇讞讜讚讬讬讛讜 讗诇讗 诇诇讜讬诐 讬讛讘讜 谞诪讬 诇注砖讬专讬诐 讜诇讗 讛讬讜 诪砖转讻专讬诐 讗"讻 诪讗讬 拽讗诪专讬 讛转讜住驻讜转 讜注讜讚 讚诪砖诪注 讛转诐 讚讗讬诇讜 讛讜讜 讻讛谞讬诐 讘讬诪讬 讟讜诪讗讛 转讗诪专 讚诪讬讬专讬 讚砖拽诇讜 讘转讜专转 讞诇讜拽讛 讻诪讜 砖讗讜诪专 讛转讜住驻讜转 讘讗讬谉 诇驻专砖 讗诇讗 注"讻 讗讬谉 诇驻专砖 讻讱 讚诇讗 讛讬讛 诪讜讻讬讞 讜注讜讚. 讜诪讛专"砖 驻讬' 讛讻讬 讗讬谉 诇驻专砖 讗诇讬讘讗 讚专讘讬 讗诇注讝专 讘谉 注讝专讬讛 注谞讬讬诐 诇讜讬诐 讚讜拽讗 讜诇讗 注谞讬讬 讬砖专讗诇 讜讻讛谞讬诐 讜讗"转 诇诪讗讬 讚拽讗诪专讬 讗讬谉 诇驻专砖 注谞讬讬诐 诇讜讬诐 讚讜拽讗 讜讗讬 讛讜讛 注谞讬讬诐 诇讜讬诐 讜诇讗 注谞讬讬 讻讛谞讬诐 诪诪砖 讛讬讗讱 转转讬砖讘 诇讛转讜住驻讜转 讛驻住讜拽 诇拽诪谉 讜讛讬讛 讛讻讛谉 讘谉 讗讛专谉 注诐 讛诇讜讬诐 讜讙讜' 讜砖诪讗 诪注诪讬讚 讛驻住讜拽 拽讜讚诐 拽谞住讗 讗讜 讗驻讬' 诇讗讞专 拽谞住讗 讜诇诪"讚 讬讘讗讜 讛讻讛谞讬诐 注诪讛诐 讛讬讬谞讜 讗诇讬讘讗 讚专讘讬 讗诇注讝专 讘谉 注讝专讬讛 讚讗诪专 讗祝 诇讻讛谉. 注讻"诇 讛拽讜谞讟专讬住讬谉:


 讜讝"诇 拽讜谞讟专讬住讬谉 讗讞专讬诐 讻转讜讘 讘转讜住' 讚讗讬讻讗 诇诪"讚 拽谞住讗 诇讻讛谞讬诐 讜讻讜'. 转讬诪讗 谞讬诪讗 讚诪"讚 诇讻讛谞讬诐 讛讬讬谞讜 讘讬谉 讻讛谞讬诐 注砖讬专讬诐 讘讬谉 讻讛谞讬诐 注谞讬讬诐 讜诪"讚 诇注谞讬讬诐 讛讬讬谞讜 诇注谞讬讬诐 讻讛谞讬诐 讜讬"诇 讗"讻 讛讬讛 诇讜 诇讜诪专 诪专 住讘专 拽谞住讗 诇注砖讬专讬诐 讻讛谞讬诐 讜诪专 住讘专 拽谞住讗 诇注谞讬讬诐 讻讛谞讬诐 讜讗讝 讛讬讬转讬 讗讜诪专 砖讻讜诇诐 讻讛谞讬诐 讜诪讚讛讝讻讬专 讻讛谞讬诐 住转诐 砖"诪 讻讜诇诐 讻讛谞讬诐. 讗"谞 讗讬谉 住讘专' 讚诇诪"讚 诇注谞讬讬诐 砖诇讗 讛讬讛 谞讬转谉 诇注砖讬专讬诐 讻讛谞讬诐 讚诇诪讛 讛讬讛 诇讜 诇拽谞讜住 诇注砖讬专讬诐 讻讛谞讬诐 砖讛专讬 注诇讜 讛讻讛谞讬诐 讚讘砖诇诪讗 诇驻讬 讛讗诪转 讚讗诪专讬谞谉 诇注谞讬讬诐 讛讬讬谞讜 讘讬谉 注谞讬讬诐 诇讜讬诐 讘讬谉 注谞讬讬 讻讛谞讬诐 讘讬谉 注谞讬讬 讬砖专讗诇 诇诪"讚 诪讜转专 诇讝专讬诐 讗"讻 谞讬转谉 诇注谞讬讬诐 讜诇讗 诇注砖讬专讬诐 讗讘诇 讗诐 讗转讛  讗讜诪专 诇注谞讬讬 讻讛谞讬诐 讚讜拽讗 诇诪讛 诇讗 谞转谞讜 诇注砖讬专讬诐. 注讜讚 讻转讜' 讘转讜住' 讜注谞讬讬诐 讚讛转诐 讗讬谉 诇驻专砖 讜讻讜' 讜讚讜讞讬诐 讛转讜住' 讚讗诐 讻谉 谞砖转讻专讜 讛诇讜讬诐 讜拽砖讛 谞讬诪讗 讚讛"拽 注谞讬讬诐 诇讜讬诐 讚讜拽讗 讘转讜专转 注谞讬讜转 讜诇讗 注谞讬讬 讬砖专讗诇 讜讻讛谞讬诐 讘转讜专转 注谞讬讜转 讗诇讗 讘转讜专转 讞诇讜拽讛 讜讗讝 诇讗 讬讜讻诇讜 讛转讜住' 诇讚讞讜转 讗"讻 谞砖转讻专讜 注谞讬讬 诇讜讬诐 砖讛专讬 讙诐 讬砖专讗诇 讜讻讛谞讬诐 讛注谞讬讬诐 讛讬讜 谞讜讟诇讬谉 讘转讜专转 讞诇讜拽讛 讜讬砖 诇讜诪专 讚讗讬谉 住讘专讗 砖注谞讬讬诐 砖诇 讬砖专讗诇 讜讻讛谞讬诐 讛讬讜 谞讜讟诇讬谉 讘转讜专转 讞诇讜拽讛 讜注砖讬专讬 讬砖专讗诇 讜讻讛谞讬诐 诇讗 讛讬讜 谞讜讟诇讬谉 讻诇诇 讗驻讬诇讜 讘转讜专转 讞诇讜拽讛 讚讘砖诇诪讗 讗诐 讛注谞讬讬诐 讛讬讜 谞讜讟诇讬谉 讘转讜专转 注谞讬讜转 诇讗 讛讬讛 拽砖讛 诪谉 讛注砖讬专讬诐 讗讘诇 讻讬讜谉 砖谞讜讟诇讬谉 讘转讜专转 讞诇讜拽讛 讗诪讗讬 讛注砖讬专讬诐 讗讬谉 谞讜讟诇讬谉 注"讻:


 注讜讚 讻转讘讜 讛拽讜谞讟专讬住讬谉 讻转讜讘 讘转讜住' 讜注谞讬讬诐 讚讛转诐 讜讻讜'. 转讬诪讗 讗"讻 讛讚专讗 拽讜砖讬讬谉 诇讚讜讻转讗 诇诪"讚 拽谞住讗 诇注谞讬讬诐 讛讬讻讬 讛讜讬 讞讝拽讛 诇讻讛讜谞讛 讜讬"诇 讚讛"拽 讗讬谉 诇驻专砖 注谞讬讬诐 诇讜讬诐 讚讜拽讗 讜诇讗 注谞讬讬诐 讬砖专讗诇 讜讻讛谞讬诐 讗讘诇 诇注讜诇诐 诇讻讛谞讬诐 注砖讬专讬诐 谞转谞讜 讗驻讬诇讜 诇专"注 诪注转讛 诇讗 转拽砖讬 讛讬讻讬 讛讜讛 讞讝拽讛 讚讻砖讛讜讗 注砖讬专 讜谞讜转谞讬谉 诇讜 诪注砖专 专讗砖讜谉 讗诐 讻谉 讛讜讬讗 讞讝拽讛 讚讻讛谉 讛讜讗. 注讜讚 讻转讜讘 讘转讜住' 讚讗"讻 谞砖转讻专讜 注谞讬讬 诇讜讬诐 讜讬"诇 讛"诪 谞砖转讻专讜 注谞讬讬诐 诇讜讬诐 讚注砖讬专讬 讻讛谞讬诐 诇讗 砖讻讬讞讬 讻诪讜 注砖讬专讬 诇讜讬诐 讻诪讜 砖诪驻专砖讬诐 讛转讜住' 诇拽诪谉. 注"讻:


 讜讝"诇 讛专讬讟讘"讗 讝"诇 讘转专 讚拽谞住讬谞讛讜 注讝专讗 讬砖 砖驻讬专砖讜 讚诇专讘讬 讗诇注讝专 拽谞住讬谞讛讜 砖诇讗 讬转谞讜 讗诇讗 诇讻讛谉 讜诇专"注 拽谞住讬谞讛讜 讘讬谉 诇讻讛谉 讘讬谉 诇诇讜讬 讜诇讗 谞讛讬专讗 诪讛讛讬讗 讚讗诪专讬谞谉 讘讬讘诪讜转 [驻讜 讘'] 讘讛讛讬讗 讙谞转讗 讚讛讜讛 诇讬讛 诇专讘讬 讗诇注讝专 讘谉 注讝专讬讛 讚讛讜讜 讬讛讘讬 诪讬谞讛 诪注砖专 专讗砖讜谉 诇讻讛谞讬诐 讜讗讛讚专 诇讬讛 专讘讬 注拽讬讘讗 驻转讞讬讛 诇讘讬转 讛拽讘专讜转 讚讗诇诪讗 诇专讘讬 注拽讬讘讗 诇诇讜讬 讜诇讗 诇讻讛谉 讜讗祝 诇讘转专 讚拽谞住讬谞讛讜 注讝专讗 讜讗讬 专讘讬 注拽讬讘讗 拽谞讬住 讚诇讬转谞讜 讘讬谉 诇讻讛谉 讘讬谉 诇诇讜讬 讗诪讗讬 讗讛讚专 诇讬讛 专讘讬 注拽讬讘讗 驻讬转讞讗 讜讻讜'. 讜注讜讚 讚讘住诪讜讱 诪砖谞讬谞谉 讗诪专 专讘 讞住讚讗 讛讘"注 讻讙讜谉 讚诪讜讞讝拽 诇谉 讜讻讜' 讜诪讚诇讗 讗诪专讬谞谉 讗诇讗 讗诪专 专讘 讞住讚讗 讜诇讗 讗诪专讬谞谉 谞诪讬 诇注讜诇诐 专讘讬 注拽讬讘讗 诪讻诇诇 讚讗讻转讬 住讘讬专讗 诇谉 讚诪转谞讬转讬谉 讻专讘讬 讗诇注讝专 讘谉 注讝专讬讛 讜讗诪讗讬 讚讛讗 讗诪专转 讚诇讘转专 讚拽谞住讬谞讛讜 注讝专讗 诪讜讚讛 专"注 讚讘讬谉 诇讻讛谉 讘讬谉 诇诇讜讬 讗诐 讻谉 砖驻讬专 讗转讬讗 讛讛讬讗 讻专"注 讚诇讜讬 讜讚讗讬 诇讗 讛讜讬 诪讗讬 讗讬讻讗 讘谉 讙专讜砖讛 讜讻讜' 讗诇讗 讜讚讗讬 诇专"注 诇注讜诇诐 诇诇讜讬 讜诇讗 诇讻讛谉 讜讻谉 讘讚讬谉 讚讘砖诇诪讗 诇专讘讬 讗诇注讝专 讘谉 注讝专讬讛 讻讬讜谉 讚诪讚讬谞讗 讚讗讜专讬讬转讗 讘讬谉 诇讻讛谉 讘讬谉 诇诇讜讬 讗驻砖专 诇诪拽谞住 讚诇讻讛谉 讚讜拽讗 讗讘诇 诇专"注 讻讬讜谉 讚诪讚讗讜专讬讬转讗 诇诇讜讬 讚讜拽讗 讜讻讛谞讬诐 讝专讬诐 讛诐 讘讝讛 讛讬讻讬 诪转拽谉 讚诇讬讛讘讜讛 诇讻讛谞讬诐 砖讛诐 讝专讬诐 讛讗 讜讚讗讬 诇讗 砖讬讬讱 诇诪注讘讚 讛讻讬 讜讗驻讬' 诇诪"讚 诪注砖专 专讗砖讜谉 诪讜转专 诇讝专讬诐 讜讻"砖 诇诪"讚 讗住讜专 诇讝专讬诐 讜讗注"讙 讚讛驻拽' 讘"讚 讛驻拽' 诪"诪 讗讬谉 诇注砖讜转 讻谉 讘讚专讱 拽讘讬注讜转 诇讛驻讱 讚讬谉 转讜专讛 讜讻讬 拽谞住讬谞讛讜 诇专"注 讘诪讬讚讬 讗讞专讬谞讗 拽谞住讬谞讛讜 讜讛讗 讚转谞讬讗 诪注砖讛 讘专"讙 讜讝拽谞讬诐 砖讛讬讜 讘讗讬诐 讘住驻讬谞讛 讜讗诪专 专"讙 注砖讜专 专讗砖讜谉 讜讻讜' 谞转讜谉 诇讬讛讜砖注 讜讻讜' 讛讛讬讗 讻专讘讬 注拽讬讘讗 讛讬讗 讚讛讗 讘转专 讚拽谞住讬谞讛讜 注讝专讗 讛讜讛 讜专讘讬 讬讛讜砖注 诇讜讬 讛讬讛 讜诪谉 讛注砖讬专讬诐 讻讚讗讬转讗 讛转诐 讜讗讬诇讜 诇专讘讬 讗诇注讝专 诪注砖专 专讗砖讜谉 诇讻讛谉 讜诇讗 诇诇讜讬 讛讜讗 讜诪讬讛讜 讛讛讬讗 砖驻讬专 讗转讬讗 讻专讘讬 注拽讬讘讗 讗驻讬诇讜 诇诪"讚 讚诇专"注 谞诪讬 拽谞住讬谞讛讜 注讝专讗 诇转转 讘讬谉 诇讻讛谉 讘讬谉 诇诇讜讬 讜诇讗 讻讚讘专讬 诪讬 砖驻讬专砖 讚讻讬 讗诪专讬谞谉 讛讻讗 讘转专 讚拽谞住讬谞讛讜 注讝专讗 讗祝 讻专"注 讗诪专讬谞谉 讚拽谞住讬谞讛讜 讚诇讻讛谉 讜诇讗 诇诇讜讬 讜诇讗 诪讞讜讜专 讻诇诇 讜诇讗 讚讗讬拽 诇讬砖谞讗 讚讛讚专讬谞谉 诪诪讗讬 讚讗讜拽讬诪谞讗 讚诪转谞讬' 讻专讘讬 讗诇注讝专 讘谉 注讝专讬讛 讜住讘专讗 谞诪讬 诇讗 诪讜讻讞讗 讚诇拽谞住讬谞讛讜 诇专讘讬 注拽讬讘讗 讻讜诇讬 讛讗讬 讜转讜 讚讗诐 讻谉 诪转谞讬' 讚专"讙 讜讝拽谞讬诐 讻诪讗谉 诇讗 讻专讘讬 注拽讬讘讗 讜诇讗 讻专"讗 讜讚讜讞拽 讛讜讗 诇讗讜拽诪讬 诇专"讙 讘讚注转 砖诇讬砖讬. 注"讻:


 讗讘诇 专讗讬转讬 讘讞讬讚讜砖讬 讬讘诪讜转 驻' 讬砖 诪讜转专讜转 诪讞讻诐 讙讚讜诇 诪转诇诪讬讚讬 讛专讗"讛 讝"诇 砖讻转讘 讜讝"诇 转"专 转专讜诪讛 诇讻讛谉 诪注砖专 专讗砖讜谉 诇诇讜讬 讚讘专讬 专"注 讜专"讗 讘谉 注讝专讬讛 讗讜诪专 诇讻讛谉 讜讻讜'. 讜驻专砖"讬 讝"诇 讚讗祝 诇讻讛谉 住讜讙讬讬谉 诪讜讻讬讞讗 讘讛讚讬讗 讚驻诇讜讙转讗 讚专讘讬 注拽讬讘讗 讜专讘讬 讗诇注讝专 讘谉 注讝专讬讛 讛讬讬谞讜 讘讚讬谉 转讜专讛 诪拽诪讬 讚诇拽谞住讬谞讛讜 注讝专讗 讜讻谉 驻专砖"讬 讝"诇 讘讻讗谉 讜谞驻拽讗 诪讬谞讛 诇诪讬讚注 讘诪讗讬 拽谞住讬谞讛讜 注讝专讗 讚专讘讬 注拽讬讘讗 住讘专 讚诪讚讗讜专讬讬转讗 诇诇讜讬 讚讜拽讗 砖讛专讬 诇讜讬诐 讻转讜讘 讘驻专砖讛 讛讬诇讻讱 讻讬 拽谞住讬谞讛讜 注讝专讗 讛讬讬谞讜 讚诇讬转讘讜 讗祝 诇讻讛谉 讜专讘讬 讗诇注讝专 讘谉 注讝专讬讛 住讘专 讚讗讬诇讜 诪讚讗讜专讬讬转讗 讗祝 诇讻讛谉 砖讛专讬 讛讻讛谞讬诐 谞拽专讗讜 诇讜讬诐 讘讻"讚 诪拽讜诪讜转 讛讬诇讻讱 拽谞住讗 讚注讝专讗 讛讬讬谞讜 讚诇讗 诇讬转讘讜 讗诇讗 诇讻讛谉 讚讜拽讗 讜诪砖讜诐 讚讗讬讛讜 讗讬讬专讬 讻讚讬谉 转讜专讛 讗转诪讛讬谞谉 注诇讬讛 诇讻讛谉 讜诇讗 诇诇讜讬 讚讗讬诇讜 诇讘转专 讚拽谞住讬谞讛讜 注讝专讗 诪讗讬 转诪讬讛 讗讬讻讗 讜讛讬讬谞讜 诪讗讬 讚诪讬讬转讬' 诇讬讛 诪拽专讗讬 讜讻"转 讻讬讜谉 讚诪讚讗讜专讬讬转讗 诇专讘讬 注拽讬讘讗 诇诇讜讬 讚讜拽讗 讜诇讗 讬爪讗讜 讬讚讬 谞转讬谞讛 讘讻讛谉 讛讬讻讬 诪爪讬 注讝专讗 诇讗驻讜拽讬 讚讬谉 转讜专讛 讬"诇 讚讛讻讗 诪诪讜谞讗 讛讜讗 讜讛驻拽专 讘"讚 讛驻拽专 讜讗讜拽诪讬谞讛讜 诇驻讬专讜转 讘专砖讜转讬讛 讚讻讛谞讬诐 讻讗讬诇讜 讛讜讜 讚讬讚讛讜 讜讬砖 砖住讘讜专讬谉 诪讚讜讞拽 拽讜砖讬讗 讝讜 讚专讘讬 注拽讬讘讗 诇讬转 诇讬讛 拽谞住 注讝专讗 讻诇诇 讚讗讬讛讜 诇讗 讛讜讛 诪爪讬 诇讗驻拽讜注讬 讚讬谉 转讜专讛 讜诇驻讟讜专 诪讬讚讬 谞转讬谞讛 注诇 讬讚讬 讻讛谉 砖诇讗 讻讚讬谉 转讜专讛 讜讛讬讬谞讜 讛讗讬 注讜讘讚讗 讚诇拽诪谉 讚讗讛讚专讬讛 专讘讬 注拽讬讘讗 诇驻转讞讗 讚讙谞转讗 讚专' 讗诇注讝专 讘讬 拽讘专讬 讻讬 讛讬讻讬 讚诇讗 诇讬转讘谉 诇讬讛 诇专' 讗诇注讝专 讘谉 注讝专讬讛 讚讛讜讛 讻讛谉 诪注砖专 专讗砖讜谉 讚拽住讘专 专' 注拽讬讘讗 讚讗驻讬诇讜 讛砖转讗 讚讘转专 注讝专讗 诇讗 拽谞住讬谞讛讜 注讝专讗 诇诇讜讬诐 讘讛讗 讚诇讗 诪爪讬 诇诪注讘讚 讛讻讬 讜讗讬 住"讚 讚讛砖转讗 诪讜讚讛 专' 注拽讬讘讗 讚拽谞住讬谞讛讜 诇诪讬转谉 讗祝 诇讻讛谉 砖驻讬专 诪爪讜 讬讛讘讬 诇专讘讬 讗诇注讝专 讜讗诪讗讬 诪讛讚专 诇讬讛 驻转讞讬讛 讘讬 拽讘专讬 讜讛讗 讘讜专讻讗 讚讛讗 驻专讻讬谞谉 诇拽诪谉 讻讚讗诪专讬谞谉 讘驻诇讜讙转讗 讚专讘讬 讬讜讞谞谉 讜住讘专 讚诇讻"注 拽谞住诐 诪驻谞讬 砖诇讗 注诇讜 讛诇讜讬诐 讘讬诪讬 注讝专讗 讗诇讗 专"注 诪讗讬 讟注诪讗 讗讛讚专讬讛 诇驻讬转讞讗 讚专讘讬 讗诇注讝专 讘讬 拽讘专讬 讻诇讜诪专 讚讛讗 专讘讬 注拽讬讘讗 讘转专 注讝专讗 讛讜讛 讜驻专拽讬' 讛"拽 诇讬讛 讗讬 讗转讬转 讘转讜专转 拽谞住讗 讗讬转 诇讱 讘转讜专转 讞诇讜拽讛 诇讬转 诇讱 讻诇讜诪专 砖注砖讛 讻谉 诇讛讜爪讬讗 诪诇讘讜 砖讛讬讛 住讘讜专 讚诪讚讬谉 转讜专讛 讗祝 诇讻讛谉 讜拽谞住讗 讚注讝专讗 诇讻讛谉 讚讜拽讗 讜讗讛讚专 驻转讞讬讛 诇讘讬 拽讘专讬 讚诇讗 诇转讘讬 诇讬讛 讻诇诇 讚诇讬讚注 讚诪讚讬谞讗 诇讬转 诇讬讛 讻诇诇 讗诇讗 诪砖讜诐 拽谞住讗 讚注讝专讗 讜讻谉 驻讬专砖讜 讘转讜住驻讜转 讜讻谉 注讬拽专 注"讻. 讜讛住讻讬' 讚注转讜 诇讚注转 专讘讜 讛专讗"讛 讝"诇 砖讻转讘 讜讝"诇 讛讗 讚讗诪专讬谞谉 讛转诐 讘讬讘诪讜转 讘讙讬谞转讗 讚讛讜讛 诇讬讛 诇专' 讗诇注讝专 讜讛讜讛 讬讛讬讘 诪讬谞讛 诪注砖专 专讗砖讜谉 诇讻讛谉 讜讗讛讚' 诇讛 专讘讬 注拽讬讘讗 驻转讞讗 诇讘讬转 讛拽讘专讜转 讗注驻"讬 砖讛讬讛 讗讞专 拽谞住 注讝专讗 讜讗祝 诇讚讘专讬 专讘讬 注拽讬讘讗 讛讬讛 讬讜爪讗 讬讚讬 讞讜讘讛 讘讻讱 讚讛讗 讗驻讬诇讜 诇专"注 讘转专 讚拽谞住讬谞讛讜 注讝专讗 讗祝 诇讻讛谉 讛讜讗 讗驻砖专 砖注砖讛 讻谉 诇讛讜爪讬讗 诪诇讘讜 砖讛讜讗 住讘讜专 砖讗讞专 砖拽谞住 注讝专讗 讗讬谉 讚讬谉 诪注砖专 专讗砖讜谉 讗诇讗 诇讻讛谉 讜讬"讗 讚诇专"注 诇讬转 诇讬讛 拽谞住 注讝专讗 讚讻讬讜谉 讚拽住讘专 专"注 讚诪讚讗讜专讬转讗 讚讜拽讗 诇诇讜讬 诇讗 讛讬讛 讗驻砖专 诇爪讗转 讬讚讬 转讜专讛 讘谞转讬谞转 讻讛谉 讜讗讬 讗驻砖专 砖转讬拽谉 注讝专讗 讻谉 讜讗讬谞讜 谞专讗讛 讜讛谞讻讜谉 讻诪讜 砖讻转讘谞讜 讜讛讗 讚讗诪专 专讘 讞住讚讗 讛讘"注 讚诪讜讞讝拽 诇谉 讜讻讜' 讗诇讗 拽讗诪专 讚讛砖转讗 讗驻讬' 诇专讘讬 注拽讬讘讗 讗转讬讗. 注"讻:
 讘转专 讚拽谞住讬谞讛讜 讻转讜讘 讘转讜住' 讜诇讻讱 谞讗诪专 砖讬诇讻讜 讛讻讛谞讬诐 注诐 讛诇讜讬诐 驻讬' 讻讚讬 砖讬讗诪专讜 诇讘谞讬 讗讚诐 砖诇讗 讬转谞讜 诇讜. 拽讜谞讟专讬住讬谉:


 讛讘"注 讚诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗. 转讬诪讗 讗诐 讻谉 讬讻讜诇 诇讛转讬讬砖讘 讗注驻"讬 砖讗讜诪专 讙诐 诇讻讛谞讬诐 讚诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗 讜注转讛 讘诇讜讬 诇讬讻讗 诇住驻讜拽讬 讻诪讜 砖讗诪专 讛住驻专 讜讗诪专 诪讛专砖"讘 讻讬 讗讬谞讜 诪转讬讬砖讘 讗诇讬讘讗 讚专讘讬 注拽讬讘讗 讻讬 讛住驻专 诪拽砖讛 讜讚讬诇诪讗 讗讬拽专讜 讜讬讛讘讜 诇讬讛 讜讝讛讜 讗诇讬讘讗 讚专讘讬 讗诇注讝专 讘谉 注讝专讬讛 讗讘诇 诇专讘讬 注拽讬讘讗 砖讗讜诪专 砖诇讗 谞转诪注讟讜 讛诇讜讬诐 诪讻诇 讜讻诇 讗驻砖专 砖讗驻讬诇讜 讗诐 诪讜讞讝拽 诇谉 讘讗讘讜讛 讚讻讛谉 讛讜讗 诇讗 讛讬讛 诪讜注讬诇 讻讬讜谉 砖讞讜诇拽讬谉 诇诇讜讬 讘拽讘讬注讜转 砖诪讗 诇讜讬 讛讜讗 讜注讜讚 转讬专抓 转讬专讜抓 讗讞专 砖讗讬谞讜 讬讻讜诇 诇讛讬讜转 诪讛 砖讗讜诪专 诪讗讬 讗讬讻讗 诇诪讬诪专 讘谉 讙专讜砖讛 讗讜 讘谉 讞诇讜爪讛 讛讜讗 诇讗 诪讘注讬讗 诇诪"讚 诪注砖专 讜讻讜' 讗讘诇 诇诪"讚 讻讜' 转讬谞讞 砖诇讗 谞转谞讜 诇讜 讘转讜专转 讻讛讜谞讛 讗驻砖专 砖讬转谞讜 讘转讜专转 注谞讬讜转 讗驻讬' 讗诐 讛讜讗 讘谉 讙专讜砖讛 讜诇讻讱 诇讗 讛讜讬 讞讝拽讛 诇讻讛讜谞讛 讻讬讜谉 砖专讘讬 注拽讬讘讗 住讜讘专 拽谞住 诇注谞讬讬诐 讜讛讬讛 爪专讬讱 诇讛注诪讬讚 讙诐 砖讛讜讗 注砖讬专 讜讝讛 谞专讗讛 诇讜 讚讜讞拽 讜讚讜拽. 注讻"诇 拽讜谞讟专讬住讬谉. 讜讻讘专 讻转讬讘谞讗 讘住诪讜讱 砖讛专讗"讛 讝"诇 住讜讘专 讚讛讗 讚专讘 讞住讚讗 讛讜讛 讻诪讜 讗诇讗:


 讛讞讜诇拽 注诐 讗讞讬讜 讘谞讻住讬 讗讘讬讜 讜讻讜'. 驻专砖"讬 讝"诇 讻讙讜谉 砖讬爪讗 注诇讬讜 拽讜诇 砖讛讜讗 讘谉 讙专讜砖讛 讗讬谉 讞讝拽讛 讝讜 诪砖讘转转 诪注诇讬讜 讛拽讜诇 讛讛讜讗 讜讻谉 驻讬' 讛专讗讘"讚 讝"诇 讜讬砖 诇驻专砖 注讜讚 讚讗驻讬' 讻砖诇讗 讬爪讗 注诇讬讜 拽讜诇 讗诇讗 砖讗讘讬讜 讛讬讛 诇讜 讘谞讬' 讘讻讗谉 砖讛诐 讘讞讝拽转 讻砖专讬诐 讜讛诇讱 诇诪讚讬谞转 讛讬诐 讜讘讗 注诪讜 讘谉 讝讛 砖爪专讬讱 诇讛讘讬讗 专讗讬讛 注诇讬讜 讻讚讗讬转讗 讘驻专拽 注砖专讛 讬讜讞住讬谉 砖讝讛 诇讗 讛讜讞讝拽 诇谞讜 讘讻讛讜谞讛 讗诇讗 讚诪讘讬讗 注讚讬诐 砖讞诇拽 讘转专讜诪讛 注诐 讗讞讬讜 讘谞讻住讬 讗讘讬讜. 讛专讬讟讘"讗 讝"诇:


 驻砖讬讟讗 驻讬' 讻讬讜谉 砖诇讗 专讗讜 砖讞诇拽讜 讗讝 讛讜讗 驻砖讬讟讗 砖诇讗 谞讞讝讬拽讜 讻讛谉 讘砖讘讬诇 讝讛. 拽讜谞讟专讬住讬谉. 讜讗讬谞诐 诪讜讘谞讬诐 讜讘诪讛 讚讻转讬讘谞讗 讘诇砖讜谉 专砖"讬 讝"诇 诇注讬诇 讗转讬 砖驻讬专 讚驻专讬讱 驻砖讬讟讗:
诪讛讜 讚转讬诪讗 诪讚讛谞讱 诇讗讻讬诇讛 讛讗讬 谞诪讬 诇讗讻讬诇讛 驻讬' 诪讚诇讗 讗诪专讜 诇讬讛 讟讜诇 讗转讛 讞讜诇讬谉 讜讗谞讜 转专讜诪讛 讻讚讬 砖诇讗 诇讝诇讝诇 讛转专讜诪讛 讘专砖讜转讜 拽诪"诇 讚讛谞讱 诇讗讻讬诇讛 讜讛讗讬 诇讝讘讜谞讬 诇讻讛谞讬诐 讘讚诪讬 转专讜诪讛 驻讬' 砖诪讗 讛讬讛 讞诇拽诐 专讘 讜诇讗 讬讻诇讜 诇讛讞诇讬祝 注诪讜 讘讞诇拽讜 讘讞讜诇讬谉 砖诇讛诐. 讛专讬讟讘"讗 讝"诇:
专砖讘"讙 讛讬讬谞讜 专讘讬 讗诇注讝专 讛"讙 专砖"讬 讝"诇 讜驻讬' 诇讛 讚讛讬讬谞讜 讟注诪讗 讚诇讗 讗诪专讬谞谉 讛讬讬谞讜 转"拽 诪砖讜诐 讚转"拽 讗诪专讛 讗驻讬' 讛讬讻讗 讚讗讬讻讗 诇诪讬讞砖 诇讙讜诪诇讬谉 讜专讘讬 讬讛讜讚讛 讗驻讬诇讜 讛讬讻讗 讚诇讬讻讗 诇诪讬讞砖 诇讙讜诪诇讬谉 讜专讘谉 砖诪注讜谉 讘谉 讙诪诇讬讗诇 讛讬讻讗 讚诇讬讻讗 诇诪讬讞砖 讜专讘讬 讗诇注讝专 谞诪讬 讛讬讻讗 讚诇讬讻讗 诇诪讬讞砖 讚讗讬 诇讗 讛讬讬谞讜 转"拽 讜讛"讛 讚诪爪讬 诇诪讬诪专 讛讬讬谞讜 转"拽 讜谞讬诪讗 讚专讘谉 砖诪注讜谉 讘谉 讙诪诇讬讗诇 讗驻讬' 讛讬讻讗 讚讗讬讻讗 诇诪讬讞砖 诇讙讜诪诇讬谉 [讗诪专 讚讗诇转"讛 讛讬讬谞讜 专"讗 讻讬 讛讬讻讬 讚讗诪专讬谞谉 讛砖转讗 讘讚专"讗 诇讗讜 诪砖讜诐 讚转"拽 讘讛讚讬讗 讗诪专讛 讗驻讬' 讚讗讬讻讗 讙讜诪诇讬谉] 讜讗讬谞讛讜 住转诪讗 拽讗 转谞讜 诇讛 诪砖诪注 讚转专讜讬讬讛讜 讛讬讻讗 讚诇讬讻讗 诇诪讬讞砖 诇讙讜诪诇讬谉 拽讗诪专讬 讜专"讞 讝"诇 讙专住 讛讬讬谞讜 转"拽 讜讗讬讻讗 诇驻专讜砖讬 谞诪讬 讚专讘讬 讗诇注讝专 拽专讬 转"拽 讻诇讜诪专 转"拽 讚专砖讘"讙. 讛专诪讘"谉 讝"诇. 讜讻谉 讻转讘 讛专讬讟讘"讗 讜讝"诇 讙"讛 专砖讘"讙 讛讬讬谞讜 转"拽 讜专砖"讬 讝"诇 讙讜专住 讛讬讬谞讜 专讘讬 讗诇注讝专 讜砖转讬 讛讙专住讗讜转 注讜诇讜转 讘拽谞讛 讗讞讚 讚讻讬 驻专讻讬谞谉 讛讬讬谞讜 转"拽 诪砖讜诐 专讘讬 讗诇注讝专 讗诪专讬谞谉 讚讛讜讗 转"拽 讚专砖讘"讙 讚讗讬诇讜 转"拽 讚诪转谞讬' 诇讬讻讗 诇诪讬诪专 讚讚讬诇诪讗 驻诇讬讙讬 讘诪讬讞砖 诇讙讜诪诇讬谉 讚转"拽 诇讗 讞讬讬砖 讻讚转谞讬 诇讛 讘讛讚讬讗 讜专砖讘"讙 讞讬讬砖 讜讛讬讬谞讜 讚拽转谞讬 注诇 驻讬 注讚 讗讞讚 讜诇讗 砖讬讛讜 砖谞讬诐 砖讬注讬讚讜 讝讛 注诇 讝讛 注"讻. 讜讗讬 诪讛讗 诇讗 讗专讬讗 讚砖驻讬专 诪爪讬谞谉 诇诪讬诪专 讚专砖讘"讙 诇讗 讞讬讬砖 诇讙讜诪诇讬谉 讚讛讗 拽诪谉 诪讜拽诪讬' 驻诇讜讙转讬讬' 讘讞讬讬砖讬谞谉 诇讝讬诇讜转讗 讚讘"讚 讗"谞 讘诪爪专驻讬谉 诇注讚讜转 讗注"讙 讚诇讬砖谞讗 讚注讚 讗讞讚 诇讗 讚讬讬拽 砖驻讬专 讜诪讬讛讜 诇讛讻讬 驻专讬讱 转诇诪讜讚讗 专砖讘"讙 讛讬讬谞讜 专讘讬 讗诇注讝专 讜诇讗 诪讜拽讬 讚专砖讘"讙 诪砖讜诐 讚诇讗 讞讬讬砖 诇讙讜诪诇讬谉 诪砖讜诐 讚诪砖诪注 诇讬讛 讚讛谞讬 转谞讗讬 讘转专讗讬 讘转专 专讘讬 讬讛讜讚讛 专讛讟讬 讜讗讬讛讜 诇讗讜 讘讙讜诪诇讬谉 讗讬讬专讬 讘诪转谞讬' 讜讛讬讬谞讜 讚拽转谞讬 专讘讬 讬讛讜讚讛 讗讜诪专 讗讬谉 诪注诇讬谉 诇讻讛讜谞讛 注诇 驻讬 注讚 讗讞讚 讛讬诇讻讱 讗讬谞讱 转谞讗讬 谞诪讬 讚讘转专讬讛 诇讗讜 讘讙讜诪诇讬谉 讗讬讬专讬 讜讛讬讬谞讜 讚谞拽讬讟 转诇诪讜讚讗 驻讬住拽讗 专讘讬 讬讛讜讚讛 讗讜诪专 讜讻讜' 讚诇讗 讛讜讛 诇讬讛 诇诪谞拽讟 驻讬住拽讗 讗诇讗 讗诪专 专讘讬 讗诇注讝专 讜讻讜' 讜讚讜拽.注讜讚 讬砖 诇转专抓 讚诇讛讻讬 驻专讬讱 转诇诪讜讚讗 讛讬讬谞讜 专' 讗诇注讝专 讜诇讗 诪讜拽讬 讚专砖讘"讙 讘讙讜诪诇讬谉 讜转拽砖讬 讛讬讬谞讜 转"拽 讚诪转谞讬' 诪砖讜诐 讚诇讗 转讬诪讗 讚讗讬讻讗 讘讬谞讬讬讛讜 讘讬谉 专砖讘"讙 诇专' 讗诇注讝专 讘诪拽讜诐 砖讬砖 注讜专专讬谉 讚诇专砖讘"讙 讗驻讬' 讘诪拽讜诐 注讜专专讬谉 讞讚 诪讛讬诪谉 诇讻讱 讗转讗 诇讗砖诪讜注讬谞谉 讚讛讗 诇讬讻讗 诇诪讬诪专 讚讬住讘讜专 专砖讘"讙 讚讘诪拽讜诐 砖讬砖 注讜专专讬谉 诇讬讛讜讬 讞讚 谞讗诪谉 讜讛讬诇讻讱 讗讬 专砖讘"讙 讞讬讬砖 诇讙讜诪诇讬谉 讛讬讬谞讜 专' 讗诇注讝专 讜诪讬讛讜 讗讬 专砖讘"讙 诇讗 讞讬讬砖 诇讙讜诪诇讬谉 驻砖讬讟讗 讜讚讗讬 讚讛讬讬谞讜 转"拽 讜诇讗 讛讜爪专讱 讛转诇诪讜讚 诇讛拽砖讜转 讻谉 讻谞"诇 讜讗驻砖专 讚诇讛讻讬 讻转讘 专砖"讬 讝"诇 专砖讘"讙 讛讬讬谞讜 专讘讬 讗诇注讝专. 讚讛讗 讜讚讗讬 讘诪拽讜诐 砖讬砖 注讜专专讬谉 诇讗 讗诪专 专砖讘"讙 讚诇讬讛讜讬 讞讚 诪讛讬诪谉 讜讻讬 讗诪专 诪注诇讬谉 讘诪拽讜诐 砖讗讬谉 注讜专专讬谉 拽讗诪专 讜讚讜拽. 讗讘诇 讛专诪"讛 讝"诇 讘驻专讬讟讬讜 诇驻' 讞讝拽转 讛讘转讬诐 讙专住 讛讬讬谞讜 转"拽 讜驻专讬砖 讚讗转"拽 讚专讘讬 讬讛讜讚讛 拽讗讬 讜诇拽诪谉 讘住诪讜讱 讗讻转讜讘 诇砖讜谞讜 讘住"讚:
讜讻"转 注专注讜专 讞讚 讗讬讻讗 讘讬谞讬讬讛讜 转讬诪讗 讛讜讗 讗诐 诇讬转 诇讬讛 讞讝拽转 讚讗讘讜讛 讛讬讻讬 住"讚 讚诇专砖讘"讙 讛讬讻讗 讚诇讬讻讗 注专注讜专 转专讬 诪注诇讬谉 诇讬讜讞住讬谉 讜讗讬 讗讬转 诇讬讛 讞讝拽讛 讚讗讘讜讛 讛讬讻讬 住"讚 讚注专注讜专 讞讚 诪专注 诇讞讝拽讛 讜讛诇讗 讬砖 注讚 讗讞讚 讻谞讙讚讜 讜讗讜拽讬 讞讚 诇讘讛讚讬 讞讚 讜讗讜拽讬 讙讘专讗 讗讞讝拽讬讛 讜讬"诇 讚讛讜讛 住"讚 诇讗讜拽诪讗 讻讚诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗 讜谞驻拽 注诇讬讛 拽诇讗 讚讘谉 讙专讜砖讛 讜讘谉 讞诇讜爪讛 讛讜讗 讜讗讞转讬谞讬' 讜讗转讗 注讚 讗讞讚 讜讗诪专 讚讻讛谉 讛讜讗 讜注讚 讗讞讚 讗讜诪专 讚讘讜 讙专讜砖讛 讛讜讗 讚专砖讘"讙 住讘专 诪注诇讬谉 讗讜转讜 诇讻讛讜谞讛 注诇 驻讬 注讚 讗讞讚 砖诪住讬讬注转 诇讜 讞讝拽讛 讜专讘讬 讗诇注讝专 住讘专 讻讬讜谉 砖讛拽讜诇 讘讟诇 讗转 讛讞讝拽讛 注讚 讗讞讚 砖讘讗 诇讛注讬讚 注诇讬讛 讘讛讻讞砖讛 诇讗 讻诇讜诐 讛讜讗. 砖讬讟讛 讬砖谞讛:


 讜讝"诇 讙讬诇讬讜谉 转讜住驻讜转 讘驻专拽 讞讝拽转 讛讘转讬诐 讗讬诇讬诪讗 注专注讜专 讞讚 讜讻讜'. 谞专讗讛 诇专讬爪讘"讗 讚讛"驻 讗讬 谞讬诪讗 注专注讜专 讚讞讚 讜讻讚诇讬转 诇讬讛 讞讝拽讛 讚讻砖专讜转 驻诇讬讙讬 讚诪专 讗讬转 诇讬讛 讚讗驻"讛 诪注诇讬谉 讚讻诇 诪拽讜诐 砖讛讗诪讬谞讛 转讜专讛 注讚 讗讞讚 讛专讬 讻讗谉 砖谞讬诐 讻讬 讛讛讬讗 讚谞讗诪谞转 讞讬讛 诇讜诪专 讝讛 讻讛谉 讜讻讜' 讘驻专拽 讘转专讗 讚拽讚讜砖讬谉 诇讞讚 诇讬砖谞讗 讜诪专 讗讬转 诇讬讛 讻讬讜谉 讚诇讬讻讗 讞讝拽讛 讚讻砖专讜转 讚讗驻讬' 讘注专注讜专 讞讚 讗讬谉 诪注诇讬谉 讻讗讬讚讱 诇讬砖谞讗 讚讛转诐 讜讗讛讗 驻专讬讱 讜讛讗 讗诪专 专讘讬 讬讜讞谞谉 讜讻讜' 讜讟注诪讗 讚专讘讬 讬讜讞谞谉 诇讛讛讬讗 诇讬砖谞讗 讚讗驻讬' 诇讬讻讗 讞讝拽讛 讚讻砖专讜转 讘注讬 专讘讬 讬讜讞谞谉 注专注讜专 转专讬 讗诐 讻谉 诇讗 诪住转讘专 诇驻诇讜讙讬谞讛讜 讘讛讗 讗诇讗 诇讻"注 讘注讬谞谉 转专讬 讜诇讗讬讚讱 诇讬砖谞讗 诇讬讻讗 诇驻诇讜讙讬谞讛讜 讘讛讗 讚讻"注 注专注讜专 讞讚 讛讜讬 注专注讜专 讗"讻 诇讗 诪砖讻讞 驻诇讜讙转讬讬讛讜 讗诇讗 讻讚诪驻专砖 讜讗讝讬诇. 注"讻:


 讚专讘讬 讗诇注讝专 住讘专 注专注专 讞讚 讜讻讜'. 讗讬谉 诇驻专砖 讚讛讬讬谞讜 驻诇讜讙转讬讬讛讜 讗讬 住讙讬 讞讚 讘注专注讜专 诇讛讜专讬讚讜 讗讜 诇讗 讚讗"讻 诇诪讛 诇讬讛 诇讗讚讻讜专讬 讗讬 诪注诇讬谉 诇讻讛讜谞讛 注诇 驻讬 注讚 讗讞讚 讜讛专讬 驻诇讜讙转讬讬讛讜 讘注专注讜专 讛讜讬 讜讝讛 诇讗 讛讜讝讻专 讘诪砖谞讛 讘讚讘专讬 专砖讘"讙 讻诇诇 诇讻讱 谞专讗讛 讜讛谞讻讜谉 讚诇讻"注 注专注讜专 讞讚 讛讜讬 注专注讜专 讛讬讻讗 讚诇讬转讗 讞讝拽讛 讚讻砖专讜转 讜讗讞转讬谞谉 诇讬讛 注诇 驻讬 注讚 讗讞讚 诪讬讛讜 讘讛讗 驻诇讬讙讬 讗讬 讗转讗 注讚 讗讞讚 讜诪讻讞讬砖 讛注专注讜专 讗讬 讛讜讬讗 谞讗诪谉 讛注讚 诇讛讻讞讬砖讜 讗讬 诇讗 讜讻谉 驻讬专砖"讬 讝"诇 讜讝"诇 讚专' 讗诇注讝专 住讘专 注专注讜专 讞讚. 讛讜讬 注专注讜专 讜讗讬谉 讗讞讚 谞讗诪谉 注诇讬讜 诇讛讻讞讬砖讜 讜专讘谉 砖诪注讜谉 住讘专 注专注讜专 转专讬 讘注讬谞谉 讗讘诇 讘诪拽讜诐 注专注讜专 讛讜讬 注讚 讗讞讚 诇讛讻砖讬专讜 注"讻. 讜讻谉 驻讬' 专砖讘"诐 讝"诇 讘驻专拽 讞讝拽转:
讜讝"诇 讛专讬讟讘"讗 讝"诇 诪专 住讘专 注专注讜专 讞讚 讜专砖讘"讙 住讘专 注专注讜专 转专讬 驻讬' 讚住转诐 转谞讗 讘转专讗 诇讟驻讜讬讬 诪讬诇转讗 拽讗转讬 讜讗讬诇讜 专讘讬 讗诇注讝专 讗诪专 讗讬诪转讬 讘诪拽讜诐 砖讬砖 注讜专专讬诐 讜讗驻讬' 讗讞讚 讗讘诇 讘诪拽讜诐 砖讗讬谉 注讜专专讬谉 讻诇诇 诪注诇讬谉 诇讻讛讜谞讛 注诇 驻讬 注讚 讗讞讚 讜讗转讗 专砖讘"讙 讜讗诪专 讗驻讬诇讜 讘诪拽讜诐 砖讬砖 注讜专专讬谉 讞讚 诪注诇讬谉 诇讻讛讜谞讛 讜注讘讬讚 转诇诪讜讚' 讚拽专讬 诇注讜专专 讗讞讚 注讜专专讬谉 讗讜 注住讬拽讬谉 讘诇砖讜谉 专讘讬诐.注"讻:


 讜讻转讜讘 讘拽讜谞讟专讬住讬谉 讚转"拽 住讘专 注专注讜专 讞讚 讜讻讜'. 转讬诪讗 转谞讗 讘转专讗 诇讟驻讜讬讬 拽讗 讗转讬 讜讬"诇 讝讛 讘诪拽讜诐 砖讗讬谉 诪讘讜专专 讗讘诇 讛讬讻讗 讚谞拽讟 注讜专专讬谉 专"诇 讻诇 讚讛讜. 注"讻:
讜讝"诇 讛专诪"讛 讝"诇 讘驻专讬讟讬讜 讘驻专拽 讞讝拽转 专砖讘"讙 讛讬讬谞讜 转"拽 讻诇讜诪专 讛讬讬谞讜 转"拽 讚专讘讬 讬讛讜讚讛 讚讗诪专 诪注诇讬谉 诇讻讛讜谞讛 注诇 驻讬 注讚 讗讞讚 讚转谞谉 讜讻谉 砖谞讬 讗谞砖讬诐 讝讛 讗讜诪专 讻讛谉 讗谞讬 讜讝讛 讗讜诪专 讻讛谉 讗谞讬 讗讬谞诐 谞讗诪谞讬诐 讜讘讝诪谉 砖讛诐 诪注讬讚讬诐 讝讛 讗转 讝讛 讛专讬 讗诇讜 谞讗诪谞讬诐 讚讻诇 讞讚 诪谞讬讬讛讜 诪住拽讬谞谉 诇讬讛 讘住讛讚讜转讗 讚讞讘专讬讛 讗诇诪讗 诪注诇讬谉 诇讻讛讜谞讛 注诇 驻讬 注讚 讗讞讚 讜诇讬讻讗 诇诪讬诪专 讘诪拽讜诐 砖讬砖 注讜专专讬谉 讗讬讻讗 讘讬谞讬讬讛讜 讚讗讬 讗讬讻讗 注讜专专讬谉 讚讞讝讬 诇诪住诪讱 注诇讬讬讛讜 讚讻"注 讗讬谉 诪注诇讬谉 诇讻讛讜谞讛 注诇 驻讬 注讚 讗讞讚. 讜讻"转 注专注讜专 讞讚 讗讬讻讗 讘讬谞讬讬讛讜 转谞讗 拽诪讗 住讘专 注专注讜专 讘讞讚 讜讗注"讙 讚诇讬讻讗 讗诇讗 讞讚 注专注讜专 注专注讜专 讛讜讬 讜讗讬谉 诪注诇讬谉 诇讻讛讜谞讛 注诇 驻讬 注讚 讗讞讚 讜讻讬 拽转谞讬 讛专讬 讗诇讜 谞讗诪谞讬谉 讚诪砖诪注 诪讬谞讛 讚诪注诇讬谉 讘讚诇讬讻讗 注专注讜专 讻诇诇. 讜专砖讘"讙 住讘专 注专注讜专 转专讬 讜讗讬 讗讬讻讗 砖谞讬 注讜专专讬谉 讗讬谉 诪注诇讬谉 诇讻讛讜谞讛 注诇 驻讬 注讚 讗讞讚 讗讘诇 讛讬讻讗 讚诇讬讻讗 讗诇讗 注专注讜专 讞讚 诪注诇讬谉 诇讻讛讜谞讛 注诇 驻讬 注讚 讗讞讚 讜讗砖转讻讞 讚讗专讘注 诪讞诇讜拽转 讘讚讘专 转"拽 住讘专 诪注诇讬谉 诇讻讛讜谞讛 注诇 驻讬 注讚 讗讞讚 讘诪拽讜诐 砖讗讬谉 砖诐 注专注讜专 讻诇诇 讗驻讬' 讛讬讻讗 讚讗讬讻讗 诇诪讬讞砖 诇讙讜诪诇讬谉 讝讛 讗转 讝讛 讜专讘讬 讬讛讜讚讛 住讘专 讗讬谉 诪注诇讬谉 讗驻讬诇讜 讘诪拽讜诐 砖讗讬谉 砖诐 注专注讜专 讻诇诇 讚讘讛讚讬讗 讗诪专讬谞谉 讘讻转讜讘讜转 讚讟注诪讗 讚专讘讬 讬讛讜讚讛 讚讬诇诪讗 讗转讜 诇讗住讜拽讬' 诪转专讜诪讛 诇讬讜讞住讬谉 讚砖诪注 诪讬谞讛 讚讗注"讙 讚诇讬讻讗 注专注讜专 讻诇诇 谞诪讬 拽讗诪专 专讘讬 讬讛讜讚讛 讗讬谉 诪注诇讬谉 讜专讘讬 讗诇注讝专 住讘专 讗讬诪转讬 讗讬谉 诪注诇讬谉 讘诪拽讜诐 砖讬砖 注讜专专讬谉 讜讗驻讬' 讞讚 讗讘诇 讘诪拽讜诐 砖讗讬谉 注讜专专讬谉 讻诇诇 诪注诇讬谉 诇讻讛讜谞讛 注诇 驻讬 注讚 讗讞讚 讛讬讻讗 讚诇讬讻讗 诇诪讬讞砖 诇讙讜诪诇讬谉 讜专砖讘"讙 住讘专 诪注诇讬谉 诇讻讛讜谞讛 注诇 驻讬 注讚 讗讞讚 讗驻讬' 砖讬砖 注专注讜专 讞讚 讚讗讬谉 注专注讜专 驻讞讜转 诪砖谞讬诐 讗讘诇 注专注讜专 讞讚 讻诪讗谉 讚诇讬转讬讛 讚诪讬 讜讛讗诪专 专讘讬 讬讜讞谞谉 讗讬谉 注专注讜专 驻讞讜转 诪砖谞讬诐 讜讗讬 讗诪专转 讚讘注专注讜专 讞讚 驻诇讬讙讬 讗砖转讻讞 讚诇讟注诪讬讛 讚转"拽 注专注讜专 讘讞讚 讜拽砖讬讗 诇专' 讬讜讞谞谉 讛讬讻讬 砖讘讬拽 住转诪讗 讚讛讜讗 专讘讬诐 讜讗诪专 讻讬讞讬讚. 讗诇讗 讚讻"注 注专注讜专 转专讬 讜讛讘"注 讻讙讜谉 讚诪讜讞讝拽 讜讻讜'. 注"讻:
讜讛讗诪专 专讘讬 讬讜讞谞谉 讚讘专讬 讛讻诇 讜讻讜' 讛讗 讻转讬讘谞讗 讚讛专诪"讛 讝"诇 驻讬专砖 讚讛讻讬 驻专讬讱 讛讬讻讬 砖讘讬拽 住转诪讗 讚讛讜讗 专讘讬诐 讜讗诪专 讻讬讞讬讚 讜讛讬讬谞讜 诇砖讬讟转讜 讝"诇 讚讙专讬住 专砖讘"讙 讛讬讬谞讜 转"拽 讜驻专讬砖 讚讛讬讬谞讜 转"拽 讚专讘讬 讬讛讜讚讛 讜诪讬讛讜 诇砖讬讟转 专砖"讬 讬砖 诇驻专砖 讚讛讻讬 驻专讬讱 讜讛讗诪专 专讘讬 讬讜讞谞谉 讚讘专讬 讛讻诇 讜讻讜' 讜讗讬诇讜 讗谞谉 讛讗 驻专讬砖谞讗 讚诇讻"注 注专注讜专 讞讚 讛讜讬 注专注讜专 讜讗讞转讬谞谉 诇讬讛 诪讬讛讜 讘讛讗 驻诇讬讙讬 讗讬 讗转讗 注讚 讗讞讚 讜诪讻讞讬砖 讛注专注讜专 诪讬 讛讜讬讗 谞讗诪谉 讛注讚 诇讛讻砖讬专讜 讛讬诇讻讱 驻专讬讱 诪讚讗诪专 专讘讬 讬讜讞谞谉 讗讬谉 注专注讜专 驻讞讜转 诪砖谞讬诐 讜讗驻讬诇讜 讘诪拽讜诐 讚诇讬讻讗 注讚 诪讻砖讬专 讻诇诇 注专注讜专 讞讚 诇讗 讛讜讬 注专注讜专 诪注转讛 转拽砖讬 诇专讘讬 讬讜讞谞谉 诪讻讜诇讬 注诇诪讗:
 讜讝"诇 讛专诪讘"谉 讝"诇 讜讗拽砖讬讛 讜讻"转 注专注讜专 讞讚 讗讬讻讗 讘讬谞讬讬讛讜 讜讛讗诪专 专讘讬 讬讜讞谞谉 讚讘专讬 讛讻诇 讗讬谉 注专注讜专 驻讞讜转 诪砖谞讬诐 驻讬' 诪讗讬 讚讘专讬 讛讻诇 讚讘专讬 讻诇 讘讗讬 注讜诇诐 讜讚讻讜转讛 讘诪住讻转 讞讜诇讬谉 讚讘专讬 讛讻诇 讚诇讗 讗讬转诪专 讙讘讬 驻诇讜讙转' 讚讛讗 专讘讬 讬讜讞谞谉 讙讜驻讬讛 诇讗 讗砖讻讞谉 诇讛 讙讘讬 驻诇讜讙转讗 讜讗驻砖专 讚讗诪转谞讬' 拽讗讬 讜讗诪专 讚讻讜诇讛讜 诪讜讚讜 讚讗讬谉 注专注讜专 驻讞讜转 诪砖谞讬诐 讜讘驻诇讜讙转讗 讗讞专讬转讬 驻诇讬讙讬 讜讘讬专讜砖诇诪讬 谞诪讬 讗讬转讗 注诇 讛讗讬 驻诇讜讙转讗 讚诪转谞讬'. 注"讻:
讜讝"诇 讛专讬讟讘"讗 讝"诇 讜讛讗诪专 专讘讬 讬讜讞谞谉 讚讘专讬 讛讻诇 讗讬谉 注专注讜专 驻讞讜转 诪砖谞讬诐 诇讗 讗砖讻讞谉 注讬拽专讗 讚讛讗 讚专讘讬 讬讜讞谞谉 讛讬讻谉 讗转诪讬专讗 讚讘讻诇 讚讜讻转讗 讗诪专讬谞谉 诇讛 讘讛讗讬 诇讬砖谞讗 讗讘诇 讘讬专讜砖诇诪讬 驻讬专砖讜 讛讗 诪转谞讬' 讚讛讻讗 讗诪专讛 讻诇讜诪专 讚讻讜诇讛讜 转谞讗讬 讚讛讻讗 诪讜讚讜 砖讗讬谉 注专注讜专 驻讞讜转 诪砖谞讬诐 讜讘讛讗 诪转专爪讛 诪讗讬 讚诪拽砖讜 专讘谞谉 讝"诇 讚讛讗 讗诪专讬谞谉 讘驻专拽 注砖专讛 讬讜讞住讬谉 讚讛讗 专' 讬讜讞谞谉 讻讚讗讬转 诇讬讛 讞讝拽讛 讚讗讘讛转讬讛 讜讚讬诇诪讗 诪转谞讬' 讘讚诇讬转 诇讬讛 讞讝拽讛 讚讗讘讛转讬讛 讜诇驻讬 诪讛 砖驻讬' 讘讬专讜砖诇诪讬 讗讬谉 诇讜诪专 讻谉 讚讛讗 专讘讬 讬讜讞谞谉 注诇 讛讗 诪转谞讬' 讗诪专讛 讜诪讬讛讜 讘专 诪讛讻讗 诇讗 拽砖讬讗 讚专砖讘"讙 诇讗讜 讘讚诇讬转 诇讬讛 讞讝拽讛 讚讗讘讛转讬讛 讗诪专讛 讚讗"讻 讛讬讗讱 诪注诇讬谉 讗讜转讜 注诇 驻讬 注讚 讗讞讚 讚讻讬讜谉 讚讬砖 讗讞专 砖注讜专专 注诇讬讜 注讚 讗讞讚 讘讛讻讞砖讛 讗讬谞讜 讻诇讜诐 讛讬诇讻讱 注"讻 讛砖转讗 讻讚讗讬转 诇讬讛 讞讝拽讛 讚讗讘讛转讬讛 砖诪注讬谞谉 诇讛 讜讛讗 讚讗诪专讬谞谉 讘住诪讜讱 讗诇讗 讛讻讗 讘诪讗讬 注住拽讬谞谉 讘讚诪讜讞讝拽 诇谉 讚讗讘讜讛 讚讛讗讬 讚讻讛谉 讛讜讗 诇讗 诇诪讬诪专讗 讚诪注讬拽专讗 诇讗 住讘讬专讗 诇谉 讛讻讬 讗诇讗 讻讬讜谉 讚讘注讬谞谉 诇诪注讘讚 讗讜拽诪转讗 讞讚转讗 讗诪专讛 诇讛 讻讜诇讬 讻讚讗讬转讗 诪专讗砖 讜注讚 住讜祝. 注"讻:


 讜讝"诇 砖讬讟讛 讬砖谞讛 讜讛讗诪专 专' 讬讜讞谞谉 讗讬谉 注专注讜专 驻讞讜转 诪砖谞讬诐 驻讬' 讛讬讻讗 讚讗讬转 诇讬讛 讞讝拽讛 讚讻砖专讜转 讗讬谉 注专注讜专 驻讞讜转 诪砖谞讬诐 讜讛讻讗 谞诪讬 讻讬讜谉 讚诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗 讗讬谉 注讚 讗讞讚 讬讻讜诇 诇注专注专 注诇讬讜 讜讗讬诇讜 拽诇讗 讗诪专讬谞谉 讚讗讬讛讜 讛讜讗 讚讗驻拽讬讛 诇拽诇讗 讜讗祝 注诇 讙讘 讚讘拽讚讜砖讬谉 讙讘讬 谞讗诪谞转 讞讬讛 诇讜诪专 讝讛 讻讛谉 讜讻讜'. 讜讘讝诪谉 砖讬砖 砖诐 注讜专专讬谉 讗讬谞讛 谞讗诪谞转 讜诪驻专砖讬' 诇讛 讘注专注讜专 讞讚 诪拽砖讬' 讛讗 讚专讘讬 讬讜讞谞谉 讜诪转专爪讬谞谉 讛"诪 讻讚讗讬转 诇讬讛 讞讝拽讛 讚讻砖专讜转 讜讛转诐 诪讜讞讝拽 诇谉 讘讗讘讜讛 讚讻讛谉 讛讜讗 讚诇讗 讞砖讬讘 诇讛 讛转诐 讞讝拽讛 讚讻砖专讜转 诪砖讜诐 讚讗谞谉 诇讗 讬讚注讬谞谉 砖讛讜讗 讘谞讜 讗诇讗 注"驻 讛讞讬讛 讗"转 讛讻讗 讛讬讻讬 诪爪讬 诇讗拽砖讜讬讬 诪专讘讬 讬讜讞谞谉 讗讬 住"诇 诇专讘讬 讗诇注讝专 讚注专注专 讞讚 讜诪讻讞讬砖 讗转 讛注讚 讛诪讻砖讬专讜 讜注讚 讗' 讘讛讻讞砖讛 诇讗 讻诇讜诐 讛讜讗 讜谞砖讗专 讛拽讜诇 砖讘讟诇 讛讞讝拽讛 讜诇讗 住"诇 砖谞讗诪专 注讚 讛讜讗 讚讗驻拽讬讛 诇拽诇讗 讜诪讚专讘讬 讬讜讞谞谉 讗讬谉 诇讛拽砖讜转 注诇 讝讛 讬"诇 专讘讬 讬讜讞谞谉 讙讘讬 讛讗 诪转谞讬' 讗诪专讛 诇诪诇转讬讛 讚拽讘诇讛 讘讬讚讜 讛讬转讛 讚注专注讜专 转专讬 讜讻谉 驻讬' 讛专讗讘"讚 讝"诇 讜讘讬专讜砖诇诪讬 谞诪讬 讙专住讬谞谉 讗讬诪转讬 讘讝诪谉 砖讬砖 砖诐 注讜专专讬谉 讜讻讜' 专讘讬 讞讬讬讗 诪砖讜诐 专讘讬 讬讜讞谞谉 讗讬谉 注专注讜专 驻讞讜转 诪砖谞讬诐. 注"讻:
讜讝"诇 讛专讗"砖 讝"诇 讛讗 讗诪专 专' 讬讜讞谞谉 讚讘专讬 讛讻诇 讗讬谉 注专注讜专 驻讞讜转 诪砖谞讬诐 谞专讗讛 讚注讬拽专 诪讬诇转讬讛 讚专讘讬 讬讜讞谞谉 讗讛讱 诪转谞讬' 讗讬转诪专 讜诇讛讻讬 拽讗诪专 讚讘专讬 讛讻诇 讚讛讬讬谞讜 专砖讘"讙 讜专讘讬 讗诇注讝专 讚讗讬讬专讬 讘注讜专专讬谉 讜诇讛讻讬 诇讗 拽讗 诪砖谞讬 讛"诪 讛讬讻讗 讚讗讬讻讗 讞讝拽讛 讚讻砖专讜转 讗讘诇 讛讬讻讗 讚诇讬讻讗 讞讝拽讛 讚讻砖专讜转 注讚 讗讞讚 谞讗诪谉 讻讚诪砖谞讬 讘讬' 讬讜讞住讬谉 讙讘讬 谞讗诪谞转 讞讬讛 诇讜诪专 诪砖讜诐 讚讗诪转谞讬' 讗诪专 讚讘专讬讜 讜讗"转 讻讬讜谉 讚讗诪转谞讬' 拽讗讬 讛讬讗讱 诪拽砖讛 诪讛讱 诪讬诇转讗 讚专讘讬 讬讜讞谞谉 讘驻"拽 讚讙讬讟讬谉 讚讬诇诪讗 讛讗 讚讗诪专 专讘讬 讬讜讞谞谉 诇讗 讛讜讬 注专注讜专 讚讞讚 讛讬讬谞讜 讻砖讬砖 讻谞讙讚 讛注专注讜专 注讚 讗讞讚 诪讻砖讬专 讻诪讜 讘诪转谞讬' 讚拽转谞讬 诪注诇讬谉 诇讻讛讜谞讛 注诇 驻讬 注讚 讗讞讚. 讜讬"诇 讚转诇诪讜讚讗 讛讜讛 讬讚注 讚专讘讬 讬讜讞谞谉 讗诪住拽谞讗 拽讗讬 砖讘转讞诇讛 讛讬讛 拽讜诇 讜讗讞"讻 讘讗 注讚 讗讞讚 诇讛讻砖讬专讜 讜诇讛住讬专 讛拽讜诇 讜讗转讜 讘讬 转专讬 讜讗诪专讜 讚讘谉 讙专讜砖讛 讚讻讛讗讬 讙讜讜谞讗 拽讗诪专 专讘讬 讬讜讞谞谉 砖讛砖谞讬诐 诪注诇讬谉 讜诇讗 讗讞讚 讗祝 注诇 讙讘 讚注讚 砖讛讻砖讬专讜 讜讛拽讜诇 讻诪讗谉 讚诇讬转谞讛讜 讚诪讬 砖讛专讬 讛注讚 讙专讜注 诪谉 讛拽讜诇 讗诐 诇讗 讛讞讝拽讛 砖讛专讬 讛拽讜诇 驻讜住诇 讜讛注讚 讗讬谞讜 驻讜住诇 诇专讘讬 讬讜讞谞谉 注"讻. 讜讻谉 讻转讘讜 讛转讜住驻讜转 讝"诇:
讜讻转讜讘 讘拽讜谞讟专讬住讬谉 讜讛讗 讗诪专 专讘讬 讬讜讞谞谉 讚讘专讬 讛讻诇 讗讬谉 注专注讜专 驻讞讜转 诪砖谞讬诐 讜拽砖讛 诇诪讛 诇讗 讛注诪讬讚 诇专讘讬 讬讜讞谞谉 诪砖谞转谞讜 讘讚诇讬讻讗 讞讝拽讛 讜驻诇讜讙转讗 讘注专注专 讞讚 讜诪讗讬 讚讜讞拽讬讛 诇讗讜拽诪讬讛 讻讚讗讬讻讗 讞讝拽讛 讘注专注讜专 转专讬 讜转讬专抓 讛砖"专 讚诪砖诪注 诇讬讛 诇专讘讬 讬讜讞谞谉 讗讬 诪讬讬专讬 讘讚讗讬讻讗 讞讝拽讛 讗讝 诇讻"注 讘注讬谞谉 转专讬 讜讗讬 讗讬讬专讬 讘讚诇讬讻讗 讞讝拽讛 讗讝 诇讻"注 讚讬 讘注专注专 讞讚 讻转讜讘 讘转讜住驻讜转 讜诇讛讻讬 诇讗 拽讗 诪砖谞讬 讛"诪 讛讬讻讗 讚讗讬讻讗 讞讝拽讛 讚讻砖专讜转 爪"注 讗诪讗讬 诇讗 谞讗诪专 讛讗 讚诇讗 转讬专抓 讘讻讗谉 讻讱 诪砖讜诐 讚讗讬讻讗 注讚 讗讞讚 讚诪讻砖讬专 讻诪讜 砖讗诪专 讛转讜住' 讜讗诪专 诪"讛 讚驻砖讜讟 讛讜讗 讚注讚 讛诪讻砖讬专 讗讬谞讜 讻诇 讻讱 讟讜讘 讻讞讝拽讛. 注讜讚 讻转讜讘 讘转讜住' 讜讬"诇 讚转诇诪讜讚讗 讬讚注 讚专讘讬 讬讜讞谞谉 讗诪住拽谞讗 讜讻讜' 讛拽砖讛 专砖"讘 讗驻讬诇讜 诇驻讬 讛诪住拽谞讗 讚讛讻讗 讛讬讗讱 诪拽砖讛 讛住驻专 诇砖诐 讜讛讗 讗"专 讬讜讞谞谉 讗讬谉 注专注讜专 讜讻讜' 转讗诪专 砖讘讻讗谉 谞拽讟 专讘讬 讬讜讞谞谉 砖谞讬诐 讚讗讬 诇讗讜 讚讗诪专 砖谞讬诐 诇讗 讛讬讛 讝讬诇讜转讗 诇诪"讚 诪砖讜诐 讝讬诇讜转讗 讚讚讜拽讗 讻砖讬砖 砖谞讬诐 讗讝 讛讜讬 讝讬诇讜转讗 讚讘讬 讚讬谞讗 诇讗住讜拽讬 讗讞专 砖讛讜专讬讚讜讛讜 注诇 驻讬 砖谞讬诐 讗讘诇 讗诐 讛讬讛 讗讞讚 讛驻讜住诇 讗讝 讛讬讜 砖谞讬诐 讛诪讻砖讬专讬诐 讻谞讙讚 讗讞讚 讛驻讜住诇 讜诇讗 讛讬讛 讝讬诇讜转讗 讜转讬专抓 讚讗"讻 讚注讚 讗讞讚 讛讜讬 注专注讜专 讗讝 讬注砖讛 讛住驻专 讗讜拽讬诪转讗 讻讱 讘注讚 讗讞讚 驻讜住诇 讘诪拽讜诐 拽讜诇 讜讗讞"讻 诪讻砖讬专 讜讗讞"讻 驻讜住诇 讜讗讞"讻 诪讻砖讬专 讜讗"转 讗讚专讘讛 诇讗 讛讬讛 讬讻讜诇 诇讘讗 诇砖谞讬诐 讚讻讬讜谉 砖讛讜专讬讚讜讛讜 驻注诐 讗讞转 砖讜讘 诇讗 讬注诇讜讛讜 讗诐 讻谉 讬注砖讛 讗讜拽诪转讗 讘讗讞讚 讜讗讞讚 讻讚驻讬' 讘砖谞讬诐 讜讗"转 讗诐 讛讬讛 讗讜诪专 讘注讚 讗讞讚 讗讝 诇讗 讛讬讬转讬 讬讜讚注 砖专砖讘"讙 诪讻砖讬专 讗驻讬' 讘讬专讚 驻注诪讬讬诐 讗讝 讬注诪讬讚 讘注讚 讗讞讚 砖讬专讚 诪注爪诪讜 讻诪讜 砖讗讜诪专 讛讙讬诇讬讜谉 注诇 拽讜诇 讜诪讛 砖讛转讜住驻讜转 诇讗 专爪讜 诇讜诪专 讻讱 注诇 拽讜诇 讻讬 谞专讗讛 诇讛诐 讚讗讬谉 住讘专讗 砖注诇 讬讚讬 拽讜诇 诇讘讚 讬专讚 诪注爪诪讜 讗讘诇 注诇 讗讞讚 讛讬讛 讘讟讜讘 住讘专讗 讗诇讗 注诇 讻诇 驻谞讬诐 爪专讬讱 诇讜诪专 讚讚讘专讬 专' 讬讜讞谞谉 讛诐 讚讜拽讗 讗讬谉 注专注讜专 讜讻讜' 讜讗"转 讗诐 讛讬讛 讗讜诪专 讻讱 讛讬讬转讬 讟讜注讛 讚讚讜拽讗 讻砖讛讜专讬讚讜讛讜 讘' 驻注诪讬诐 讛讜讬 讝讬诇讜转讗 讗讘诇 讘驻注诐 讗讞转 诇讗 讗"讻 讬注砖讛 讗讜拽诪转讗 讘注讚 讗讞讚 驻讜住诇 讜讗讞讚 诪讻砖讬专 讜讘讝讛 讬讞诇讜拽讜 讻讬讜谉 讚注讚 讗讞讚 讛讜讬 注讜专专讬谉 讗诇讗 注"讻 驻砖讜讟 诇讜 诇住驻专 讚讚讘专讬 专讘讬 讬讜讞谞谉 讚拽讗诪专 讗讬谉 注专注讜专 驻讞讜转 讜讻讜' 专"诇 讜讝讛 讚讜拽讗 讜讝讛 专讗讬讛 讜讙讜' 诪谉 讛转讜住驻讜转 诪讛 砖讗讜诪专 诇讗 讘注讬 诇诪讬诪专 讜讻讜' 注讚 讻砖讛拽讜诇 驻讜住诇 讜诇诪讛 砖讜讗诇讬谉 注诇 拽讜诇 讜诇讗 注诇 注讚 讗讞讚 驻讜住诇 讗诇讗 讛讬讜 讬讜讚注讬诐 砖讝讛 讛爪讚 讛讬讛 驻砖讜讟 诇住驻专 讚注讚 讗讞讚 诇讗 讛讜讬 注专注讜专 讚讚讘专讬 专讘讬 讬讜讞谞谉 讛诐 讚讜拽讗 诪讚住驻专 诇讗 谞拽讟 注讚 讗讞讚 讗诇讗 拽讜诇 讜注讜讚 诇诪讛 诇讗 讛讘讬讗讜 讛转讜住' 诪讬讚 专讗讬讛 讚注"讻 注讚 讛诪讻砖讬专 讗讬谞讜 讻诇讜诐 诪讞诪转 讚注讚 讛驻讜住诇 讗讬谞讜 讻诇讜诐 讚讗诇"讻 讬讗诪专 注讚 讗讞讚 讘诪拽讜诐 拽讜诇 讜诇讗 讛讬讜 爪专讬讻讬诐 讻诇 讗专讬讻讜转 砖诪讘讬讗讬诐 诪拽讜诇 讜注讚 讛诪讻砖讬专 讚讻诪讗谉 讚诇讬转谞讛讜 讚诪讬 讗诇讗 讻讬讜谉 砖讛讬讛 驻砖讜讟 诇讛诐 砖讚讘专讬 专讘讬 讬讜讞谞谉 讛诐 讚讜讜拽讗 讛讜爪专讻讜 诇讘讗专 砖拽讜诇 讜诇讗 注讚 驻讜住诇 讗讬谞讜 讻诇讜诐 讗诇讗 转专讬. 注讜讚 讻转讘讜 讛转讜住驻讜转 砖讛专讬 讛拽讜诇 驻讜住诇 讜讛注讚 讗讬谞讜 驻讜住诇 诇专讘讬 讬讜讞谞谉 转讬诪讗 诇讬 转讗诪专 讗讚专讘讛 拽讜诇 诇注讜诇诐 讙专讜注 讬讜转专 诪注讚 讜谞拽讟 拽讜诇 诇专讘讜转' 讚讗驻讬' 拽讜诇 驻讜住诇 谞讙讚 讞讝拽讛 讜讚讜拽. 讜诪讛 砖讗诪专 讛转讜住驻讜转 砖讛专讬 讛拽讜诇 驻讜住诇 讜讻讜' 诪讚谞拽讟 拽讜诇 讚讗讬 讛讜讬 注讚 驻讜住诇 诇诪讛 谞拽讟 拽讜诇 讬讗诪专 讘诇讗 拽讜诇 讻讙讜谉 讚讗转讗 注讚 讜驻住诇 讜讗转讗 注讚 讜诪讻砖讬专 讜讻讜' 讜讗"转 诇诪讛 诇讗 讛讘讬讗 讛转讜住驻讜转 诪讬讚 专讗讬讛 讚注专注专 讞讚 讗讬谞讜 驻讜住诇 讗驻讬诇讜 讘诇讗 注讚 诪讻砖讬专 诪讚谞拽讟 拽讜诇 讜诇讗 谞拽讟 注讚 讗讞讚 讜讬"诇 讚讛转讜住驻讜转 诪讬讬砖讘讬' 诇驻讬 讚住"讚 讚住驻专 讛转诐 讚讛讬讛 住讘讜专 讚讛讻讗 诪讬讬专讬 讘讚诇讬讻讗 讞讝拽讛 讜诇讛讻讬 诇讗 讛讘讬讗讜 诪讬讚 专讗讬讛 诪讚谞拽讟 拽讜诇 讚讗讬讬专讬 讚讗讬讻讗 讞讝拽讛 讻讚讗诪专 讛住驻专 讚诪讜讞讝拽 诇谉 讘讗讘讜讛 讚讻讛谉 讛讜讗 讜谞驻讬拽 注诇讬讛 拽诇讗 讜讻讜' 驻砖讬讟讗 诇谉 讚讛住驻专 讛讬讛 诪住讬拽 讗诪转谞讬' 讚讗讬讬专讬 讘讚讗讬讻讗 讞讝拽讛 讗讘诇 诇驻讬 讛诪住拽谞讗 诇讗 讛讬讛 讛住驻专 诇砖诐 诪住讬拽 讗讚注转讬讛 讚讗讬讬专讬 讘讚讗讬讻讗 讞讝拽讛. 注讻"诇 讛拽讜谞讟专讬住讬谉:
讜谞驻拽 注诇讬讛 拽诇讗 讚讘谉 讙专讜砖讛 讜讘谉 讞诇讜爪讛 讛讜讗 讜讗"转 诇诪讛 讛讜爪专讱 诇讻诇 讝讛 诇讬诪讗 讚诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗 讜讗转讗 注讚 讗讞讚 谞诪讬 讜讗诪专 讚讻讛谉 讛讜讗 驻讬' 专砖讘"诐 讝"诇 讚讘讻讛"讙 讛讛讜讗 住讛讚讗 拽诪讗 讻讬 讗转讗 讜拽讗诪专 讚讻讛谉 讛讜讗 诇讗讜 讻诇讜诐 讛讜讗 讚注讚 讗讞讚 诇讗讞讝讜拽讬讛 讘诪讛 讚讛讜讛 诪讜讞讝拽 诇谉 诇讗 诪注诇讛 讜诇讗 诪讜专讬讚 讜诇讗 诪砖讙讞讬谞谉 讘讬讛 讻诇诇 讗讘诇 讻讬 谞驻讬拽 注诇讬讛 拽诇讗 诪注讬拽专讗 讚讘谉 讙专讜砖讛 讜讘谉 讞诇讜爪讛 讛讜讗 注讚 讗讞讚 讻讬 讗转讗 诪讛谞讬 讛讜讗 诇讘讟讜诇讬 拽诇讗 讜诇讗讞讝讜拽讬讛 讘讞讝拽转 讗讘讜讛. 讛专砖讘"讗 讝"诇 讘驻专拽 讞讝拽转:


 讛讻讬 讙专住讬谞谉 讘诪拽爪转 住驻专讬诐 讛讘"注 讚诪讜讞讝拽 诇谉 讜讻讜'. 讜谞驻拽 注诇讬讛 拽诇讗 讜讻讜' 讜讗讞转讬谞讬讛 讜讘住驻专讬 讚讜拽谞讬 诇讗 讙专住讬 讛讻讗 讜讗讞转讬谞讬讛 讚讛讗 讻"注 诪讜讚讜 讘讛讗 讚讻讬 讗转讬 注讚 讗讞讚 讜讗诪专 讚讻讛谉 讛讜讗 诪住拽讬谞谉 诇讬讛 讜讗驻"讛 讛讜讜 讘注讜 诇讗讜拽诪讛 诇驻诇讜讙转讬讬讛讜 讘诪讬讞砖 诇讝讬诇讜转讗 讜讗诐 讗讬转讗 讛讬讻讬 诪住拽讬谞谉 诇讬讛 讛讻讗 讻讬讜谉 讚讗讞转讬谞讬讛 讗诇讗 诇讗 讙专住讬谞谉 诇讬讛 讜讗讬 讙专住讬谞谉 诇讬讛 诇讗讜 讛讜专讚讛 讙诪讜专讛 拽讗诪专 讗诇讗 讞讬讬砖讬谞谉 诇讛 拽讗诪专. 讛专砖讘"讗 讝"诇 讘驻专拽 讞讝拽转. 讜讝"诇 讛讻讗 讘诪讻讬诇转讬谉 讛讘"注 讚诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗 讜谞驻拽 注诇讬讛 拽诇讗 讚讘谉 讙专讜砖讛 讛讜讗 讜讗讞转讬谞讬讛 驻讬' 诇讗讜 讛讜专讚讛 讙诪讜专讛 拽讗诪专 讗诇讗 讞讜砖砖讬谉 诇讜 讜讛讬讬谞讜 讚诇讻"注 讻讬 讗转讗 注讚 讗讞讚 诪住拽讬谞谉 诇讬讛 讜诇讗 讞讬讬砖讬谞谉 诇讝讬诇讜转讗 诪砖讜诐 讚讞砖砖讗 讘注诇诪讗 讛讜讗 拽讜诇 讜诇讗讜 注讜专专讬谉 讛讜讗 讗诇讗 诪砖讜诐 讚诇讗 讗转讞讝拽 讛讜讗 讗驻讬诇讜 砖注讛 讗讞转 讘诇讗 拽诇讗 诇讗 讞讬讬砖讬' 诇讬讛 讻诇诇 讜讛讬讬谞讜 讚谞拽讟 讚诪讜讞讝拽 诇谉 讘讗讘讜讛 讚讛讗讬 讚讻讛谉 讛讜讗 讜诇讗 谞拽讟 讚诪讜讞讝拽 诇谉 讘讬讛 讚讻讛谉 讛讜讗 讜讛讬讬谞讜 讚诇讻"注 诪注诇讬谉 讗讜转讜 注诇 驻讬 注讚 讗讞讚 讜诇讝讬诇讜转讗 诇讗 讞讬讬砖讬谞谉. 注"讻:
讜专砖"讬 讝"诇 讻转讘 讜讝"诇 讜谞驻拽 注诇讬讛 拽诇讗. 拽讜诇 讘注诇诪讗 讜诇讗 注讚讜转. 讜讗讞转讬谞讬讛. 诪谉 讛讻讛讜谞讛 注讚 砖讬讘讚拽讜 讗转 讛讚讘专 砖诪注诇讛 讛讬讗 讘讻讛讜谞讛. 注"讻. 讛讗 拽诪谉 讚驻讬专砖 讝"诇 谞诪讬 讚诇讗讜 讛讜专讚讛 讙诪讜专讛 讗诇讗 注讚 砖讬讘讚拽讜 讗转 讛讚讘专 讜诪讬讛讜 诇讗 驻讬专砖 讻谉 讻讚讬 诇转专讜爪讬 讗诪讗讬 诇讗 讞讬讬砖讬谞谉 讛讻讗 谞诪讬 诇讝讬诇讜转讗 讜讻诪讜 砖讻转讘 讛专砖讘"讗 讝"诇 讚讘诇讗讜 讛讻讬 谞诪讬 诪转专爪讛 讘诪讗讬 讚驻讬专砖 诇拽诪谉 讞讬讬砖讬谞谉 诇讝讬诇讜转讗 讚讘讬 讚讬谞讗 砖讛讜专讬讚讜讛讜 砖谞讬 驻注诪讬诐 讜讻讜' 讜讻讚讘注讬谞谉 诇诪讻转讘 诇拽诪谉 讘住"讚. 讗诇讗 讛讜拽砖讛 诇讜 诇专讘 讝"诇 讚讛讗 诇讗 诪讘讟诇讬谞谉 拽诇讗 讙讘讬 讙专讜砖讛 诇讻讛谉 讻讚讗讬转讗 讘驻专拽 讛诪讙专砖 讜转讬专抓 讛专讘 讝"诇 讚讛讗讬 拽诇讗 讛讬讬谞讜 拽讜诇 讘注诇诪讗 讜诇讗 注讚讜转 驻讬' 讚讗讬谉 讻讗谉 谞讚谞讜讚 注讚讜转 讻诇诇 讚诇讗 讗转讞讝拽 讛讗讬 拽诇讗 讻诇诇 讜讛讗 讚讗讞转讬谞讬讛 讛讬讬谞讜 注讚 砖讬讘讚拽讜 讗转 讛讚讘专 讜诇讛讻讬 讻讬 讗转讗 注讚 讗住拽讬谞讬讛 讜诪讘讟诇讬谞谉 拽诇讗 讚讘诪拽讜诐 拽讜诇 讛讜讬 讞讚 诪讛讬诪谉 讜讛"诇 讻讗讬诇讜 讬爪讗 讛拽讜诇 讜砖讜讘专讜 注诪讜 讚讛讬讬谞讜 讛注讚 讛讗讞讚 讜讝讛讜 砖讻转讘 专砖"讬 讝"诇 讜讗住拽讬谞讬讛. 讚讘诪拽讜诐 拽讜诇 讛讜讬 讞讚 诪讛讬诪谉. 讻谞"诇. 讜注讜讚 谞讘讗专 讝讛 讬讜转专 诇拽诪谉 讘住"讚:


 讜讝"诇 讛专讬讟讘"讗 讝"诇 讜谞驻拽 注诇讬讛 拽诇讗 讚讘谉 讙专讜砖讛 讜讻讜'. 讬砖 砖驻讬专砖讜 讚拽讜诇 讛诪讜讞讝拽 讘讘"讚 讛讜讗 讜诪"讛 讞砖讜 诇拽讜诇 讛讛讜讗 讜讗讞转讬谞讬讛 讗讘诇 专砖"讬 讝"诇 驻讬专砖 拽讜诇 讘注诇诪讗 讜讻谉 驻讬专砖讜 讘转讜住驻讜转 讚拽诇讗 讚诇讗 讗转讞讝拽 讘讘"讚 讛讜讛 讜讛讗 讚讗讞转讬谞讬讛 诇讗讜 讛讜专讚讛 讙诪讜专讛 讚讛讗 讻诇 拽诇讗 讚诇讗 讗转讞讝拽 讘讘讬 讚讬谞讗 诇讗讜 拽诇讗 讛讜讗 讗诇讗 诇讜诪专 砖讛讬讜 讞讜砖砖讬谉 诇讜 讜讛讬讬谞讜 讚讻讬 讗转讗 注讚 讗讞讚 讜讗诪专 讻讛谉 讛讜讗 诪住拽讬谞谉 诇讬讛 讜诇讗 讞讬讬砖讬谞谉 诇讝讬诇讜转讗 讚诪砖讜诐 讚讞砖砖讗 讘注诇诪讗 讛讜讜转 讚拽讜诇 诇讗讜 注讜专专讬谉 讛讜讗 讗诇讗 诪砖讜诐 讚诇讗 讗转讞讝拽 讛讜讗 讗驻讬诇讜 砖注讛 讗讞转 讘讻讛谉 讻砖专 讻讬 诪谉 讛专讞诐 讬爪讗 讜砖讜讘专讜 注诪讜 讘拽讜诇 讜诇驻讬讻讱 讞砖讜 诇讜 讜讛讬讬谞讜 讚谞拽讟 讚诪讜讞讝拽 诇谉 讘讗讘讜讛 讜讻讜' 讜诇讗 谞拽讟 讚诪讜讞讝拽 诇谉 讘讬讛 讚讻讛谉 讛讜讗. 讜讗转讗 注讚 讗讞讚 讜讗住拽讬谞讬讛 驻讬' 讚讟驻讬 注讚讬祝 注讚 讗讞讚 讜讞讝拽转 讗讘讬讜 诪谉 讛拽讜诇 讛专讗砖讜谉. 注"讻:


 讜讻转讜讘 讘砖讬讟讛 讬砖谞讛 讜谞驻拽 注诇讬讛 拽诇讗 讜讻讜'. 讜讗讞转讬谞讬讛 讜讗注"讙 讚讘注讚 讗讞讚 诇讗 讛讜讛 诪讞转讬谞谉 诇讬讛 讚讗讬谉 注专注讜专 驻讞讜转 诪砖谞讬诐. 拽诇讗 注讚讬驻讗 诪注讚 讗讞讚 讜讗注"讙 讚讞讝拽讛 注讚讬驻讗 诪拽讜诇 讻讚讗诪专谉 诇注讬诇 讘转讬专讜爪讗 讚讘专讬讬转讗 讜谞驻拽 注诇讬讛 拽诇讗 讚讘谉 讜讻讜' 讜讞诇拽讜 诇讬讛 诇讚讬讚讬讛 讘讘讬转 讛讙专谞讜转 讜讻讜' 讛"诪 讘讞讝拽转 砖讛讜讞讝拽 讘讛 讛讜讗 注爪诪讜 讗讘诇 讗讚诐 讝讛 诪注讜诇诐 诇讗 讛讜讞讝拽 讛讜讗 注爪诪讜 讗诇讗 讚讗讬转 诇讬讛 讞讝拽讛 讚讗讘讜讛 讜讗诇讬诐 拽讜诇 诇讗讜专讜注讬 讞讝拽讛 讚讗讘讜讛 诇讙讘讬讛 讜讗转讗 注讚 讗讞讚 讜讗住拽讬谞讬讛 讗注"讙 讚拽讜诇 注讚讬祝 诪注讚 讗讞讚 讻讚讻转讬讘谞讗 砖讛讜讗 注讚 讗讞讚 诇讗 讗诇讬诐 诇讗讜专讜注讬 诇讙讘讬 讞讝拽讛 讚讗讘讜讛 讜拽诇讗 讗诇讬诐 诇讗讜专讜注讬 讛讻讗 讗诇讬诐 注讚 讗讞讚 诇讘讟诇 讛拽讜诇 诪驻谞讬 砖诪住讬讬注 诇讜 讞讝拽讛 讚讗讘讜讛. 注"讻:

转讚"讛 讗讬谉 讘转专 讻讜' 讜注讜讚 讚诇诪"讚 拽谞住讗 诇注谞讬讬诐 讛讬讻讬 讛讜讛 讞讝拽讛 诇讻讛讜谞讛 讻讜' 注讻"诇 讻转讘 诪讛专砖"诇 讗讬谉 诇讛拽砖讜转 讻讜' 讚诇诪讗 诪讛 砖讗诪专 诇注谞讬讬诐 讛讬讬谞讜 注谞讬讬 讻讛谞讬诐 讘转专 讚拽谞住讬谞讛讜 讜诇讗 诇诇讜讬诐 讻讜' 注讻"诇 讜讛讗专讬讱 注"砖 讜注讜讚 谞专讗讛 讘讝讛 讚讗讬 诪砖讜诐 注谞讬讜转 谞讬转谉 诇讛诐 诪"诇 注谞讬讬 讻讛谞讬诐 讜诪"诇 注谞讬讬 诇讜讬诐 讜讬砖专讗诇讬诐 讜讗讬 诪砖讜诐 讻讛讜谞讛 谞讬转谉 诇讛诐 诪"诇 注砖讬专讬诐 讜诪"诇 注谞讬讬诐 讚讗讬谉 住讘专讗 诪砖讜诐 注谞讬讜转 讜诪砖讜诐 讻讛讜谞讛 讜拽"诇: 


讘讗"讚 讗讬谉 诇驻专砖 注谞讬讬 诇讜讬诐 讚讜拽讗 讜诇讗 注谞讬讬 讬砖专讗诇 讜讻讛谞讬诐 讻讜' 注讻"诇 讻讘专 讻转讘谞讜 讘驻' 讬砖 诪讜转专讜转 讚讛讬讗讱 住"讚 诇诪讬诪专 讛讻讬 讚讛讗 讙讘讬 拽谞住讗 讻转讬讘 讜讛讬讛 讛讻讛谉 讘谉 讗讛专谉 注诐 讛诇讜讬诐 讜讙讜' 注"砖 讜诪讬讛讜 诪诪讛 砖讻转讘讜 讘住诪讜讱 讚诇诇讜讬诐 讗讬谉 讞讬诇讜拽 讘讬谉 注砖讬专讬诐 讜讘讬谉 注谞讬讬诐 讻讚诪讜讻讞 诪讻诇 讛谞讬 砖讛讬讜 谞讜讟诇讬谉 讘转讜专转 诇讜讬讜转 讗讬谉 诇讚讞讜转 讚注"讻 注谞讬讬诐 诇讗讜 注谞讬讬诐 诇讜讬诐 讚讜拽讗 拽讗诪专讬 诪讛谞讱 讚诇注讬诇 砖谞讬转谉 诇讛诐 讘转讜专转 诇讜讬讜转 讚讬"诇 讚诇讗 诪讜讻讞 讻谉 讗诇讗 诇讘转专 讚诪讜讻讞 讚谞讬转谉 讙诐 诇注谞讬讬诐 讬砖专讗诇讬诐 讜讻讛谞讬诐 讜讗"讻 讗讬 诇注谞讬讬 诇讜讬诐 谞诪讬 讚讜拽讗 讜诇讗 诇注砖讬专讬诐 诇讜讬诐 诇讗 讛"诇 诇讛讝讻讬专 讻诇诇 讘讻诇 讛谞讛讜 诇讜讬诐 讗讬 诇讗讜 讚谞讬转谉 诇讛诐 讘转讜专转 诇讜讬讜转 讗讘诇 讗诐 谞讗诪专 讚诇注谞讬讬诐 诇讜讬诐 讚讜拽讗 讜诇讗 诇注谞讬讬诐 讬砖专讗诇讬诐 讜讻讛谞讬诐 砖驻讬专 谞拽讟 讘讻诇 讛谞讛讜 诇讜讬讜转 讗注"讙 讚诇注谞讬讬诐 讚讜拽讗 拽讗诪专 诪"诪 讗转讬 诇讗驻讜拽讬 注谞讬讬 讻讛谞讬诐 讜讬砖专讗诇讬诐 讜讚讜"拽: 


讘讚"讛 讜讛讗专"讬 讚"讛 讻讜' 砖讛专讬 讛拽讜诇 驻讜住诇 讜讛注讚 讗讬谞讜 驻讜住诇 诇专"讬 注讻"诇 讚讗讬 讛讜讛 讛注讚 驻讜住诇 诇专"讬 诇讗 讛讜讛 爪专讬讱 诇讗讜拽诪讬 讘讻讛"讙 讚谞驻拽 注诇讬讛 拽诇讗 讻讜' 讗诇讗 讚诪讞讝讬拽 诇谉 讘讗讘讜讛 讻讜' 讜讘讗 注讚 讗讞讚 讜讗诪专 讚讘谉 讙专讜砖讛 讛讜讗 讜讗讞转讬谞讬讛 讜讗转讗 注"讗 讻讜' 讜驻诇讬讙讬 讘讝讬诇讜转讗 讚讘讬 讚讬谞讗 讚砖讬讬讱 讗驻讬' 讘注"讗 讗诇讗 注"讻 讚注"讗 讗讬谞讜 驻讜住诇 讘诪拽讜诐 讞讝拽讛 讗注"驻 砖讛拽讜诇 驻讜住诇 讜讗讬谉 诇讛拽砖讜转 讚诪谞诇讬讛 诇转诇诪讜讚讗 诇诪讬诪专 讛讻讬. 诇专"讬 讚讗讬诪讗 讚拽讜砖讟讗 讛讜讗 诇专"讬 讚诪转讜拽诪讗 讘讛讻讬 讚诇讗 谞驻拽 注诇讬讛 拽诇讗 讻讜' 讗诇讗 讚诪讞讝讬拽 诇谉 讘讗讘讜讛 讻讜' 讜讗转讗 注"讗 讜讗诪专 讚讘谉 讙专讜砖讛 讛讜讗 讻讜' 讜讗转讗 注"讗 讻讜' 讜驻诇讬讙讬 讘讝讬诇讜转讗 讚讘讬 讚讬谞讗 讚讗"讻 诇讗 讛讜讛 拽讗诪专 专"讬 讚"讛 讗讬谉 注专注讜专 驻讞讜转 诪讘' 讚讛讗 讚"讛 讬砖 注专注讜专 诪注讬拽专讗 注"驻 注"讗 讜诇诪"讚 讚驻诇讬讙讬 讘爪讬专讜祝 讜讚讗讬 讚诇讗 爪专讬讻讬谉 诇诪讬诪专 讻诇诇 讚谞驻拽 注诇讬讛 拽诇讗 讻讜' 讻谞专讗讛 诪讚讘专讬 讛转讜住' 诇拽诪谉 讜讻诪讜 砖谞驻专砖 讚讘专讬讛诐 诇拽诪谉 讜讚讜"拽:





讞讻诪转 砖诇诪讛

转讜住' 讘讚"讛 讗讬谉 讘转专 讻讜' 讜注讜讚 讚诇诪"讚 拽谞住讗 诇注谞讬讬诐 讻讜'. 谞"讘 讗讬谉 诇讛拽砖讜转 诪讛 讘讗 诇讛讜讻讬讞 诪讻讗谉 讚诇诪讗 诪讛 砖讗诪专 诇注谞讬讬诐 讛讬讬谞讜 注谞讬讬 讻讛谞讬诐 讘转专 讚拽谞住讬谞讛讜 讜诇讗 诇诇讜讬诐 讻诇诇 讜诪谉 讛专讗讬讜转 讚诇注讬诇 砖谞讬转谉 诇诇讜讬诐 诇讬讻讗 诇讛拽砖讜转 砖讛专讬 讛转讜住' 讻转讘讜 讜注讜讚 讚诪砖诪注 讗祝 讘诇转讬 讛专讗讬讜转 讚诇注讬诇 诇讬讻讗 诇讗讜拽诪讬 讻专"注 讜诇讗 拽砖讛 诪讬讚讬 诪讚讗诪专 砖诐 诪专 住讘专 诇讻讛谞讬诐 讜诪专 住讘专 诇注谞讬讬诐 诪砖诪注 讚讗讬讚讱 讚讗诪专 诇注谞讬讬诐 讛讬讬讻讜 诇注谞讬讬诐 讜诇讗 诇讻讛谞讬诐 讚讘讛讻讬 驻诇讬讙讬 讚讗诇"讻 讛诇"诇 诪"住 诇讻讛谞讬诐 讜诪专 住讘专 诇注谞讬讬 讻讛谞讬诐. 转讜 诪住拽讬 讛转讜住' 讚诇专' 讗诇注讝专 讻讜' 讛讻讬 驻讬专讜砖讗 讚诇讗 转讬诪讗 讛诇讗 讗祝 诇专' 讗诇注讝专 讘谉 注讝专讬讛 诇讗 讗转讬 诇诪"讚 诇注谞讬讬诐 讜讗"讻 诇讬讻讗 诇讗讜讻讜讞讬 诪讻讗谉 讚诇讗 讗转讬讗 讛讗讬 讘专讬讬转讗 讻专"注 讗诇讗 讻专讗讘"注 砖讛专讬 诪住转诪讗 讗祝 诇专' 讗诇注讝专 驻诇讬讙讬 讚诪专 住讘专 诇讻讛谞讬诐 讜诪"住 诇注谞讬讬诐 讜讗"讻 讗祝 诇专' 讗诇注讝专 拽砖讛 讛讬讻讬 讛讜讬 讞讝拽讛 注诇 讻谉 诪驻专砖讬诐 讚讝讛 讗讬谞讜 砖讛专讬 诇专' 讗诇注讝专 讗祝 讘转专 拽谞住讗 诇注砖讬专讬诐 讻讛谞讬诐 讜讗讬谉 诇讜诪专 讗讬谉 讛讻讬 谞诪讬 讚诇专讘讬 讗诇注讝专 讗祝 诇注砖讬专讬诐 讻讛谞讬诐 讜注谞讬讬诐 讚拽讗诪专 讗诇讜讬诐 砖诇讗 拽谞住讜 讛诇讜讬诐 讻诇 讻讱 砖诇讗 诇讬转谉 诇注谞讬讬诐 砖诇讛诐 讗讘诇 诇讻讛谞讬诐 谞讬转谉 讗祝 诇注砖讬专讬诐 讜讬讛讬讛 拽砖讛 讛讬讻讬 讛讜讬 讞讝拽讛 讗祝 诇专"讗 注诇 讻谉 讻讜转讘讬谉 讝讛讜 诇讬转讗 砖讛专讬 诇讻讛谞讬诐 讗祝 讘讬诪讬 讟讜诪讗转谉 诇讗 谞讬转谉 诇讛诐 诪讻诇 砖讻谉 诇注砖讬专讬诐 诪诪砖 讗诇讗 注"讻 讗转讬讗 讻专"注. 转讜 诪住讬拽 讜注谞讬讬诐 讚讛转诐 讗讬谉 诇驻专砖 讻讜' 驻讬' 讚诇讗 转讬诪讗 注谞讬讬诐 讘诪砖诪注讜 诇诇讜讬诐 诇讞讜讚 讜诇讗 诇讻讛谞讬诐 讗"讻 砖"诪 砖讗讬谉 谞讬转谉 诇诇讜讬诐 注砖讬专讬诐 讗祝 诇专"注 讜诪谉 讛专讗讬讜转 讚诇注讬诇 讛讜讻讞谞讜 砖谞讬转谉 诇诇讜讬诐 讘转讜专转 讞诇讜拽讛 讻讘专讗砖讜谞讛 注诇 讻谉 诪住拽讬 讛转讜住' 讚诇讗讜 讚讜拽讗 注谞讬讬 诇讜讬诐 讗诇讗 讛"讛 砖讗专 注谞讬讬 讻讛谉 讜讬砖专讗诇 讗"讻 诪诪讬诇讗 谞讜讻诇 诇讜诪专 讚注谞讬讬诐 讚拽讗诪专 诇讗 拽讗讬 讗诇讜讬诐 讜讚讜"拽:


讘讗"讚 讘讬谉 注谞讬讬 讬砖专讗诇 讜诇诪"讚 讻讜' 讻爪"诇:


讘讚"讛 讜讛讗诪专 专' 讬讜讞谞谉 讻讜' 讗讬 诇讗讜 诪砖讜诐 讞讝拽讛 讚诪住讬讬注 诇讬讛 诇讘讟诇 讛拽讜诇 砖讛专讬 讛拽讜诇 驻讜住诇 讻讜' 讻爪"诇. 讜谞"讘 讬"诪 讜讻讬 转讜诇讛 注爪诪讜 讘讚讘专讬 注爪诪讜 讚诪谞讗 诇讬讛 讚讛注讚 讗讬谞讜 驻讜住诇 诇专"讬 讚砖诪讗 驻讜住诇 讜诇讗 讗诪专 专"讬 讚讗讬谉 注专注讜专 驻讞讜转 诪砖谞讬诐 讗诇讗 讛讬讻讗 讚讗讬讻讗 注讚 讻砖专 讜谞"诇 讚诇拽"诪 讻讬 讛转讜住' 诪驻专砖讬诐 砖讚注转 讛转诇诪讜讚 讚驻专讬讱 诪讬谞讬讛 讛转诐 住"诇 驻砖讜讟 讚注讚 讗' 讙专讜注 诪谉 讛拽讜诇 砖讛拽讜诇 驻讜住诇 讜讛注讚 讗讬谞讜 驻讜住诇 讗诇讗 砖讛转讜住' 专讜爪讬诐 诇讛讘讬讗 专讗讬讛 注诇 住讘专讗 讝讗转 砖讻谉 讛讜讗 砖讛专讬 诇驻讬 讛讗诪转 讗讬转讗 砖注讚 讗' 讗讬谞讜 驻讜住诇 讘诪拽讜诐 讞讝拽讛 讗注"驻 砖讛拽讜诇 驻讜住诇 讜讚讜"拽:





专砖"砖

讙诪专讗 讜专' 讞讬讬讗 诪住讬讬诐 讻讜'. 讘讘"拽 讛讙讬' 专' 讞谞讬谞讗:



讙诪' 砖诐 专砖讘"讙 讛讬讬谞讜 专' 讗诇注讝专. 讻爪"诇 讘诇"讬 讜讻谉 讘住诪讜讱 讜讘专砖"讬:



转讚"讛 讗讬谉. 讜讻谉 讛转诐 讘讙诪专讗 讬砖专讗诇 砖讗诪专 诇讘谉 诇讜讬 讻讜专 诪注砖专 诇讗讘讬讱 讘讬讚讬. 注"砖 讚讝讛 讛诇砖讜谉 讛讜讗 诇讗讜拽讬诪转讗 诪爪讬注讗讛. 讜爪专讬讱 诇讛讘讬谉 诪讚讜注 诇讗 讛讘讬讗讜 诪讗讜拽讬诪转讗 拽诪讬讬转讗 砖诐. 讜讗讬 诪砖讜诐 讚讗讬驻专讻讗. 讛诇讗 讙诐 讝讜 讗讬驻专讻讗. 讜注"拽 讗诪讗讬 诇讗 讛讘讬讗讜 诪专讬砖讗 砖诐. 讜讝讛 讬"诇 诪砖讜诐 讚讘专讬砖讗 拽转谞讬 讗"讞 砖诪讗 注砖讛 转"诪 讻讜' 讜讬"诇 讚诪砖讜诐 讛"讟 讙讜驻讗 砖讛讜讗 讬讜讚注 砖讗讬谞讜 砖讬讬讱 诇讜 讗诇讗 诇讻讛谉. 讜讬"诇 注讚"讝 讙诐 讚拽讚讜拽 讛专讗砖讜谉 诪砖讜诐 讚注诇 讗讜拽讬诪转讗 讝讜 驻专讬讱 砖诐 讜讻讬 谞讞砖讚讜 讞讘专讬诐 讻讜'. 讜讻讬讜谉 讚讞讘专 讛讜讗 讜讚讗讬 讬讜讚注 讙"讻 砖拽谞住讬谞讛讜 注讝专讗 讜讗"讻 转讬驻讜拽 诇讬讛 砖讜讚讗讬 诇讗 讬转专讜诐 诪讚讘专 砖讗讬谞讜 砖诇讜 讗诇讗 讚讻讛谉:



讘讗"讚 讜讘驻专拽 讛讝专讜注 驻专讬讱 诪注"专 讚诇讜讬 讛讜讗. 讛谉 讙诐 砖诐 讗讬转讗 诪住拽谞讗 讚讛讻讗 讘转专 讚拽谞住讬谞讛讜 注讝专讗. 讜诪讗讬 讗讜诇诪讗 讚讛转诐 诪讛讻讗. 讜讘讗诪转 讘讬讘诪讜转 讻转讘讜 讜讘驻' 讛讝专讜注 讜讘讻转讜讘讜转 驻专讬讱 讻讜'. 讜讻讜讜谞转 讛专讗讬讛 谞"诇 讚讗"转 讚讙诐 诇专"注 讘转专 拽谞住讗 讚讻讛谉 讚讜拽讗 讗讬讱 驻专讬讱 讚诇讜讬 讛讜讗 讗讟讜 诇讗 专讗讛 讜诇讗 砖诪注 讚讗讬谉 谞讜转谞讬诐 专拽 诇讻讛谉 讜诇讗 诇诇讜讬. 讗诇讗 注"讻 讚诇专"注 讗祝 诇讻讛谉 讜讻"讛 讛诪谞讛讙 讻专"注 诇讛讻讬 驻专讬讱 砖驻讬专 诪诪谞讛讙讗:



转讚"讛 讘转专. 讜讛讬讛 讛讻讛谉 讘谉 讗讛专谉 注诐 讛诇讜讬诐 讘注砖专 讛诇讜讬诐. 讻爪"诇:



讘讗"讚 讜诇讻讱 谞讗诪专 砖讬诇讻讜 讛讻讛谞讬诐 注诐 讛诇讜讬诐. 讻爪"诇:





讛讙讛讜转 讬注讘"抓

转讚"讛 讘转专 讻讜'. 谞"讘 注诪"砖 讘住"讚 讘驻专拽 讬砖 诪讜转专讜转 砖诐 讘讗专转讬 讛注谞讬谉 讬驻讛 讻诇 爪专讻讜:





讞讬讚讜砖讬 讞转"住

专讗讘"注 讗讜诪专 讗祝 诇讻讛谉 讘讬讘诪讜转 驻"讜 注"讗 讛讙讬' 专讗讘"注 讗讜诪专 诇讻讛谉 讜转诪讛 讛砖"住 讜诇讗 诇诇讜讬 讜讞讝专 讛砖"住 讗讬诪讗 讗祝 诇讻讛谉. 讜拽砖讛 讗讚专讘讗 谞讬诪讗 讗讘转专 讚拽谞住讬谞讛讜 讜诇讻讛谉 讚讜讜拽讗. 讜讬"诇 讚讗"讻 专"注 讗祝 诇诇讜讬 讗诪专 讜讝讛 诇讗 砖讬讬讱 讻讬讜谉 砖专"注 讛转讞讬诇 讘砖诇诪讗 专讗讘"注 拽讗讬 讗专"注 砖讬讬讱 讗祝 讜驻砖讜讟 讛讜讗. 讗诪谞诐 爪专讬讻讬诐 诇讛讘讬谉 诇专"诪 讚讗讜住专 诇讝专讬诐 诪谞"诇 讚讻讛谞讬诐 诪讜转专讬诐 讛诐 谞诪讬 讝专讬诐 诇讜. 讜诪讬 注讚讬祝 诪诇讜讬讬诐 讙讜驻讬' 砖讛诪砖讜专专 砖砖讜注专 讞讬讬讘 诪讬转讛 讚讛讜"诇 讝专 诇讙讘讬 讚讛讱. 讗"讻 讛讛"谞 讻讛谉 诇讙讘讬 转专讜诪讛 讝专 讛讜讗 诇专"注 砖讛转讜专讛 诪讬注讟讛 诪拽专讗 讜讗讻诇转诐 讗讜转讜 讘讻诇 诪拽讜诐 讜讗"讻 诪诪讬诇讗 讗住讜专 讘诪注砖专 诇专"讙. 讜诪讬讛讗 讘砖"住 砖诐 驻"讜 注"讗 讚驻专讬讱 诪转讬专讜 诪讻诇诇 讚讗讬讻讗 诪讗谉 讚讗住专 诪砖诪注 讚讗驻讬' 专"诪 诪转讬专 诇讻讛谉. 讜爪"诇 讛讗 讗讬住讜专 讝专讬诐 诪驻拽讬谞谉 诪讛拽讬砖讗 诇转专讜诪讛 讚讗住讜专讛 诇讝专讬诐. 讜诪讬谞讛 诪讛 转专讜诪讛 砖专讬讗 诇讻讛谞讬诐 讛"谞 诪注砖专. 讜专砖"讬 讛转诐 讗讝诇 诇诪"讚 讚讜谉 诪讬谞讛 讜诪讬谞讛. 讜讗讛"谞 讚诪讗谉 讚讚谉 诪讬谞讛 讜讗讜拽讬 讘讗转专讗 诇专"诪 讗诇讬讘讗 讚专"注 讗讜住专 转专讜诪讛 诇讻讛谞讬诐. 讜诇讚讬讚讬' 注"讻 诇讗 住"诇 拽谞住讗 讻诇诇 讚讗讬讱 讬拽谞讜住 诇讛讗讻讬诇诐 讗讬住讜专 诇讻讛谞讬诐. 讜讗"讻 诇驻"讝 讘讗诪转 讘驻砖讬讟讜转 谞讜讻诇 诇拽讬讬诐 讛讘专讬讬转讗 讘诇讗 讛讙"讛 讜诇讗讞专 拽谞住讗 诇专"注 诇诇讜讬 讜诇讗 诇讻讛谉 讜诇专讗讘"注 诇讻讛谉 讜诇讗 诇诇讜讬. 讜讘讝讛 讬讜讘谞讜 讚讘专讬 专砖讘"诐 讘讘"讘 讚祝 驻"讗 注"讘 砖转诪讛讜 转讜住' 注诇讬讜 注"砖 讘转讜住' 讚"讛 转专讜诪讛 讜讻讜'. 讜讛讗"砖 讚讛讬' 拽砖讛 诇专砖讘"诐 拽讜' 转讜住' 诪"讟 诇讗 诪讜拽讬 讻讻"注 讜讗讞专 拽谞住讗. 讗注"讻 诪砖讜诐 讚讛转诐 拽讗讬 讛住讜讙讬讗 诇专"诪 讚住"诇 讛拽讜谞讛 讘' 讗讬诇谞讜转 住驻讬拽讗 讜讗讬讛讜 住"诇 诪注砖专 讗住讜专 诇讝专讬诐. 讜住"诇 诇住讜讙讬讗 讚讛转诐 讗讜拽讬 讘讗转专讗 讜讗住讜专 讻讛谉 讘诪注砖专 诇专"诪 讗诇讬讘讗 讚专"注 讜诪讬讬专讬 讛讘专讬讬转讗 讗讞专 拽谞住讗 讜诇专"注 诇诇讜讬 讚讜讜拽讗 讜诇专讗讘"注 诇讻讛谉 讚讜讜拽讗 讜拽"诇. 讗诪谞诐 讘砖讘讜注讜转 诇"讗 注"讘 诪砖诪注 讚专"诪 住"诇 讚讜谉 诪讬谞讛 讜诪讬谞讛 讜注"砖 诪讬讛讜 讘诇讗"讛 注讬讬谉 讘住讜祝 住驻专 讘讗专 讬注拽讘 讘讻诇诇讬 住讜讙讬讗 诪"砖 注"讝. 讜讛讗诪谞诐 讛专诪讘"诐 住"诇 驻"讗 诪讛诇' 诪注砖专 讛' 讚' 砖注讝专讗 诇讗 拽谞讬住 讗诇讗 讻讛谞讬诐 砖讘讝诪谞讜 讜诪砖诪注 砖讚讜专 讗讞专 诇讗 拽谞住 讜诪讬讜砖讘 讛讱 讚讘"讘 讜讻谉 拽讜' 转讜住' 诪讻诪讛 诪砖谞讬讜转 砖诇讜讜讬诐 谞讜讟诇讬诐 诪注砖专 讘转讜专转 诇讜讬 讗"砖 讜讻谉 拽讜' 专' 讗诇讞谞谉 诪拽专讗 讚住讜祝 谞讞诪讬' 讚讝讛 讛讬' 讻讘专 讘讚讜专 讗讞专 住讜祝 讬诪讬 谞讞诪讬' 注"砖 讘拽专讗. 讜诪砖诪注转讬谉 拽砖讛 拽爪转 讚拽讗诪专 诪注砖专 专讗砖讜谉 讞讝拽讛 诇讻讛讜谞讛 讘转专 讚拽谞住讬谞讛讜 注讝专讗. 讜拽砖讛 讜讻讬 讗诪专 讚讬谞讗 讗讚讜专 讛讛讜讗 诪讛 砖注讘专 注讘专. 讜讙诐 诇讬砖谞讗 诇讗 诪砖诪注 讛讻讬. 讜谞"诇 讚讛讻讗 拽诪讬讬专讬 诪诪讬 砖诪转讬讬讞住 讗讞专 讗讘讜转讬讜 注讚 砖谞诪爪讗 讗' 诪讗讘讜转讬讜 砖讞诇拽讜 诇讜 转专讜诪讛 讚讗讜专讬讬转讗 讘讝诪谉 砖讘讛诪"拽 讛讬' 拽讬讬诐 讜谞注诇讛讜 诪讝讛 诇讬讜讞住讬谉. 讜注诇 讝讛 讗诪专 专砖讘"讗 讻砖诐 砖讗诐 谞诪爪讗 讗' 诪讗讘讜转讬讜 讞讜诇拽讬谉 诇讜 转专讜诪讛 讘讬诪讬诐 拽讚诪讜谞讬诐 讛专讬 讛讜讗 诪讜讞讝拽 诇讻讛讜谞讛. 讛"讛 讗诐 讗' 诪讛诐 讞诇拽讜 诇讜 诪注砖专 诪拽谞住讗 讚注讝专讗 讜讗讬诇讱 讻诇 诪砖讱 讝诪谉 讬诪讬 讛拽谞住 讗讝 讙诐 讛讜讗 讞讝拽讛 诇讻讛谞讬诐 砖诇 注讻砖讬讜:


讗诪谞诐 讘讜讜讚讗讬 诪讬讘诪讜转 驻"讜 注"讘 爪注"讙 讚专"注 讛讚专 驻转讞讗 诇讘讬 拽讘专讗 诪拽砖讛 讛砖"住 诇诪"讚 拽谞住讗 诇讻讛谞讬诐 讜拽' 诪讛 拽讜砖讬讬谉 讛讗 讘讬诪讬讛诐 讻讘专 注讘专讜 讬诪讬 讛拽谞住. 讜转讜 爪诇注"讙 讚讘驻讬"讗 诪诪注砖专 砖谞讬 讛' 讬"讙 讻' 讜讘讝诪谉 砖讛讬讜 谞讜转谞讬诐 诪注砖专 专讗砖讜谉 诇讻讛谞讬诐 诇讗 讛讬讜 诪转讜讜讚讬谉 砖谞讗诪专 讜讙诐 谞转转讬讜 诇诇讜讬 注讻"诇. 讜讛讜讗 诪砖"住 讚住讜讟讛 诪"讞 讜讝讛 讛讬' 诪转拽谞转 讬讜讞谞谉 讻讛"讙 砖讛注讘讬专 讛讜讚讬讜转 讛诪注砖专 讜讛讜讗 讛讬' 讻诪讛 讚讜专讜转 讗讞专 注讝专讗. 注"讻 爪"诇 讚专诪讘"诐 住"诇 讚讻诇 讝诪谉 讘讬转 砖谞讬 诪拽专讬 讝诪谉 注讝专讗 专"诇 讻诇 讝诪谉 砖注诪讚 讗讜转讜 讛讘讬转 砖讘谞讛 注讝专讗 讜诇讗 注诇讜 讛诇讜讬诐 讻诇 讗讜转讜 讛讝诪谉 谞拽谞住讜 讜诪砖讞专讘 讗讜转讜 讛讘讬转 讘讟诇 诇讬' 拽谞住讗 讜讛讗"砖 讚讻诇 讛诪砖谞讬讜转 诪讬讬专讬 讗讞专 讞讜专讘谉 讜讚砖诪注转讬谉 讗诐 谞砖谞讬转 讘讝讛"讝 爪"诇 讻谞"诇 砖诪转讬讬讞住 讗讞专 讗讘讜转讬讜 讛专讗砖讜谞讬诐 讜讗砖"谞 砖"住 讚讬讘诪讜转 讛谞"诇. 讗诪谞诐 拽讜' 转讜住' 诪拽专讗 住讜祝 谞讞诪讬' 讗讬谞讛 诪讬讜砖讘转 讜讙诐 拽讜' 转讜住' 讚讘"讘 诇讗 讗"砖:





驻谞讬 讬讛讜砖注

讘转讜住' 讘讚"讛 讘诪住讬讞 诇驻讬 转讜诪讜 讜讗"转 讜诪谞"诇 讚讛讻讬 讛讜讗 讻讜' 注讻"诇. 驻讬专讜砖 讚诪讗讬 拽讗诪专 诇注讬诇 转住转讬讬诐 讚专' 讛注诇讛 讘谉 注"驻 讗讘讬讜 讚诇诪讗 诇注讜诇诐 专讘讬 讞讬讬讗 讛注诇讛 讘谉 注"驻 讗讘讬讜 讘诪诇"转 讻讜' 讗诇讗 讚讗讻转讬 讗讬谉 拽讜砖讬讬转诐 诪讜讘谉 讚讻讬讜谉 讚拽讗诪专 讘转诇诪讜讚讗 转住转讬讬诐 讗诇诪讗 讚讘注讬 诇诪讬诪专 讚诪住转诪讗 讚诪讗谉 讚讛注诇讛 讗讞 注"驻 讗讞讬讜 驻诇讬讙 讗诪讗谉 讚讛注诇讛 讘谉 注"驻 讗讘讬讜 讗"讻 讻讬讜谉 讚讗砖讻讞谉 讚驻诇讬讙讬 专' 讜专讘讬 讞讬讬讗 讘诇讗 诪诇"转 讗转讬 砖驻讬专 讚讘讛讗讬 住讘专讗 驻诇讬讙讬. 讗讘诇 诪讛讬讻讬 转讬转讬 谞讗诪专 讚驻诇讬讙讬 讘转专转讬. 讜讘诪住讬讞 诇"转 讗诪讗讬 驻诇讬讙讬 讛讗 讗驻讜砖讬 驻诇讜讙转讗 诇讗 诪驻砖讬谞谉 讻"砖 讛讻讗 讚讛讜讬 讻注讬谉 住讘专讜转 讛驻讜讻讜转 讚讘诪诇"转 讬讞诪讬专 专' 讟驻讬 诪专"讞. 讜讘诇讗 诪诇"转 讛讜讬 讗讬驻讻讗 讜爪"注 讘讚讘专讬讛诐 讜讚讜"拽:


讘讚"讛 讗讬谉 讘转专 讚拽谞住讬谞讛讜 注讝专讗 讻讜' 讜注讜讚 讚诇诪"讚 拽谞住讗 诇注谞讬讬诐 讛讬讻讬 讛讜讬 讞讝拽讛 诇讻讛讜谞讛 讚讗诇讬讘讗 讚专"注 驻诇讬讙讬 讻讜' 注讻"诇. 诇讬讻讗 诇诪讬诪专 讚诇诪"讚 拽谞住讗 诇注谞讬讬诐 讜讚讗讬 诪讜拽讬 诇讘专讬讬转讗 讚讛讻讗 讻专"讗 讘谉 注讝专讬讛 讚讜拽讗 讚住"诇 讜讚讗讬 拽谞住讗 诇讻讛谞讬诐 讗讘诇 住讜讙讬讗 讚讛讻讗 讚诪讜拽讬 诇讛 讗诇讬讘讗 讚讻"注 讛讬讬谞讜 讻诪"讚 拽谞住讗 诇讻讛谞讬诐 讗祝 诇专"注. 讚讗驻"讛 讻转讘讜 讛转讜住驻讜转 砖驻讬专 讚诪讛"讟 讙讜驻讗 砖讬讘讜砖 讛讜讗 诇诪讞讜拽 讙讬专住转 讛住驻专讬诐 讚讙专住讬 讗讬谉 讘转专 讚拽谞住讬讛讜 讚讛讗 诪爪讬谞谉 诇拽讬讬诐 砖驻讬专 讛讙讬专住讗 砖诇谞讜 讜诇讜诪专 讚住讜讙讬讗 讚讛讻讗 讻诪"讚 拽谞住讗 诇注谞讬讬诐 讚讗诇讬讘讬' 爪专讬讱 诇讗讜拽诪讬 讻专讗讘"注 讚讜拽讗. 讜诪砖"讛 讙专住讬谞谉 讗讬谉 讻讬 讛讬讻讬 讚转讬转讜拽诐 砖驻讬专 讗祝 诇诪"讚 拽谞住讗 诇注谞讬讬诐 讻谞"诇 讘讻讜讜谞转诐. 诪讬讛讜 诪讛 砖讻转讘讜 注讜讚 讚诇专讗讘"注 讛讜讬 讚讜拽讗 诇讻讛谞讬诐 讻讜' 讜讻转讘 诪讛专砖"诇 讝"诇 讚讻讜讜谞转诐 砖诇讗 谞讗诪专 讚诪"讚 拽谞住讗 诇注谞讬讬诐 讛讬讬谞讜 讗祝 诇专讗讘"注 讜讗"讻 诇驻"讝 讛讬讛 诪讛讛讻专讞 诇讜诪专 讚住讜讙讬讗 讚讛讻讗 诇讗 讗转讬讗 讻诇诇 讻诪"讚 拽谞住讗 诇注谞讬讬诐 讗诇讗 讻诪"讚 拽谞住讗 诇讻讛谞讬诐 讜诇驻"讝 砖驻讬专 讛讬讜 诪讜讞拽讬诐 讙讬专住转 讗讬谉 讚诇诪"讚 拽谞住讗 诇讻讛谞讬诐 讛讗 诪讬转讜拽诪讗 砖驻讬专 讻专"注. 讗诇讗 讚拽砖讬讗 诇讬 讛讗讬讱 讗驻砖专 讻诇诇 诇讜诪专 讻谉 讚诪"讚 拽谞住讗 诇注谞讬讬诐 讛讬讬谞讜 诇讻"注 讚讗"讻 讛讗讬讱 诪驻专砖 讛讗讬 诪"讚 讘专讬讬转讗 讚讛讻讗 讚诪注砖专 讞讝拽讛 诇讻讛讜谞讛 讚讛讜讬 讚诇讗 讻诪讗谉. 讜诇讻讗讜专讛 讚诇驻"讝 讛讬讛 讘讗驻砖专 诇讜诪专 讚讜讚讗讬 诪"讚 拽谞住讗 诇注谞讬讬诐 诇讻"注 住"诇 讚诪住拽谞讗 讚讛讻讗 讻讗讜拽讬诪转讗 讚专讘 讞住讚讗 讘住诪讜讱 讚讗讬讬专讬 讚拽讬诐 诇谉 讘讙讜讜讬讛 讚诇讗讜 诇讜讬 讛讜讗. 讜讗"讻 讗讬讻讗 诇诪讬诪专 谞诪讬 讚拽讬诐 诇谉 讚诇讗讜 注谞讬 讛讜讗. 讜诇驻"讝 诇诪住拽谞讗 讗"砖 讻讻"注. 诪砖讗"讻 诪拽诪讬 讗讜拽讬诪转讗 讚专讘 讞住讚讗 讛讜讬 诪砖诪注 诇谉 讚讘专讬讬转讗 讗讬讬专讬 讘讻诇 讙讜讜谞讬 讚诇注讜诇诐 讛讜讬 讞讝拽讛 诇讻讛讜谞讛 讜讗"讻 讗讬 讛讜讬 讗诪专讬谞谉 讚诇专讗讘"注 谞诪讬 驻诇讬讙讬 注"讻 诇讗 讛讜讬 讗转讬 砖驻讬专 诇诪"讚 拽谞住讗 诇注谞讬讬诐 讗诇讗 讻诪"讚 诇讻讛谞讬诐 讜讗"讻 砖驻讬专 讛讬讜 诪讜讞拽讬谉 讛讙讬专住讗 讜讻"砖 讗讬 讛讜讬 住"讚 诪注讬拽专讗 讘砖讬谞讜讬讗 拽诪讗 讚讗讬讬专讬 讚拽讬诐 诇谉 讚诇讗讜 注谞讬 讛讜讗 讚诇驻"讝 讗"砖 谞诪讬 讻专"注. 讜诪诪"谞 砖驻讬专 讛讬讜 诪讜讞拽讬谉 讛讙讬专住讗 诇讻讱 讛讜讻专讞讜 讛转讜住' 诇讛讜讻讬讞 讚诇讗 砖讬讬讱 诇讜诪专 讚诪"讚 拽谞住讗 诇注谞讬讬诐 讛讬讬谞讜 诇专讗讘"注. 讗诇讗 讗诇讬讘讗 讚专"注 诇讞讜讚 讚诇专讗讘"注 讜讚讗讬 诇讻讛谞讬诐 讜讗"讻 砖讬讘讜砖 讛讜讗 诇诪讞讜拽 讛讙讬专住讗 讚砖驻讬专 讙专住讬谞谉 诇讛 讚诇讗 诪讬转讜拽诪讗 讻专"注. 讚住讜讙讬讗 诪爪讬 住讘专 讻诪"讚 讚诇专"注 诇注谞讬讬诐 讻讱 讛讬讛 谞"诇 诇讻讗讜专讛 诇拽讬讬诐 讚讘专讬 诪讛专砖"诇 讝"诇. 讗诇讗 讚讗"讗 诇驻专砖 讻谉 讚注"讻 讛转讜住' 诇讗 谞讞转讜 讻诇诇 诇住讘专讗 讝讜 讚拽讬诐 诇谉 讘讙讜讜讬' 讚诇讗讜 注谞讬 讛讜讗 讻诪讜 砖讬转讘讗专 讘讚"讛 讘转专 讚拽谞住讬谞讛讜 讘住诪讜讱 讜诇驻"讝 谞砖讗专讜 讚讘专讬 讛转讜住' 讘转讬诪讗 诇诪讛 讛讜爪专讻讜 诇讛讜讻讬讞 讚诇专讗讘"注 诇讗 驻诇讬讙讬 讛讗 诪诪拽讜诪讜 讛讜讗 诪讜讻专注 讚讗诇"讻 诪"讚 诇注谞讬讬诐 讛讬讻讬 诪讜拽讬 诇讛 诇讛讘专讬讬转讗 诪讻诇 讝讛 讛讬讛 谞"诇 诇驻专砖 讚讘专讬 讛转讜住' 讘注"讗 讚诇讗 讻驻讬专讜砖 诪讛专砖"诇 讝"诇 讗诇讗 讚讗讬 讛讜讬 诪爪讬谞谉 诇诪讬诪专 讚砖讬讬讱 驻诇讜讙转讗 讚讗诪讜专讗讬 诇专讗讘"注 讛讬讛 谞专讗讛 诇讜诪专 诇讛讬驻讱 讚讚讜拽讗 讗诇讬讘讗 讚专讗讘"注 驻诇讬讙讬 讚诇专"注 诇讻"注 拽谞住讗 诇注谞讬讬诐 讜诇讗 诇讻讛谞讬诐 诪讚讗诪专讬谞谉 讛转诐 讘讬讘诪讜转 讚讗讛讚专 专"注 诇驻讬转讞讗 讚讛讗讬 讙讬谞讗 诇讘讬 拽讬讘专讬 砖诇讗 讬讟讜诇 专讗讘"注 诪注砖专 讜诇驻"讝 砖驻讬专 讛讬讜 诪讜讞拽讬谉 讛讙讬专住讗. 讜讘讗诪转 砖专讗讬转讬 讘讞讬讚讜砖讬 讛专讗"讛 讜讛专讬讟讘"讗 讝"诇 讘砖诪注转讬谉 砖讻转讘讜 讻谉 诇讛讚讬讗 讚讚讜拽讗 诇专讗讘"注 驻诇讬讙讬 讜诇讗 诇专"注 讻讛讛讬讗 讚讬讘诪讜转 注"砖. 讗诇讗 讚转诪讬讛讗 诇讬 讟讜讘讗 讚讛讗 讛转诐 讘住讜讙讬讗 讚讬讘诪讜转 讘讗诪转 诪拽砖讛 讛砖"住 讛讻讬 诇讛讚讬讗 讜诇诪"讚 拽谞住讗 诇讻讛谞讬诐 讗诪讗讬 讗讛讚专 专"注 驻讬转讞讗 诇讘讬 拽讬讘专讬 讜诪砖谞讬 讛转诐 砖驻讬专. 讜讛谞专讗讛 诪讝讛 讚讛专讗"讛 讜讛专讬讟讘"讗 讝"诇 诇讗 讛讜讬 讙专住讬 讛转诐 讻诇诇 讘讬讘诪讜转 讛讗讬 拽讜砖讬讗 讜讛讗讬 驻专讜拽讗. 讚讘诇讗"讛 讬砖 砖诐 砖讬谞讜讬 讙讬专住讗 讘讝讛. 讗诇讗 讚诪驻专砖"讬 讘讬讘诪讜转 诪砖诪注 讚讙专讬住 诇讛 注"砖. 讜讗"讻 讛转讜住' 谞诪讬 讚砖转拽讬 诇专砖"讬 诪砖诪注 讚讛讻讬 讙专住讬谞谉 诇讛 讛转诐. 讜诇驻"讝 讜讚讗讬 爪专讬讱 诇讜诪专 讚讻诇 讗专讬讻讜转 诇砖讜谉 讛转讜住' 讘讝讛 诇讗讜 诇讛讜讻讬讞 讙讬专住转诐 讘砖诪注转讬谉 讻转讘讜 讻谉 讗诇讗 讻讬讜谉 讚拽讜砖讟讗 讚诪讬诇转讗 诪驻专砖讬 诇讛 讛转讜住' 讘讬讘诪讜转 讙"讻 讚讚讜拽讗 诇专"注 驻诇讬讙讬 讜诇讗 诇专讗讘"注 诪砖"讛 诪讬讬转讜 诇讻讜诇讛 诪讬诇转讗 谞诪讬 讛讻讗 讘砖诪注转讬谉 讻谉 谞"诇 讜讚讜拽 讛讬讟讘. 讜讘注讬拽专 讚讘专讬讛诐 讗驻专砖 讘住诪讜讱 诇拽讬讬诐 砖讬讟转 讛诪讜讞拽讬诐 诇讙讬专住转 讗讬谉 注"砖:


讘讚"讛 讘转专 讚拽谞住讬谞讛讜 注讝专讗 讜讛专"专 讗诇讞谞谉 讛拽砖讛 讚讘住讜祝 注讝专讗 讜讻讜' 注讚 住"讛. 讜谞专讗讛 讚拽讜砖讬讬转 专' 讗诇讞谞谉 讛讬讬谞讜 讚讜拽讗 诇砖讬讟转 讛转讜住驻讜转 讘讚讘讜专 讛拽讜讚诐 讚讙专住讬谞谉 讗讬谉 讜诪讜拽讬 诇讛 讻专讗讘"注 讚讜拽讗 讚讛讜讬 诪注砖专 讞讝拽讛 诇讻讛讜谞讛 讜讗"讻 诪拽砖讛 砖驻讬专 讚拽专讗 讻转讘 诇讛讚讬讗 讚讛诇讜讬讬诐 诪讬讛讜 讙"讻 砖拽诇讬 诪砖讗"讻 诇讙讬专住转 讛诪讜讞拽讬谉 讗讬谉 讻诪"砖 讘讚讘讜专 讛拽讜讚诐 讗"讻 讗讬讻讗 诇诪讬诪专 讚诪讛"讟 讙讜驻讗 诪讜讞拽讬谉 讛讙讬专住讗 讚驻砖讬讟讗 诇讛讜 讚诇讻讜诇讛讜 转谞讗讬 讜讻讜诇讛讜 讗诪讜专讗讬 诇讗 拽谞住讜 讛诇讜讬讬诐 诪讻诇 讜讻诇 讜讗祝 讗转"诇 讚拽谞住讜 砖诇讗 讬讟诇讜 讛诇讜讬讬诐 讛讬讬谞讜 注砖讬专讬诐 讗讘诇 诇注谞讬讬 诇讜讬讬诐 诇讗 拽谞住讜 讜讗驻"讛 诇讗 谞砖转讻专讜 注谞讬讬 诇讜讬讬诐 讻讬讜谉 讚砖讗专 注谞讬讬诐 讗讜 讻讛谞讬诐 讗祝 注砖讬专讬诐 讛讜讬 砖拽诇讜 讘讛讚讬讬讛讜. 讗诇讗 讚讗驻"讛 讛讜讬 讘注讬 诇诪讬诪专 砖驻讬专 讚讘转专 讚拽谞住讬谞讛讜 注讝专讗 讛讜讬 讞讝拽讛 诇诪注砖专 讜讻讙讜谉 讚拽讬诐 诇谉 讘讙讜讜讬讛 讚诇讗讜 注谞讬 讛讜讗 讜讗"讻 砖驻讬专 诪讞拽讜 讛讙讬专住讗 讚讛讗 讘转专 讚拽谞住讬谞讛讜 注讝专讗 讗转讬 砖驻讬专 讻讻"注 讚诪爪讬谞谉 诇诪讬诪专 讚讘转专 转拽谞转 注讝专讗 诇讗 驻诇讬讙讬 专"注 讜专讗讘"注 讜讘讛讻讬 讗转讬 砖驻讬专 谞诪讬 讻讜诇讛讜 诪转谞讬转讬谉 讚诇讜讬讬诐 砖拽诇讜 讜讛讬讬谞讜 注谞讬讬 诇讜讬讬诐 砖讛讬讜 专讙讬诇讬谉 诇讬转谉 诇讛诐 讬讜转专 诪砖讗专 注谞讬讬诐. 讜注讜讚 讬砖 诇驻专砖 讻驻专砖"讬 讘驻' 讛讝专讜注 讜讛诇讞讬讬诐 讚祝 拽诇"讗 讚注讬拽专 讛拽谞住 诇诇讜讬诐 讛讬讛 砖诇讗 讬转谞讜 诇讛诐 讗诇讗 讘驻谞讬 讛讻讛谞讬诐 诪驻谞讬 砖诇讗 讛讗诪讬谞讜诐 注诇 转专讜诪转 诪注砖专 诇驻讬 砖诇讗 注诇讜. 讜讗"讻 讬"诇 住讜讙讬讗 讚讛讻讗 诇讻"注 讜讻讙讜谉 砖讛注讬讚讜 注诇讬讜 砖讛讬讛 谞讜讟诇 诪注砖专 讬讞讬讚讬. 讜讗"讻 讜讚讗讬 讻讛谉 讛讜讗. 讜诇驻"讝 讙"讻 砖驻讬专 诪讞拽讜 讛讙讬专住讜转 讜讬讚注转讬 砖讬砖 诇讚拽讚拽 讘讝讛 注诇 砖讬讟转 专砖"讬 专"驻 讛讝专讜注 讜讬砖 诇讬讬砖讘 讛讻诇 诇诪讗讬 讚驻专讬砖讬转 讜讗讬谉 诇讛讗专讬讱 讬讜转专 讜讚讜"拽:


讘讙诪专讗 讗诪专 专讘 讞住讚讗 讛讘"注 讻讜' 诇讻讗讜专讛 谞专讗讛 驻砖讜讟 讚诇讗讜拽讬诪转讗 讚专"讞 转讜 诇讗 爪专讬讱 诇讗讜拽诪讬 讻专讗讘"注 讚讜拽讗 讗诇讗 讗驻讬诇讜 讻专"注. 讜注讜讚 讚讗讬 诪讜拽讬 诇讛 讻专讘讬 讗诇注讝专 讘谉 注讝专讬讛 诪讬转讜拽诪讗 砖驻讬专 谞诪讬 讗祝 拽讜讚诐 转拽谞转 注讝专讗. 讜讗"讻 诪诪"谞 讛讜"诇 诇诪讬诪专 讗诇讗 讗诪专 专讘 讞住讚讗 讜讘砖诇诪讗 诇驻讬 讛讙讬专住讗 砖讛讘讬讗讜 讛转讜住' 砖诪讜讞拽讬谉 诇注讬诇 讗讬谉 讘转专 讚拽谞住讬谞讛讜 讜讙专住讬 住转诪讗 讘转专 讚拽谞住讬谞讛讜 讜讛讬讬谞讜 讚诪讜拽讬 诇讛 谞诪讬 讻专"注 讗祝 讻专"注 讗转讬 砖驻讬专 讚专"讞 诇讗 拽讗诪专 讗诇讗. 诪砖讗"讻 诇讙讬专住转 讛转讜住驻讜转 拽砖讛. 讜讬砖 诇讬讬砖讘 讚诇砖讬讟转 讛转讜住驻讜转 专"讞 谞诪讬 诪讜拽讬 诇讛 讻专讗讘"注 讚讜拽讗 诪砖讜诐 讚住"诇 讻诪"讚 讚诇专"注 拽谞住讗 诇注谞讬讬诐. 讜讗"讻 讗驻讬诇讜 讗讬 讛讜讬 讘谉 讙专讜砖讛 讜讘谉 讞诇讜爪讛 讗驻砖专 讚讞讜诇拽讬谉 诇讜 讘转讜专转 注谞讬讜转 讜讻诪讜 砖讻转讘转讬 诇注讬诇 讚讛转讜住驻讜转 诇讗 谞讞转讜 诇讛讗讬 住讘专讗 讚拽讬诐 诇谉 讘讙讜讜讬讛 讚诇讗讜 注谞讬 讛讜讗 讜讗"讻 诇专"注 诇讗 讛讜讬 讞讝拽讛 诇讻讛讜谞讛 诪砖"讛 诪讜拽讬 诇讛 讻专讗讘"注 讚诇讚讬讚讬讛 诇讻"注 拽谞住讗 诇讻讛谞讬诐 讻诪"砖 讛转讜住驻讜转 讘砖讬讟转诐 讜讛讗 讚诇讗 拽讗诪专 讗诇讗 诪砖讜诐 拽讜讚诐 转拽谞转 注讝专讗 讛讬讬谞讜 诪砖讜诐 讚讘诇讗"讛 诪住转诪讗 讗讬讬专讬 讘专讬讬转讗 讘讝诪谉 讛讝讛 讚讗讞专 转拽谞转 注讝专讗 讚拽讜讚诐 转拽谞转 注讝专讗 诪讗讬 讚讛讜讛 讛讜讛 讻谉 谞"诇 讜讚讜"拽:


讘转讜住驻讜转 讘讚"讛 讜讛讗诪专 专' 讬讜讞谞谉 讻讜' 谞专讗讛 诇专"讬 讚注讬拽专 讚讘专讬讜 注诇 诪砖谞转讬谞讜 讻讜' 注讻"诇. 讜诇讻讗讜专讛 驻砖讟讗 讚诇讬砖谞讗 讚专' 讬讜讞谞谉 谞诪讬 讛讻讬 讚讬讬拽 讚拽讗诪专 诇砖讜谉 讚讘专讬 讛讻诇 讜讛讬讻讗 讗砖讻讞谉 驻诇讜讙转讗 讘讻讛"讙 讚拽讗诪专 讚"讛. 讗注"讻 讚讗诪转谞讬转讬谉 拽讗讬 讜讛讬讗 讙讜驻讗 讗转讗 专"讬 诇讗砖诪注讬谞谉 讚诇讗 转讬诪讗 讚驻诇讜讙转讗 讚专砖讘"讙 讜专"讗 讛讬讬谞讜 讘注专注专 讚讞讚 讗诇讗 讘注专注专 讚砖谞讬诐 驻诇讬讙讬 讻讚诪住拽讬谞谉 诇拽诪谉. 讜讗讬谉 诇讛拽砖讜转 讗讚专讘讬 讬讜讞谞谉 讙讜驻讗 诪谞讗 诇讬讛 讚诪转谞讬' 讗讬讬专讬 讘讚讗讬转 诇讬讛 讞讝拽讛 讚讗讘讛转讗 讚诪砖"讛 诇讗 诪讛谞讬 注专注讜专 讚讞讚 讻诇诇 讜讗诪讗讬 诇讗 诪讜拽讬 诇讛 讘驻砖讬讟讜转 讘讚诇讬转 诇讬讛 砖讜诐 讞讝拽讛 讚讗讘讛转讗 讚讘讛讻讬 讗讬讬专讬 驻砖讟讗 讚诪转谞讬转讬谉 讜讗"讻 砖驻讬专 拽讗诪专 专"讗 讚讘诪拽讜诐 讚诇讬讻讗 注讜专专讬谉 讻诇诇 注讚 讗' 谞讗诪谉 诇讛注诇讜转 讗讘诇 讘讚讗讬讻讗 谞诪讬 注讚 讛驻讜住诇讜 讗讬谉 诪注诇讬谉 注"驻 注"讗 讚讗讜拽讬 讞讚 诇讘讛讚讬 讞讚 讜专砖讘"讙 驻诇讬讙 讜住"诇 讚讘讻诇 注谞讬谉 诪注诇讬谉. 讛讗 诇讬转讗 讚拽讬诐 诇讬讛 诇专' 讬讜讞谞谉 讚讘讻讛"讙 诇讗 砖讬讬讱 驻诇讜讙转讗 讚讗讬 讘讚讗转讬 注讚 讛驻讜住诇 诪注讬拽专讗 驻砖讬讟讗 讚诇讗 讬讗诪专 专砖讘"讙 讚注讚 讛诪讻砖讬专 谞讗诪谉 讚诪讛讬讻讬 转讬转讬. 讗讜拽讬 讞讚 诇讘讛讚讬 讞讚 讜转讜 诇讬转 诇讬讛 讞讝拽转 讻讛讜谞讛 讻诇诇. 讜讘讚讗转讗 注讚 讛诪讻砖讬专 诪注讬拽专讗 讗讬讻讗 诇诪讬诪专 讚住讘专 专"讬 讚诇讻"注 诪注诇讬谉 讚讻诇 诪拽讜诐 砖讛讗诪讬谞讜 注"讗 讛讜"诇 讻砖谞讬诐 讜讗讬谉 讚讘专讬讜 砖诇 讗' 讘诪拽讜诐 讘' 讜诇砖讬讟讜转 讛住讜讘专讬诐 讚诇讗 砖讬讬讱 诇讜诪专 讻谉 讗诇讗 讛讬讻讗 砖讛讗诪讬谞讜 注"讗 讘诪拽讜诐 砖谞讬诐 讚讜拽讗 讻讙讜谉 讘讚讗讬讻讗 讞讝拽转 讗讬住讜专. 诪砖讗"讻 讛讬讻讗 砖诇讗 讛讗诪讬谞讜 注"讗 讗诇讗 讻讞讚 讻讙讜谉 讘讻诇 讛讗讬住讜专讬谉 讚诇讗 讗讬转讞讝拽 诇讗 讛转讬专讗 讜诇讗 讗讬住讜专讗 讚拽讬"诇 诇讻"注 注"讗 谞讗诪谉 讘讗讬住讜专讬谉 讗"讻 讘讻讛"讙 诇讗 讛讜讬 讗诇讗 讻讞讚 诇讙讘讬 讞讚 讻诪讘讜讗专 讘诇' 讛砖"讱 讘讬"讚 住讬诪谉 拽讻"讝 注"砖 砖讛讜讗 诪讞诇讜拽转 讛驻讜住拽讬诐 讗驻"讛 讗讬讻讗 诇诪讬诪专 讚驻砖讬讟讗 诇讬讛 诇专"讬 诇讗讬讚讱 讙讬住讗 讚讘讻讛"讙 诇讻"注 讗讬谉 诪注诇讬谉 注"驻 注"讗. 讗注"讻 讚诪转谞讬' 讘讚讗讬讻讗 讞讝拽转 讗讘讛转讗 讗讬讬专讬 讚拽讗诪专 砖驻讬专 讗讬谉 注专注专 驻讞讜转 诪砖谞讬诐 讜驻诇讬讙讬 讻讚诇拽诪谉 讜注讜讚 讚诇砖讜谉 讗讬谉 诪注诇讬谉 注"驻 注"讗 诪砖诪注 讚注讚 讛诪讻砖讬专 讘讗 诇讘住讜祝 讻谞"诇 讜注讜讚 讗讘讗专 诇拽诪谉 讘讝讛 讜讚讜"拽:


拽讜谞讟专住 讗讞专讜谉
讘诇砖讜谉 讛转讜住驻讜转 讘讚"讛 讜讛讗诪专 专' 讬讜讞谞谉 讗讬谉 注专注讜专 驻讞讜转 诪砖谞讬诐 谞专讗讛 诇专"讬 讚注讬拽专 讚讘专讬讜 注诇 诪砖谞转讬谞讜. 讜讛拽砖讬转讬 讚诇驻"讝 拽砖讛 注诇 专' 讬讜讞谞谉 讙讜驻讗 诪谞讗 诇讬讛 讚诪转谞讬转讬谉 讘讗讬转 诇讬讛 讞讝拽转 讗讘讛转讬讛 讜讘注讬谞谉 转专讬 讚诇诪讗 讘讚诇讬转 诇讬讛 讞讝拽讛 讚讗讘讛转' 讜讘注专注讜专 讚讞讚 讜讛注诇讬转讬 诪讝讛 讻砖讬讟转 讛住讜讘专讬诐 讚讛讬讻讗 讚讗转讗 注"讗 讛诪讻砖讬专 诪注讬拽专讗 讛讜"诇 讻砖谞讬诐 讜讗"讻 讛讗讬 讚讗转讗 讘住讜祝 讗讬谉 讚讘专讬讜 讻诇讜诐 讘诪拽讜诐 砖谞讬诐 讜讗祝 讚砖讚讬转讬 讘讛 谞专讙讗 讚讗讬讻讗 诇诪讬诪专 谞诪讬 讗讬驻讻讗 讗驻"讛 驻砖讟讗 讚诪讬诇转讗 诪砖诪注 讻诇砖讜谉 专讗砖讜谉 讜讻诪讜 砖讻转讘转讬 注讜讚 讘诇砖讜谉 讛转讜住驻讜转 讘讚"讛 讜讗住拽讬谞讬讛 讜讘专讬砖 讙讬讟讬谉 讗讘讗专 讬讜转专 注"砖:


讘讚"讛 讜讛讜讗讬诇 讚讗诪转谞讬转讬谉 拽讗讬 讻讜' 讚诇诪讗 讛讗 讚拽讗诪专 专"讬 讻讜' 讛讬讬谞讜 讛讬讻讗 讚讗讬讻讗 注"讗 讛诪讻砖讬专 讻讜' 注住"讛. 讜诇驻讬 诪讛 砖讻转讘转讬 讘住诪讜讱 讗讬谉 诪拽讜诐 诇讚讘专讬讛诐 讚讗"讗 诇讗讜拽诪讬 讘讻讛"讙 讗诇讗 讚讗驻砖专 砖讝讛 讘讻诇诇 转讬专讜抓 讛转讜住' 砖讻转讘讜 讜讬"诇 讚讛砖"住 讬讚注 讚专"讬 讗诪住拽谞讗 讚讬讘专 讻讜' 讜讛讬讬谞讜 谞诪讬 讻讚驻专讬砖讬转 讚注"讻 讗"讗 诇讗讜拽诪讬 讘注谞讬谉 讗讞专 讗诇讗 讻驻讬 讛诪住拽谞讗 讜讻诪讜 砖讗讘讗专 诇拽诪谉 讘住诪讜讱 讜讬转专 讚讘专讬 讛转讜住驻讜转 注讬讬谉 讘诪讛专砖"讗:


讘讚"讛 讜讗转讗 注讚 讗讞讚 讻讜' 讜注讜讚 讚拽讜诇 诇讗 讛讜讬 拽专讬 注讜专专讬谉. 讜讗注"讙 讚讗砖讻讞谉 讘讚讜讻转讬 讟讜讘讗 讘讙诪专讗 讻砖拽专讗 注诇讬讜 注专注讜专 讜讛讬讬谞讜 注"讬 拽讜诇 讗驻"讛 诇砖讜谉 注讜专专讬谉 诇讗 诪砖诪注 拽讜诇 讗注"讙 讚讗砖讻讞谉 讚注讚 讗' 诪拽专讬 砖驻讬专 注讜专专讬谉 讻讚诪砖诪注 讘讙讬讟讬谉 讜讘驻' 注砖专讛 讬讜讞住讬谉 诪讬讛讜 讘驻' 注砖专讛 讬讜讞住讬谉 谞诪讬 诇讗 拽转谞讬 讗诇讗 砖诐 注专注讜专 讜讘讛讗讬 讚讙讬讟讬谉 谞诪讬 讗驻砖专 讚砖讗谞讬 注专注讜专 讚讘注诇 讚讛讜"诇 讻注专注讜专 讚转专讬 讻诪"砖 讘讝讛 讘讗专讬讻讜转 讘讞讬讚讜砖讬 讙讬讟讬谉:





讛驻诇讗讛

转讜住' 讚"讛 讘诪住讬讞 诇驻讬 转讜诪讜 讜讗"转 诪谞"诇 讜讻讜'. 谞诇注谞"讚 讚诇驻诪"砖 讛转讜住' 诇注讬诇 讚"讛 讛专讬 砖讗诪专 讜讻讜'. 讚讛讗 讚讗讬谞讜 谞讗诪谉 讘诪讬讙讜 讚诇讗 讗诪专 讘谞讬 讛讜讗 诪砖讜诐 讚诇讚讘专讬讜 讛讜讗 讘谞讜. 讙诐 讛讻讗 爪"诇 讻谉 讚讛讗 诇驻诪"砖 讛转讜住' 诇注讬诇 讚祝 讻"讚 讚诇讗 讞讬讬砖讬谞谉 诇诪诪讝专讜转 诪砖讜诐 讚诪讻讬专讬谉 讬砖专讗诇 诪诪讝专讬诐 砖讘讬谞讬讛诐 讜讘讚讬拽讛 讛讬讗 诪砖讜诐 讞诇诇讬诐 讜讝讛 诇讗 砖讬讬讱 讘诇讜讬 讚讗驻讬诇讜 讗诪讜 讛讬讗 讞诇诇讛 诇讜讬 讙诪讜专 讛讜讗 讗"讻 讻讬讜谉 砖讗讞讬讜 诇讜讬 讗"爪 诇讛注讬讚 注诇讬讜 砖讙诐 讛讜讗 诇讜讬. 讜爪"诇 诇讻讗讜专讛 讻转讬专讜抓 讛转讜住' 讚讙诐 讛讻讗 讘讗讬谞讜 讬讚讜注 砖讛讜讗 讗讞讬讜 讜讛讗 讚讗讬谞讜 谞讗诪谉 讘诪讬讙讜 诪砖讜诐 讚诇讚讘专讬讜 讛讜讗 讗讞讬讜 讜驻住讜诇. 讗讱 讗讻转讬 拽砖讛 诇驻诪"砖 诇注讬诇 讚诇诪讗讬 讚拽讬"诇 驻诇讙讬谞谉 讚讘讜专讗 讬砖 诇谞讜 诇讜诪专 讗讬驻讻讗 讚谞讗诪谉 砖讛讜讗 诇讜讬 讜讗讬谞讜 谞讗诪谉 砖讛讜讗 讗讞讬讜. 讚讘砖诇诪讗 讘讗讘讬讜 转专爪谞讜 诇注讬诇 砖讛转讜专讛 讛讗诪讬谞转讜 诇讜诪专 讝讛 讘谞讬. 讗讘诇 讘讗讞讬讜 讚诇讬讻讗 诇诪讬诪专 讛讻讬 讗"讻 讛讚专讗 拽讜砖讬讗 诇讚讜讻转讬讛. 讜谞专讗讛 讚爪"诇 砖讬讚讜注 砖讛讜讗 讗讞讬讜 讗诇讗 砖讛讜讗 讘注爪诪讜 诇讗 讛讬讛 诪讜讞讝拽 诇讜讬. 讜讗注"讙 砖讛讜讗 谞讜讙注 讘讚讘专 讚讬讜讻诇 诇讛转讞讝拽 注爪诪讜 注"驻 讗讞讬讜 讛讗 讘诪住讬讞 诇驻讬 转讜诪讜 讗驻讬诇讜 注诇 注爪诪讜 谞讗诪谉 讻讚专讘讬 讜讻"砖 谞讜讙注 讜讗"讻 讛专讗讬讛 讚诪讬讬转讬 诪讚专讘讬 讛讜讗 讚讜讙诪讗 诪诪砖 讚讛"谞 讻讬讜谉 讚讛讜讗 谞讜讙注 讛讜讬 讻诪注讬讚 注诇 注爪诪讜. 讜诇驻"讝 诪诪讬诇讗 诪转讜专抓 拽讜砖讬讜转 讛转讜住' 讚讗"讗 诇讜诪专 讚专讘讬 讛注诇讛 讗讞 注"驻 讗讞讬讜 诇诇讜讬讛 讚讻讬讜谉 讚谞讬诪讗 讚诇讗 诪讬讬专讬 讘诪住讬讞 诇驻讬 转讜诪讜 讗"讻 谞讜讙注 讛讜讗 讜驻住讜诇 讜转讜 讚诇讗 砖讬讬讱 讘讬讚讜 诇讛讗讻讬诇讜 讗诇讗 讻砖讬讚讜注 砖讛讜讗 诇讜讬 讜讗讬谉 爪专讬讱 专讗讬讛 注诇 讗讞讬讜 讻诇诇. 讜讚讜拽:


诪讬讛讜 诇注"讚 讝讛 讗讬谞讜 讞讚讗 讚诇驻诪"砖 讛转讜住' 诇注讬诇 讚诪讬讬专讬 讘转专讜诪讛 讜诪注砖专 讚讗讜专讬讬转讗 讗讬谞讜 谞讗诪谉 讘诪住讬讞 诇驻讬 转讜诪讜 注诇 注爪诪讜 讜讻诪讜 砖讛讜讻讞谞讜 讙"讻 诇注讬诇 讚讛讗 专' 讞讬讬讗 诪讞诪讬专 诇驻住讜诇 拽专讜讘 讟驻讬 诪砖讘讜讬讛 讜讗讬讱 讬讻砖讬专 注"驻 注爪诪讜 讚驻住讜诇 讘砖讘讜讬讛 讘诪住讬讞 诇驻讬 转讜诪讜 讗"讻 诇讬讻讗 诇诪讬诪专 讚诪讬讬专讬 砖讛讜讗 讘注爪诪讜 讗讬谞讜 诪讜讞讝拽 诇诇讜讬 讚讗"讻 谞讜讙注 讛讜讗. 讜转讜 讚讗讻转讬 拽砖讛 诇讚注转 讛诪拽砖讛 讚诇讗 讬讚注 讘诪住讬讞 诇驻讬 转讜诪讜 讜诪讟注诐 注讚讬诐 讚注"讻 爪"诇 讚讗讬谞讜 谞讜讙注. 讜爪"诇 诇驻讬 砖讬讟转 讛转讜住' 讚讛讻讗 诪讬讬专讬 讘讗讞讬讜 诪讗诪讜 讚讗讬谞讜 谞讜讙注 讚讛讜讗 讗讬谞讜 诇讜讬 诪砖讜诐 砖讗讞讬讜 诪讗诪讜 诇讜讬. 讜诇驻"讝 诪转讜专抓 谞诪讬 讚诇讗 砖讬讬讱 诇讜诪专 讛讟注诐 砖讘讬讚讜 诇讛讗讻讬诇讜 讚讘砖诇诪讗 讘讗讘讬讜 讗"爪 诇驻专砖 讚讘讜讚讗讬 讗讘讬讜 讻讛谉 讗讘诇 讘讗讞讬讜 诪讗诪讜 诪讬 讬讬诪专 砖讛讜讗 诇讜讬 讚谞讬诪讗 讛讟注诐 砖讘讬讚讜 诇讛讗讻讬诇讜 讜讛讜讬 诇讬讛 诇驻专砖. 讗诪谞诐 讛谞诇注谞"讚 讚诪讝讛 讛讬讛 专讗讬讛 诇专砖"讬 讝"诇 讘砖诪注转讬谉 讚讞讬讬砖讬谞谉 诇诪诪讝专讜转 讚讚讜讞拽 诇讗讜拽诪讬 讘讗讞讬讜 诪讗诪讜 讜转讜 讚讛讗 诪拽砖讛 讘住驻专 驻谞讬 讬讛讜砖注 讗讛讗 讚驻砖讬讟讗 诇讛砖"住 诪"砖 讘谉 注"驻 讗讘讬讜 讗讜 讗讞 讜讻讜' 讚讬诇诪讗 诪注诇讛 注砖讜 讘讗讘讬讜 讻诪讜 讘砖讘讜讬讛 讚转谞谉 讞讜抓 诪讘谞讛 讜讘转讛 讗诇讗 讚诇讗 诪砖诪注 诇讛砖"住 诇讞诇拽 讘讻讱 讘讬谉 讗讘 诇讗讞. 讗讘诇 讘讗讞讬讜 诪讗诪讜 讚诇讚注转 讛专诪讘"诐 讘讞"诪 住讬诪谉 诇"讙 讚拽专讜讘讬 讛讗诐 诪讚讘专讬 住讜驻专讬诐 砖驻讬专 讛"诇 诇讞诇拽 诪砖讗"讻 讗讬 讞讬讬砖讬谞谉 诇诪诪讝专讜转 讗转讬讗 讛讻诇 驻砖讜讟 讜讚讜拽:


讘讙诪专讗 讛讻讗 讘诪讗讬 注住拽讬谞谉 讜讻讜' 讜谞驻拽 注诇讬讛 拽诇讗 讜讻讜'. 诪讻讗谉 诪砖诪注 讻诪"砖 讛专诪讘"诐 讚讘诇讗 拽讜诇 讗讬谞讜 爪专讬讱 专讗讬讛 注诇 讗诪讜 讻讬讜谉 砖讬砖 诇讜 讞讝拽转 讗讘讜转. 诪讬讛讜 讗讻转讬 拽砖讛 诇讬 讚讛"诇 诇讗讜拽诪讬 讚讛讗讬 诇讻讛讜谞讛 讛讬讬谞讜 诇讬讜讞住讬谉 讚诇讬讜讞住讬谉 诪讜讚讛 讛专诪讘"诐 讚爪专讬讱 诇讛讘讬讗 专讗讬讛 注诇 讗诪讜 讻诪"砖 转讜住' 诇注讬诇 讚"讛 谞讗诪谉 讜讻讜' 诪讛讛讬讗 讚驻专拽 注砖专讛 讬讜讞住讬谉 讚爪专讬讱 诇讛讘讬讗 专讗讬讛 注诇 讛讘谞讬诐. 讜转讜 讚诪砖诪注 诪讚诇讗 驻专讬讱 砖诪讗 注讘讚 讛讬讛 讜谞砖转讞专专 讻讚诪拽砖讛 讘住讜祝 驻专拽讬谉. 讜爪"诇 讚住"诇 讚讗讬谉 讞讜诇拽讬谉 诇注讘讚 讘诇讗 专讘讜 讜讗"讻 住"诇 讚诪注诇讬谉 诪转专讜诪讛 诇讬讜讞住讬谉 讚讛讗 讘讛讗 转诇讬讗 讻讚讗讬转讗 讘住讜祝 驻专拽讬谉 讜注诪"砖 砖诐. 讜讗"讻 讻讬讜谉 讚诪注诇讬谉 诪转专讜诪讛 讻诇 讚讬谉 讬讜讞住讬谉 讜诇讗 诪讛谞讬 讞讝拽转 讗讘讜转 讜爪"诇 讚住"诇 讗讬谉 诪注诇讬谉 诪转专讜诪讛 诇讬讜讞住讬谉 讜讬讚讜注 讚讗讬谞讜 注讘讚 专拽 讞砖砖 讛拽讜诇 讚讘谉 讙专讜砖讛 讛讜讗 讜拽砖讛 讚诪谞"诇 讻诇 讝讛. 讜爪"诇 讚驻砖讬讟讗 诇讛砖"住 讚讚讜拽讗 诪转专讜诪讛 诪注诇讬谉 诇讬讜讞住讬谉 诇驻讬 讚讗讬转 讘讬讛 诪讬转讛 讻讚讗讬转讗 诇注讬诇 讗讘诇 诪诪注砖专 诇讗 讜注"讻 住"诇 诇讛讱 转谞讗 讚讗讬谉 诪注诇讬谉 诪转专讜诪讛 诇讬讜讞住讬谉 讜诪注诇讬谉 诪诪注砖专 诇转专讜诪讛 诇讞讜讚. 讜讘讝讛 讛讜讬 谞讻讜谉 诪讛 砖讛拽砖讬谞讜 诇注讬诇 讚祝 讻"讚 注"讘 讘转讜住' 讚"讛 讞讚 讗诪专 讜讻讜' 讚诇讗 讞砖讬讘 诪注砖专 注"砖 讗诇讗 讚诇讻讗讜专讛 讘讞讬诇讜拽 讙专谞讜转 讗讬谉 讞讬诇讜拽 讘讬谉 诪注砖专 诇转专讜诪讛 讜讻谉 诪讚诪讛 诇注讬诇 诪注砖专 诇转专讜诪讛 讻讚驻专讬讱 讜专"讞 诪"砖 讘谉 讜讻讜' 讜爪"注. 讜讚讜拽:


砖诐 讗讬 讘讘讬转 讚讬谉 诇讗 讛讜讬 讞讝拽讛 讜讻讜'. 诇讻讗讜专讛 讛讜讬 住"讚 讚讛讬讬谞讜 讘诪拽讜诐 砖讬砖 讘讜 讘讬转 讚讬谉 讻讚诇注讬诇 讚祝 讻"讛 讘讘专讬讬转讗 讜诪讬讛讜 拽砖讛 诇讬 讚诪讗讬 转诪讬讛 讛讬讗 讛讗 诇驻讬 砖讬讟转 讛专诪讘"诐 讗讬谉 诪注诇讬谉 诪讞讬诇讜拽 讙专谞讜转 讜诪注诇讬谉 诪讗讻讬诇转 转专讜诪讛 讗"讻 讚讬诇诪讗 讘讗诪转 专砖讘"讗 住"诇 讻专' 诪讗讬专 讚诪注砖专 讗住讜专 诇讝专讬诐 讜诇讻讱 诪注诇讬谉 诪讗讻讬诇讛 讚讜拽讗 讜诇讗 诪讞诇讜拽讛. 讜讗驻砖专 讚讚讜拽讗 讘转专讜诪讛 注讚讬驻讗 讗讻讬诇讛 诪讞诇讜拽讛 诪砖讜诐 讚讗讬转 讘讬讛 讗讬住讜专 诪讬转讛 讗讘诇 讘诪注砖专 诇专"诪 诇讬转 讘讬讛 诪讬转讛 讻讚讗讬转讗 讘讬讘诪讜转 讚祝 驻"讜. 讜讗讻转讬 拽砖讛 讚讬诇诪讗 住"诇 诇专砖讘"讗 拽谞住讗 诇注谞讬讬诐 讜住讘讬专讗 诇讬讛 讻专"诪 讚讗住讜专 诇讝专讬诐 谞诪爪讗 诪讞诇讜拽转 诪注砖专 讗讬谉 专讗讬讛 讚砖诪讗 谞转谞讜 诇讜 讘转讜专转 注谞讬. 诪讬讛讜 谞专讗讛 讚诪讝讛 讘讗诪转 谞驻拽讗 诇讛讜 诇讛转讜住' 讘讚"讛 讗讬谉 讜讻讜' 讚诇诪"讚 讚讗住讜专 诇讝专讬诐 讗讬谉 住讘专讗 砖讬讞诇讜拽讜 诇注谞讬讬 讬砖专讗诇 讻讚讬 砖讬诪讻专讜 讜讻谉 讻转讘讜 讛转讜住' 讘讬讘诪讜转 讚祝 驻"讜 注"讘 讜讚祝 爪"讟 注"讘. 讜讗驻砖专 讚讝讛讜 砖讻转讘讜 砖诐 讚祝 驻"讜 注"讘 讘讚"讛 诪专 住讘专 讜讻讜' 讜住讬讬诪讜 讜讻讛"讙 讗诪专讬谞谉 讘驻专拽 讘' 讚讻转讜讘讜转. 讜拽"诇:


转讜住驻讜转 讚"讛 讗讬谉 讜讻讜' 讚讗诇讬讘讗 讚专"注 驻诇讬讙讬 讜讻讜'. 讛谞讛 讛诪驻专砖讬诐 讛拽砖讜 讚讛讜讬 诇讬讛 诇讛讜讻讬讞 讚讗诇讬讘讗 讚专"注 驻诇讬讙讬 讚讗讬 讗诇讬讘讗 讚专' 讗诇讬注讝专 讘谉 注讝专讬讗 驻诇讬讙讬 讗"讻 拽砖讛 诇诪讗谉 讚讗诪专 拽谞住讗 诇注谞讬讬诐 专砖讘"讗 讚讗诪专 讻诪讗谉 讗诇讬讘讗 讚讗诪转. 讚讚讬诇诪讗 诇拽讞 讘讞讝拽转 注谞讬讜转 注讬讬谉 讘住驻专 驻谞讬 讬讛讜砖注. 讜诇注谞"讚 谞专讗讛 讚讛讗 讻转讘讜 讛转讜住' 讘住诪讜讱 讚讗讬谉 谞专讗讛 砖讬转谞讜 诇注谞讬讬 讬砖专讗诇 诇专"诪 讚住"诇 讚讗住讜专 诇讝专讬诐 讗"讻 砖驻讬专 讬砖 诇讜诪专 诇诪住拽谞讗 讚讬讚注谞讜 讘讗讘讬讜 讚诇讗讜 诇讜讬 讛讜讗 讜专砖讘"讗 住"诇 讻专' 诪讗讬专 讚讗住讜专 诇讝专讬诐 讜讻讬讜谉 讚讬讚注谞讜 讚诇讗讜 诇讜讬 注"讻 讻讛谉 讛讜讗. 讜转讜 讚讗驻讬诇讜 讘诇讗 住讘专转 讛转讜住' 讚讘住诪讜讱 讬砖 诇讜诪专 讚专砖讘"讗 诪讬讬专讬 讘讗讻讬诇转 诪注砖专 讜住"诇 讻专"诪 讚讗住讜专 诇讝专讬诐 讜讻讬讜谉 讚讬讚注谞讜 讚诇讗讜 诇讜讬 讛讜讗 注"讻 讻讛谉 讛讜讗. 讜诪讛 砖讻转讘讜 讛转讜住' 讜注讜讚 讚诇诪"讚 拽谞住讗 诇注谞讬讬诐 讛讬讻讗 讛讜讬 讞讝拽讛 诇讻讛讜谞讛 讛讬讬谞讜 诇驻讬 讛住"讚 讚诇讗 讬讚注 诪讚专讘 讞住讚讗 讚诪讜拽讬 讘讬讚注谞讜 讘讗讘讬讜 讚诇讗讜 诇讜讬 讛讜讗 讗"讻 砖驻讬专 讛拽砖讜 讚砖诪讗 诇讜讬 讛讜讗. 讗讘诇 讗讬谉 讘讝讛 讛讻专讞 诇诪住拽谞讗 讚讛讜讬 讗驻砖专 诇讜诪专 讚诇诪"讚 拽谞住讗 诇注谞讬讬诐 讗诪专 讗驻讬诇讜 讗诇讬讘讗 讚专讗讘"注 讗祝 讚讜讚讗讬 讗诐 谞讗诪专 讚诪"讚 拽谞住讗 诇注谞讬讬诐 讛讜讗 讗祝 诇专讗讘"注 注"讻 谞爪讟专讱 诇讜诪专 讚专讗讘"注 住"诇 诪讜转专 诇讝专讬诐 讚讗诇"讻 谞砖转讻专讜 注谞讬讬诐 讚诇讜讬讬诐 讻诪"砖 讛转讜住' 讘住诪讜讱 讚讛讗 讻讛谞讬诐 讘诇讗"讛 讛讜讬 砖拽诇讬 诇专讗讘"注 讜注"讻 爪"诇 讚讛驻住讬讚讜 讘诪讗讬 讚砖拽诇讬 注谞讬讬 讬砖专讗诇 讚住"诇 讚诪讜转专 诇讝专讬诐 讜讻谉 讛讜讗 讘讗诪转 讘讬讘诪讜转 讚祝 驻"讜 注"讗 诇讞讚 讙讬专住讗 讚专讗讘"注 驻诇讬讙 讗讚专' 诪讗讬专 注"砖 诪"诪 讗讬谉 讛讜讻讞讛 诪专砖讘"讗 讚讗诪专 讻诪讗谉 讚讬砖 诇讜诪专 诇诪讗谉 讚讗诪专 拽谞住讗 诇注谞讬讬诐 讚住讘专 讻专"注 讚诇讚讬讚讬讛 砖驻讬专 讬砖 诇讜诪专 讚讛拽谞住 讛讬讛 砖讬讟诇讜 注谞讬讬 讻讛谞讬诐 讜住"诇 讻专"诪 讚讗住讜专 诇讝专讬诐 讜讻讬讜谉 砖讬讚注谞讜 砖讗讬谞讜 诇讜讬 注"讻 注谞讬 讻讛谉 讛讜讗. 讻讱 谞诇注谞"讚 诇讬讬砖讘 讚讘专讬讛诐:


讗诪谞诐 讗讬诇讜诇讬 讚讘专讬讛诐 谞诇注谞"讚 讚诪讗讬 砖讻转讘讜 诇诪"讚 拽谞住讗 诇注谞讬讬诐 诪砖诪注 讛转诐 讚讜拽讗 诇注谞讬讬诐 讜诇讗 诇讻讛谞讬诐 注砖讬专讬诐 讜讻讜'. 讬砖 诇讜诪专 讚住讜讙讬讗 讚讛转诐 讗讝诇讗 讗诇讬讘讗 讚专"注 讚住"诇 讚诪注砖专 诪谉 讛转讜专讛 讗讬谞讜 讗诇讗 诇诇讜讬 讜诇讗 诇讻讛谉. 讗讘诇 诇专讗讘"注 住"诇 讚讛拽谞住 讛讬讛 砖讬转谞讜 讗祝 诇注谞讬讬 讬砖专讗诇 讗讘诇 讻讛谞讬诐 注砖讬专讬诐 讛讜讬 砖拽诇讬 讻诪拽讜讚诐 讜讗讚专讘讗 谞专讗讛 讚讗诇讬讘讗 讚专讗讘"注 讻"注 住"诇 拽谞住讗 诇注谞讬讬诐 讜诪转讜专抓 讘讝讛 拽讜砖讬讜转 讛专"专 讗诇讞谞谉 讘转讜住' 讘住诪讜讱 讚诪住讜祝 注讝专讗 诪讜讻讞 诪拽专讗讬 讚讛诇讜讬诐 讛讬讜 谞讜讟诇讬谉 诪注砖专 讗祝 诇讗讞专 拽谞住讗 讜讛讬讬谞讜 诪砖讜诐 讚住"诇 拽谞住讗 诇注谞讬讬诐 讜诪诪讬诇讗 讚讛诇讜讬诐 注谞讬讬诐 讛讬讜 谞讜讟诇讬诐 讗祝 诇讘转专 拽谞住讗. 讜讘讝讛 谞诇注谞"讚 讚诪讜讘谉 讛讬讟讘 讛住讜讙讬讗 讘讬讘诪讜转 讚祝 驻"讜 注"讗 讚诪讬讬转讬 砖诐 讘专讬讬转讗 转专讜诪讛 诇讻讛谉 讜诪注砖专 专讗砖讜谉 诇诇讜讬 讚讘专讬 专' 诪讗讬专 讜专讗讘"注 诪转讬专讜 讜讻讜' 讗诇讗 讗讬诪讗 谞讜转谞讜 讗祝 诇讻讛谉 讜讻讜' 砖谞转拽砖讜 砖诐 讛转讜住' 讗讬讱 诪专讜诪讝 讘讝讛 驻诇讜讙转讬讬讛讜 讚诇专"诪 住"诇 讗住讜专 诇讝专讬诐 讜诇专讗讘"注 诪讜转专 诇讝专讬诐. 讜诇驻讬 诪讛 砖讻转讘转讬 拽"诇 讚诪讜讻讞 诪讚专讗讘"注 讚诪讜转专 诇讝专讬诐 讻讬讜谉 讚住"诇 讚诪谉 讛转讜专讛 讗祝 诇讻讛谉 讜讻讬讜谉 讚讞讝讬谞谉 讚诪讜讻讞讬 拽专讗讬 讚讗祝 诇讘转专 拽谞住讗 注讻"驻 注谞讬讬 诇讜讬诐 谞讜讟诇讬谉 砖"诪 讚讛拽谞住 讛讬讛 诇注谞讬讬 讬砖专讗诇 讚讗讬 讗住讜专 诇讝专讬诐 注"讻 诇讗 讛讬讛 讛拽谞住 诇注谞讬讬 讬砖专讗诇 讻诪"砖 讛转讜住' 讜注谞讬讬 讻讛谞讬诐 讘诇讗 讝讛 讛讜讬 砖拽诇讬 诪讟注诐 讻讛讜谞讛 讗驻讬诇讜 注砖讬专讬诐 谞诪爪讗 注谞讬讬 诇讜讬诐 谞砖转讻专讜. 讜诪讬讛讜 注"讻 爪"诇 讚诇讜讬诐 注砖讬专讬诐 讗讬谞诐 谞讜讟诇讬诐 诇讗讞专 讛拽谞住 讚讗讬 住"讚 讚谞讜讟诇讬谉 专拽 讛拽谞住 讛讜讗 诪砖讜诐 砖注谞讬讬 讬砖专讗诇 讙"讻 谞讜讟诇讬谉 讗讻转讬 拽砖讛 讚讝讛 讛拽谞住 讛讜讗 讙"讻 诇讻讛谞讬诐 讻诪讜 诇诇讜讬诐 讗诇讗 讜讚讗讬 讚讛拽谞住 讛讜讗 砖诇讜讬诐 注砖讬专讬诐 诇讗 讬讟诇讜 谞诪爪讗 讚注谞讬讬 诇讜讬诐 诇讗 谞砖转讻专讜 讻讬讜谉 砖谞讜讟诇讬谉 谞诪讬 注谞讬讬 讬砖专讗诇 (讗讘诇 讻讛谞讬诐 诇讗 讛驻住讬讚讜 讘诪讛 砖谞讜讟诇讬谉 注谞讬讬 讬砖专讗诇 讚谞讙讚 讛讝讛 讛专讜讬讞讜 砖讗讬谉 诇讜讬诐 注砖讬专讬诐 谞讜讟诇讬谉) 讜讟注诪讗 讚专"诪 讚住"诇 诇诇讜讬 讜诇讗 诇讻讛谉 讛讜讗 诪讟注诐 讚住"诇 讚讗住讜专 诇讝专讬诐 讜注"讻 讗讬谉 注谞讬讬 讬砖专讗诇 谞讜讟诇讬谉 讜诪诪讬诇讗 诪讜讻讞 讚诪谉 讛转讜专讛 诇诇讜讬 讜诇讗 诇讻讛谉 讚讗诇"讻 讘诪讗讬 谞拽谞住讜 讚讛讗 讻讛谞讬诐 讘诇讗"讛 砖拽诇讬 讜诇讜讬诐 讙"讻 诪讜讻讞讬 拽专讗讬 讚谞讜讟诇讬谉 讗祝 诇讗讞专 讛拽谞住 讜讗驻讬诇讜 讗讬 诪讬讬专讬 拽专讗讬 讘注谞讬讬 诇讜讬诐 讻诪"砖 讗讻转讬 拽砖讛 讚谞砖转讻专讜 注谞讬讬 诇讜讬诐 讗诇讗 讜讚讗讬 讚诪谉 讛转讜专讛 诇诇讜讬 讜诇讗 诇讻讛谉 讜讛讬讛 讛拽谞住 砖讬讟诇讜 讛讻讛谞讬诐 诇诪"讚 拽谞住讗 诇讻讛谉 讜诇诪"讚 拽谞住讗 诇注谞讬讬诐 讛讜讬 讛拽谞住 砖讬讟诇讜 注谞讬讬 讛讻讛谞讬诐 讙"讻. 讜讘讝讛 诪转讜专抓 砖诐 拽讜砖讬讜转 讛转讜住' 讘讬讘诪讜转 讚祝 驻"讜 注"讘 讚"讛 诪讬 砖讬讻讜诇 诇讗讻诇讜 讜讻讜' 讚诇专"诪 诇讗 砖讬讬讱 诇诪讬讚专砖 砖讬讻讜诇 诇讗讻诇讜 讘讻诇 诪拽讜诐 讚诇讚讬讚讬讛 讗住讜专 诇讗讻诇讜 讘讟讜诪讗转 讛讙讜祝. 讜诇驻诪"砖 讗"砖 讚讘讗诪转 专" 诪讗讬专 诇讗 讚专讬砖 讛讱 讚专砖讗 讚专"注 讜讟注诪讬讛 讚讬讚讬讛 讛讜讗 讻诪"砖 诪砖讜诐 讚住"诇 讚讗住讜专 诇讝专讬诐 讜诪诪讬诇讗 诪讜讻专讞 讚讛讜讗 诇诇讜讬 讜诇讗 诇讻讛谉 讻谞"诇. 讜专"注 讚讚专讬砖 讛讱 讚专砖讗 讚诪讬 砖讬讻讜诇 诇讗讻诇讜 住"诇 讘讗诪转 讚诪讜转专 诇讝专讬诐 讻讬 讛讬讻讗 讚诪讜转专 讘讟讜诪讗转 讛讙讜祝 讻讚诪砖诪注 砖诐 讚住"诇 诇专"注 讚诪讜转专 讘讟讜诪讗转 讛讙讜祝 诪讚拽讗诪专 砖诐 讚专"注 讗讛讚专 驻转讞讬 讚讛讗讬 讙谞转讗 诇讘讬讛 拽讘专讗 讜爪"诇 讗诇讬讘讬讛 讚诪讜转专 诇讝专讬诐 讙"讻 讜讟注诪讬讛 讚住"诇 讜诇讗 诇讻讛谉 诪砖讜诐 讚讚专讬砖 诪讬 砖讬讻讜诇 诇讗讻诇讜 讘讻诇 诪拽讜诐. 讜诪诪讬诇讗 诪转讜专抓 诪讛 砖讛拽砖讜 讛转讜住' 讘讬讘诪讜转 砖诐 讚讛"诇 诇诪讬诪专 讚住转诐 诪转谞讬转讬谉 讻专"注 讚诇专"注 诪讜讻讞 讚诪讜转专 诇讝专讬诐 诪砖讗"讻 诇专"诪 砖驻讬专 讗转讬讗 诪转谞讬转讬谉 讻讜转讬讛 讻诪"砖 讛转讜住' 砖诐 讚住转诐 诪转谞讬转讬谉 专"诪 讜讟注诪讬讛 讚住"诇 讚诇诇讜讬 讜诇讗 诇讻讛谉 讛讜讗 诪砖讜诐 讚住"诇 讚讗住讜专 诇讝专讬诐 讻谞"诇. 讜讚讜拽:


讜谞专讗讛 讚注讬拽专 讛讜讻讞转 讛转讜住' 讛讜讗 讚讗讬 谞讬诪讗 讚诇专讗讘"注 拽谞住讗 诇注谞讬讬诐 讻诪"砖 转拽砖讬 诪拽专讗 砖讛讘讬讗讜 讛转讜住' 讘住诪讜讱 讘讚"讛 讘转专 讚拽谞住讬谞讛讜 讜讻讜' 讚讻转讬讘 讜讛讬讛 讛讻讛谉 讘谉 讗讛专谉 注诐 讛诇讜讬诐 讘诪注砖专 讚讛讗 诇专讗讘"注 讻讛谞讬诐 诪拽诪讬 讛讻讬 砖拽诇讬 讗驻讬诇讜 注砖讬专讬诐 讜诇讗 砖讬讬讱 诪"砖 讛转讜住' 讚讻讛谞讬诐 注谞讬讬诐 砖讻讬讞讬 讟驻讬 讜注讬讬谉 讘住诪讜讱 诪讛 砖讻转讘谞讜 诇讬讬砖讘. 讜讛谞讛 诇驻讬 诪讛 砖讻转讘谞讜 诇讬讬砖讘 拽讜砖讬讜转 讛专"专 讗诇讞谞谉 讚住"诇 诇专讗讘"注 拽谞住讗 诇注谞讬讬诐 讗讻转讬 诇讗 讗转讬 砖驻讬专 诪讗讬 讚诪砖谞讬 讘转讞诇讛 讗讬谉 讘转专 讚拽谞住讬谞讛讜 讛专讬 讚讛讜讬 住"诇 讚讛拽谞住 讛讜讗 诇专讗讘"注 砖诇讗 讬拽讞讜 诇讜讬诐 讻诇诇. 讗诪谞诐 谞诇驻注谞"讚 讚讬砖 诇讜诪专 讚讛诪拽砖讛 谞诪讬 住"诇 讻谞"诇 讚诇专讗讘"注 讛拽谞住 诇注谞讬讬诐 讗诇讗 讚讬砖 诇讜诪专 讚诪讬讬转讬 专讗讬讛 讚诇讗讜 注谞讬 讛讜讗 讜讻讬讜谉 讚诇讜讬诐 注砖讬专讬诐 谞拽谞住讜 诇专讗讘"注 讻谞"诇 注"讻 讻讛谉 注砖讬专 讛讜讗. 讜讘讝讛 讗"砖 讛讙讬专住讗 讗讬谉 讘转专 讜讻讜'. 讚讚讜拽讗 讻专讗讘"注 讗转讬讗 讗讘诇 诇专"注 讗讬 讗驻砖专 诇讜诪专 讚讬讚讜注 讚诇讗讜 注谞讬 讛讜讗 讚讗讬 住"诇 拽谞住讗 诇注谞讬讬诐 诇讗 砖拽讬诇 讻讛谉 注砖讬专 讻诇诇. 讜讗讬 住"诇 拽谞住讗 诇讻讛谉 讛讬讬谞讜 讗祝 诇讻讛谉 讻诪"砖 讛转讜住'. (讜专讗讬转讬 讗讞专讬 专讜讗讬 砖讘住驻专 驻谞讬 讬讛讜砖注 讻转讘 讙"讻 住讘专讗 讝讜 砖讬砖 诇讜诪专 讚讬讚注谞讜 讘讜 砖讗讬谞讜 注谞讬 讗诇讗 砖讻转讘 讘注谞讬谉 讗讞专 注"砖. 讜诇注"讚 谞专讗讛 谞讻讜谉 讻诪"砖). 讜讘讝讛 讗"砖 讘专讜讜讞讗 讟驻讬 诇诪讗讬 讚诪砖谞讬 专讘 讞住讚讗. 讚讗讬谉 爪专讬讱 诇讚讞讜拽讬 讻诪"砖 诇注讬诇 讚诇诪"讚 诇注谞讬讬诐 爪"诇 讚专砖讘"讗 住"诇 讻专"注 讜讻专"诪 讗诇讗 讚砖驻讬专 讗转讬讗 讻专讗讘"注 讜讬讚注谞讜 讘讜 砖讗讬谞讜 注谞讬 讚注"讻 讻讛谉 注砖讬专 讛讜讗 讚讬砖专讗诇 注砖讬专 讘讜讚讗讬 诇讗 砖拽讬诇 讜诇讬讻讗 诇诪讬讞砖 讚讗转专诪讬 讜砖拽讬诇 诇讜讬 注砖讬专 讚讬讚注谞讜 讘讗讘讬讜 讚诇讗讜 诇讜讬 讛讜讗. 讜讗讬谉 诇转诪讜讛 讚讛讗 讚讛砖"住 讘转讞讬诇讛 讬讚注 诪住讘专讗 讚讬讚注谞讜 讚诇讗讜 注谞讬 讜诇讗 住"讚 讚讬讚注谞讜 讘讜 讚诇讗讜 诇讜讬 讚讻讘专 讻转讘谞讜 诇注讬诇 讚诇讗 讬讚注 诪讛讱 住讘专讗 讚诪讬讬专讬 讚谞驻讬拽 注诇讬讛 拽诇讗 讚讻讬讜谉 讚讬讚注谞讜 砖讗讘讬讜 讻讛谉 讗"爪 诇注讚讜转 讻诇诇 讻诪"砖 讘砖讬讟转 讛专诪讘"诐 讝"诇. 讗讘诇 讚讬讚注谞讜 砖讗讬谉 注谞讬 讛讜讗 谞讻讜谉 讘驻砖讟讜转 转讚注 讚诇驻诪"砖 诇注讬诇 爪"诇 注"讻 讚讬讚注谞讜 讘讜 砖讗讬谞讜 注讘讚 讻谞"诇 讻谞诇注"讚 讘专讜专. 讜讚讜拽:


转讜住' 讚"讛 讘转专 讚拽谞住讬谞讛讜 讜讻讜' 讜诪讬讛讜 诇专讗讘"注 讜讻讜' 讛专"专 讗诇讞谞谉 讛拽砖讛 讜讻讜' 讻讘专 讻转讘谞讜 诇注讬诇 讗讬 谞讬诪讗 诇专讗讘"注 拽谞住讗 诇注谞讬讬诐 拽砖讬讗 拽专讗 讚讜讛讬讛 讛讻讛谉 讜讙讜'. 讜谞专讗讛 讚讛讬讬谞讜 讚讛拽讚讬诪讜 讚讘专讬讛诐 诇拽讜砖讬讜转 讛专"专 讗诇讞谞谉 讚诇讗 谞讬诪讗 讚住"诇 诇专讗讘"注 拽谞住讗 诇注谞讬讬诐. 讗讱 诇驻诪"砖 讚住讜讙讬讗 讚讬讘诪讜转 诪讜讻讞 讟讜讘讗 讚住"诇 诇专讗讘"注 拽谞住讗 诇注谞讬讬诐 谞专讗讛 讚讬砖 诇讬讬砖讘 拽专讗 讚讜讛讬' 讛讻讛谉 讛讬讬谞讜 砖转讬拽谞讜 砖诇讗 讬转谞讜 诇诇讜讬 注谞讬 讘转讜专转 注谞讬讜转 注讚 砖讬讛讗 讻讛谉 注诪讜. 讜讛讟注诐 讚讻讬讜谉 砖拽谞住讜 诇诇讜讬诐 注砖讬专讬诐 砖诇讗 讬讟诇讜 讛讬讛 讛讞砖讚 砖讬讟诇讜 讘转讜专转 注谞讬讜转 讻诪"砖 讛转讜住' 讚诇讗 谞诪谞注讜 讛诇讜讬诐 诪诇讬诇讱 诇讘讬转 讛讙专谞讜转 诪讞诪转 讛拽谞住 讜诇讗 讛讟专讬讞讜 注诇 讘注诇 讛砖讚讛 诇讞拽讜专 注"讝 讜诇讻讱 讛转拽讬谞讜 砖诇讗 讬讟讜诇 讛诇讜讬 讘转讜专转 注谞讬 注讚 砖讬讛讗 讛讻讛谉 注诪讜 讜讛讻讛谞讬诐 诪诪讬诇讗 讬讞拽专讜 注"讝 讛讜讗讬诇 讜讛讜讗 谞讜讙注 诇讛诐. 讜拽"诇:


转讜住' 讚"讛 讜讛讗诪专 专' 讬讜讞谞谉 讜讻讜' 注诪"砖 诪讛专砖"讗 讝"诇 讚诪讜讻讞 讚讗讬谉 注讚 讗讞讚 驻讜住诇 讚讗讬 诇讗讜 讛讻讬 诇诪讛 诪讜拽讬 讚谞驻讬拽 注诇讬讛 拽诇讗. 讛讜讬 诇讬讛 诇诪讬诪专 讘注讚 讗讞讚 驻讜住诇 讜注讚 讗讞讚 诪讻砖讬专 驻诇讬讙讬 讘讝讬诇讜转讗 讚讘讬 讚讬谞讗 讚讘注讚 讗讞讚 谞诪讬 砖讬讬讱 讝讬诇讜转讗. 讜谞专讗讛 讚讝讛讜 诇驻讬 砖讬讟转 讛转讜住' 诇拽诪谉 讚诇讗 讘注讬谞谉 讛讜专讬讚讜讛讜 讘' 驻注诪讬诐 讻诪讜 砖讬讘讜讗专 诇拽诪谉 讘砖讬讟转 专砖"讬 讝"诇. 讗"讻 讗讬谉 爪专讬讱 讻诇诇 诇讗讜拽诪讬 讘讛讜专讚讛 砖转讬 驻注诪讬诐 讗诇讗 砖注讚 讗讞讚 讘讗 讘转讞诇讛 讜驻住诇讜 讜讗讞"讻 讘讗 注讚 讗讞讚 诇讛讻砖讬专 讗讬 讞讬讬砖讬谞谉 诇讝讬诇讜转讗 讚讘讬 讚讬谞讗. 讗讘诇 诇砖讬讟转 专砖"讬 讝"诇 注"讻 讬爪讟专讱 诇讜诪专 讘注讚 讗讞讚 驻讜住诇 讜注讚 讗讞讚 诪讻砖讬专 讜讛讚专 注讚 讗讞讚 驻讜住诇 讜注讚 讗讞讚 诪讻砖讬专 讗"讻 讬砖 诇讜诪专 讚讬诇诪讗 讘讗诪转 讻讜讜谞转 专' 讬讜讞谞谉 讻谉 讻讬讜谉 讚注讻"驻 爪专讬讱 诇讛讬讜转 砖谞讬诐 讝讛 讗讞专 讝讛. 讜讛讗 讚讛讜注讬诇 注讚 讗讞讚 讘转讞诇讛 讛讬讬谞讜 诪砖讜诐 讚诇讗 讛讜讬 注讚 讛诪讻砖讬专 拽讜讚诐. 讜讻讜讜谞转 诪讛专砖"讗 讝"诇 诇砖讬讟转 讛转讜住' 讜讛讬讬谞讜 讚讻转讘 讚讘注讚 讗讞讚 谞诪讬 砖讬讬讱 讝讬诇讜转讗 诇驻讬 诪讗讬 讚诪讞诇拽讬谉 讛转讜住' 诇拽诪谉 讘讬谉 讛讜专讚讛 注诇 讬讚讬 拽讜诇 诇讛讜专讚讛 注诇 讬讚讬 注讚讬诐. 注"讝 讻转讘 讚讘注讚 讗讞讚 讗讬讻讗 讝讬诇讜转讗 讻诪讜 讘砖谞讬 注讚讬诐 讜诇讗 讛讜讬 爪专讬讱 诇讗讜拽诪讬 讻诇诇 讘砖谞讬 注讚讬诐. 讜讗驻砖专 讻讜讜谞转讜 讚讗祝 诇驻讬专砖"讬 讗讻转讬 诇讗 讗转讗 砖驻讬专 讛诇砖讜谉 讚拽讗诪专 专' 讬讜讞谞谉 注诇 诪转谞讬转讬谉 讚讗讬谉 注专注讜专 驻讞讜转 诪砖谞讬诐 讚讛讗 注讻"驻 讛讜注讬诇 讛注专注讜专 讘转讞诇讛 注"驻 注讚 讗讞讚. 讜讗诪谞诐 讗讻转讬 诇讗 诪转讬砖讘讗 讚诇诪讛 诇讛讜 诇讛转讜住驻讜转 讻诇 讛讗专讬讻讜转 讚讘讛讗 诇讘讚 住讙讬 诪讚拽讗诪专 讗讬谉 注专注讜专 诪砖诪注 讚讘转讞诇讛 讘注讬 拽讜诇 讜诇讗 注讚 讗讞讚. 讜讻"砖 诇砖讬讟转 讛转讜住驻讜转 诪讚诇讗 诪讜拽讬 讘讛讻讬 讻谞"诇. 讜转讜 谞诇驻注谞"讚 讚诪讝讛 讗讬谉 讛讜讻讞讛 讚讗讬讻讗 诇诪讬诪专 讚注讚 砖讘讗 讘转讞诇讛 讞砖讬讘 讟驻讬 讛讬讻讗 讚谞驻住拽 讛讚讬谉 注诇 驻讬讜 讜讗讬谉 爪专讬讱 诇讝讬诇讜转讗 讚讘讬 讚讬谞讗 转讚注 讚讛讗 讬砖 诇讚拽讚拽 讘诇砖讜谞诐 讝"诇 讚诇诪讛 诇讛讜 诇诪讬诪专 讚注讚 讛诪讻砖讬专 讜拽讜诇 讻诪讗谉 讚诇讬转谞讛讜 讜谞砖讗专 注讚 讛驻讜住诇 谞讙讚 讛讞讝拽讛 讬讜转专 讛讜讬 诇讛讜 诇诪讬诪专 讚谞讜拽讬 注讚 讻谞讙讚 注讚 讜谞砖讗专 拽讜诇 谞讙讚 讛讞讝拽讛 讚讜讚讗讬 拽讜诇 驻讜住诇 讚讛讗 讘转讞诇讛 谞驻住诇 注"讬 拽讜诇 讜注"讻 讚讗讬谉 注讚 讗讞讚 讬讻讜诇 诇驻住讜诇 讗诇讗 讚讛讜讬 讗驻砖专 讚注讚 讛诪讻砖讬专 砖讘讗 讘转讞诇讛 注讚讬祝. 讗"讻 讛"谞 讬砖 诇讜诪专 讚注讚 讛驻讜住诇 讛讘讗 讘转讞诇讛 注讚讬祝 讻诪"砖 讛砖"讱 讘讬讜专讛 讚注讛 住讬诪谉 拽讻"讝 讚讬砖 诇讜诪专 讚诇讗住讜专 讛讜讬 讻诪讜 诇讛转讬专. 讜诇讜诇讬 讚讘专讬讜 讝"诇 谞诇注谞"讚 讚讛转讜住' 砖讻转讘讜 讚拽讜诇 注讚讬祝 诪注讚 讗讞讚 诇讗讜 诪讛讜讻讞讛 讻转讘讜 讻谉 讗诇讗 讚驻住讬拽讗 诇讬讛 诇讛砖"住 讛讻讬 讜诪"砖 砖讛拽讜诇 驻讜住诇 讜注讚 讗讬谞讜 驻讜住诇 专爪讛 诇讜诪专 讚讛专讬 讞讝讬谞谉 讛砖转讗 讚讛讗诪转 讻谉 讛讜讗 讗"讻 讬砖 诇讜诪专 讚讝讛讜 住讘专讗 驻砖讜讟讛 讚拽讜诇 注讚讬祝. 讗"讻 诪诪讬诇讗 诪讜讻讞 讚讗讬谉 注讚 讗讞讚 驻讜住诇 讚诇讬讻讗 诇诪讬诪专 诪砖讜诐 讚注讚 讛诪讻砖讬专 讘讗 讘转讞诇讛 讚讛专讬 讛拽讜诇 讛讬讛 转讞诇讛. 讗"讻 讗讬 住"讚 讚注讚 讛驻讜住诇 诪讙专注 讛讞讝拽讛 讗讬谉 讛注讚 讛诪讻砖讬专 讬讻讜诇 诇讛讜爪讬讗 诪谉 讛拽讜诇 讻谞诇注"讚. 讜讚讜拽:

